Slijedeći na redu je uvaženi zastupnik Bojan Glavašević koji će iznositi stajalište Kluba zastupnika zeleno-lijevoga bloka. Izvolite, uvaženi zastupniče.
Hvala, gđo. potpredsjednice. Danas smo raspravljali o amandmanima na Prijedlog rebalansa Državnog proračuna i amandmani opozicije su listom odbijani. Neovisno o tome koliko su bili racionalni, izvedivi i dobro argumentirani. Odbijani su amandmani kojima smo primjer mi iz kluba zeleno, zastupnice i zastupnika zeleno-lijevog bloka predlagali povećanje financiranja za obnovu od potresa i veća sredstva za izvannastavne aktivnosti za djecu u osnovnim i srednjim školama. Ništa što smo predlagali nije bilo nerazumno, niti je oduzimalo sredstva sa stavki čije bi reduciranje načinilo štetu. Ali od svih naših odbijenih amandmana, najviše frustracije izaziva amandman koji je diskvalificiran. A to je amandman kojim smo tražili da se 42 milijuna kn koje Vlada želi upucati u promašenu inicijativu Triju mora, investiraju u obnovu nakon potresa. Idemo malo ponoviti gradivo. U proračunu koji je Sabor usvojio, za tu je svrhu izdvojeno 15 milijuna kuna. Potom je Vlada zaplotnjački i potajno taj iznos povećala na 54 milijuna kuna i onda u rebalansu od nas ovdje traži da podržimo dodatno povećanje na 96 milijuna kuna. Drugim riječima, skoro, a da, sjetimo se da je ovu priču prošle godine već upucano 150 milijuna kuna. Drugim riječima, skoro četvrt milijarde kuna Vlada je umjesto za npr. obnovu od potresa u Zagrebu, Krapinsko-zagorskoj županiji i na Baniji ili Banovini, kako tko voli, odlučila dati za što točno? Političku inicijativu koja je mrtva, od koje Hrvatska neće imati koristi. Za tajništvo inicijative u kojemu naši porezni obveznici neće plaćati samo HDZ-ove uhljebe, nego i uhljebe iz svih drugih zemalja koje sudjeluju u ovoj priči. I sve to šutke i ispod žita. Naš amandman kojim smo tražili da se iznos ne povećava na 96 milijuna kuna, ne da su odbili nego su ga diskvalificirali s obrazloženjem da je riječ o preuzetim međunarodnim obavezama. Ali ako je tako, a zašto onda nisu u prvom proračunu prikazali puni iznos koji planiraju dati za ovo? Amandman su nam diskvalificirali u nadi da spriječe raspravu o ovome jer jako dobro znaju da je ova priča, da prostite, totalni bullshit. Sram ih može biti. Sram. Hrvatske građanke i građani od ovoga neće imat baš ništa. A s obzirom na to kako su potajno izveli ovo povećanje, ajmo postaviti pitanje, koliko još novaca planiraju dati za ovo? Imamo pravo znati, imamo pravo znati zašto se za izvannastavne aktivnosti osnovnoškolaca i srednjoškolaca daje mizernih milijun i par sto tisuća kuna a za uhljebljivanje četvrt milijarde. Imamo pravo znati zašto se četvrt milijardi kuna daje radije za uhljebljivanje njihovog bedema ljubavi umjesto za obnovu od potresa. zašto nisu povećali dinamiku obnove jer to je bio jedan argument koji smo ovdje danas isto čuli? Da je ste to predviđeno i zamišljeno i da točno onoliko koliko su odvojili, da je to evo, taman dovoljno. A nije. zašto nisu ambiciozniju dinamiku predvidjeli? Imamo pravo znati zašto im je sve to važnije od drugih stvari koje su kolegice i kolege ovdje predlagali. Od investicija u infrastrukturu u Imotskoj krajini, asistenata u nastavi, dječjih igrališta u siromašnim dijelovima Hrvatske, sanacije toksičnog otpada, roditelje-njegovatelje, do obnove kulturne baštine u Međimurju. Pa jedna poruka za njih. Ako ste već spremni na ovakve stvari, budite onda spremni i pogledati naše građanke i građane u oči i reći im istinu. Rekao bih da zadrže minimum dostojanstva ali to je besmisleno jer u ovome što rade, nema ništa dostojanstveno. To je vidljivo po njihovim prioritetima ali zato ću reć nešto drugo radije. Ne budite kukavice, ako ste u stanju.
Hvala, uvaženi zastupniče Glavašević. Nastavljamo dalje s iznošenjem stajališta klubova. Sljedeći na redu je Klub zastupnika Centra i Glasa u ime kojeg govorit će uvažena zastupnica Dalija Orešković. Izvolite.
Hvala potpredsjednice Hrvatskoga sabora. Dakle povodom još jedne u nizu korupcijskih afera koje je otkrio istraživački novinar Portala Telegram govorit ću o uzrocima, o posljedicama i mogućim rješenjima. Imamo 576 jedinica lokalne i područne odnosno regionalne samouprave, a to znači preko tisuću i par stotina župana, gradonačelnika, općinskih načelnika i njihovih zamjenika. Mnogi od njih su HDZ-ovci. Mnogi od njih su poput Josipa Šarića gradonačelnika Grada Otoka kojeg USKOK tereti da je u 5 godina potrošio više od 700 tisuća kuna plaćajući različite račune od smještaja u luksuznim hotelima, čašćenja u skupim restoranima ili kupovanja poklona u parfumerijama. Sve to plaćao je službenim karticama Grada Otoka. Mada je gospodin Šarić gradonačelnik vrlo malog grada koji službeno ima svega 6 tisuća stanovnika, mjesečno bi i po 5, 6 puta odsjedao u luksuznim hotelima rezident Antunović, Panorama, Sheraton ili pak u Tuheljskim toplicama. Karticom su plaćeni i računi pića potrošenih u hotelskom mini-baru. Šarić je bio rastrošan i u samom Gradu Otoku, gdje je na račun grada navelike kupovao kulenove, vrhunska vina, suhomesnate proizvode, kravate, parfeme, robu široke potrošnje. Ono što je specifično Josip Šarić je ujedno i pomoćnik glavnog tajnika HDZ-a Krunoslava Katičića, pa je tako sa računa Grada Otoka plaćao članarinu 14-torici članova tamošnjeg HDZ-a, a to je slučaj bez presedana. Unatoč tome, 2020. Grad Otok dobio je priznanje Instituta za javne financije kao jedan od vrlo transparentnih gradova i bez obzira na sve ove afere uvjerljivo je osvojio 8. mandat. E sada, gospodina Šarića bi trebao istraživati USKOK, a na razini čitave države imamo svega 33 pravosudna dužnosnika koji u USKOK-u rade, 33. Njih 33 bi trebalo istraživati sve jedinice lokalne samouprave i sva trgovačka društva u vlasništvu tih jedinica zbog ovakvih i sličnih slučajeva, pa tako i onih povodom kojih su danas krenula uhićenja ljudi koji rade u Zagrebačkom holdingu. Da paradoks bude veći, osim USKOK-a imamo i širi spektar državnih odvjetnika, njih je nešto oko 600-tinjak, a na godišnjoj razini rješavaju oko 500 tisuća različitih predmeta u kojima provode ili sudjeluju u postupku. Od toga blizu 300 tisuća baš pred sudovima ili tijelima javne vlasti. Da horor priča o borbi protiv korupcije bude još teža istaknut ću nešto što je navedeno u Izvješću glavnog državnog odvjetnika za ovu godinu, a u njemu se ponavlja isto ono što je već ukazano nekoliko puta, a to je da još od 2014., naglašavam od 2014. u USKOK-u i u 4 najveća županijska državna odvjetništva u Zagrebu, Rijeci, Splitu i Osijeku imamo odjele za istraživanje imovinske koristi stečene kaznenim djelom. Ali do danas niti u jednom od tih odjela nisu zaposleni stručnjaci iz područja financija, poreza, revizije i sl. zato što su propisani destimulirajući uvjeti sa preniskim koeficijentima, pa su ta mjesta financijskih istražitelja nepopunjena, a njihova znanja su nužna za otkrivanje, zamrzavanje i oduzimanje nezakonito stečene imovine. Pored toga svih ovih silnih godina Državno odvjetništvo kaže da postoje i dodatni problemi primjerice kod oduzimanja stečene imovinske koristi u naplati, zato što u trenutku kada se dođe do provođenja ovršnog postupka osuđenici više nemaju imovine iz koje bi se nešto otuđeno moglo vratiti u državni proračun. Dakle, ovo su uzroci. Posljedice su razorena, opustošena, iseljena Hrvatska, slabog životnog standarda naših stanovnika, a rješenje sasvim sigurno ne može biti Strategija suzbijanja korupcije koju će raditi, pripremati i usvojiti HDZ. Prije tjedan, dva, Vlada je odbila moj prijedlog razmatranja nacrta Strategije suzbijanja korupcije koju sam uputila i Hrvatskom saboru i žao mi je što to moram reći, ali drugog i boljeg rješenja od toga da se u Strategiju suzbijanja korupcije odluči krenuti u teritorijalnu reorganizaciju, u pravcu smanjenja broja županija, gradova i općina, od promjene i reforme izbornog zakonodavstva, pa do jačanja institucija unutar samog pravosudnog sustava koja će bolje provoditi unutarnji nadzor ali isto tako i značajna jačanja samih kapaciteta, tijela kaznenog progona, od borbe protiv korupcije, neće biti ništa. Hvala.
Hvala vama, uvažena zastupnice, nastavljamo dalje. I posljednje prijavljeno iznošenje stajališta u ime klubova je ono Kluba zastupnika Hrvatskih suverenista a stajalište će iznositi uvaženi zastupnik Hrvoje Zekanović. Izvolite, kolega.
Poštovana potpredsjednice Hrvatskog sabora. Poštovane kolegice i kolege. Danas se svijet politički dijeli na suverenizam i globalizam odnosno suvereniste i globaliste. Nekoć je ta podjela bila desno, lijevo, možda još ima podjela koja još uvijek vrijedi a to je na konzervativno i liberalno. A danas biti suverenist u Hrvatskoj a ne globalist je evo ja ću bit konkretan i navest par tema, prva tema je tema Istanbulske koja polako pada u zaborav, boriti se protiv Marakeškog sporazuma omogućava slobodne migracije bez ikakvog reda, zalagati se za pravo na život nerođenih, boriti se protiv uvođenja eura jer ta euro je zadnja brana suverenosti naše domovine, međutim, biti suverenist je i raditi i na projektima, odnosno pokušati u svojoj domovini, u svojoj državi doprinijeti i u onom financijskom, materijalnom aspektu što boljem standardu hrvatskih građana. Ja dolazim iz Šibenika, subjektivno ću, jedan od najljepših hrvatskih gradova, možda ne samo hrvatskih, grad koji ima jedan od najvećih potencijala za razvoj i u našem Šibeniku, a vjerojatno to znaju i mnogi, a ja ću iskoristiti ovu priliku da to s ovog mjesta i naglasim, imamo jednu zonu koju mi Šibenčani zovemo TEF, danas i zovemo Batižele, po jednom nekadašnjem kupalištu koje tamo se nalazi. Radi se o zoni koja ima čak 22 hektara, 220 tisuća kvadrata i koja je jedna od najvrjednijih prostora općenito u Hrvatskoj na Jadranu. Ta zona je danas u vlasništvu 67% grada Šibenika, ostatak ima država. I ta zona je od prije jedan dan, odnosno grad Šibenik, od jučer, započeo s javnim pozivom za investitore za tu zonu. Ja ću iskoristiti ovo mjesto da iz HS-a pozovem sve potencijalne investitore svjetske da se jave na ovaj otvoreni javni poziv. Dakle, radi se o javnom međunarodnom javnom pozivu, za iskazivanje interesa za realizaciju razvojnog i investicijskog projekta Batižele, Novi Šibenik, korak u budućnost. Dakle, za one koji ovo prate i medije koji će eventualno prenijeti, ja moram naglasiti kao što je danas Pelješki most glavna investicija koja se događa u Hrvatskoj u sljedećem razdoblju zahvaljujući ovoj odluci Gradskog vijeća u Šibeniku od jučer, na konstituirajućoj sjednici, e Šibenik, upravo zahvaljujući ovom projektu može postati najveće hrvatsko gradilište. Dakle, svi međunarodni investitori, bez obzira gdje su, ozbiljni, naravno, nek se jave na ovaj javni poziv koji će biti otvoren od 1. kolovoza do 29. listopada, dakle 3 mjeseca, a radi se, ponovit ću o jednom od najvrjednijih prostora općenito u Hrvatskoj, o jednom prostoru koji ima fantastičnu mogućnost za valorizaciju i prostor koji će definitivno sa svojom valorizacijom doprinijeti jednoj novoj renesansi Šibenika pa će Šibenik, siguran sam, osim po svojoj katedrali ili svojim tvrđavama, prekrasnoj prirodi, biti poznat i po onome što ćemo mi Šibenčani napraviti i sagraditi u toj jednoj iznimno vrijednoj zoni. Dakle, evo ga, i to je suverenizam i na ovaj se način može pokazati kako se bori za svoju državu i svoj narod ili svoj grad. Hvala lijepo.
Hvala vama uvaženi zastupniče. Nema više prijavljenih za iznošenje stajališta u ime kluba. Nastavljamo dalje, slijedeća prijava za iznošenje stajališta je ona u ime Kluba HDZ-a, uvaženi zastupnik Nevenko Barbarić će govoriti u ime Kluba HDZ-a, izvolite.
Zahvaljujem poštovana potpredsjednice HS, poštovane kolegice i kolege. Položaj hrvatskog naroda u BiH jeste jedna od najvažnijih vanjskopolitičkih izazova RH i razumljivo što je to česta tema i u ovom časnom domu. Deveti… [[Govornik se ne razumije]] sabor HNS-a održan je početkom lipnja u Mostaru, dominantna tema ili razlog sazivanja jeste analiza trenutnih političkih i inih odnosa u BiH, sve to u kontekstu položaja iz perspektiva hrvatskog naroda u BiH. Sazvan je s ciljem da kroz raspravu i zaključke se usvoji još jedna deklaracija kojom se pregovaračima utvrđuju smjernice, ali i šalju jasne poruke političkim akterima u BiH. Što ili tko je HNS, tko ga čini? Temeljem 2001. odmah nakon nametnutih izmjena Izbornoga zakona i prvog izbacivanja Hrvata iz vlasti, rad obnovljen 2010. čine ga svi legitimno izabrani predstavnici hrvatskog naroda od razine vijećnika do najviših pozicija vlasti. Trenutno to je 14 stranaka s hrvatskim predznakom kroz koje je izabrano 670 predstavnika hrvatskog naroda na svim razinama vlasti i svi su pozvani kao izaslanici. Razlog osnivanja, da ponovim, jeste spriječiti gubitak konstitutivnosti i političku eliminaciju Hrvata u BiH. Što je bitno izdvojiti iz rasprave? Pod jedan, jedinstven stav svih jeste da se nad Hrvatima proteklih 20-tak godina provode različiti oblici ustavnog, pravnog, institucionalnog, političkog, medijskog i svakog drugog nasilja, a vrhunac tog nasilja jeste nametanje nelegitimnih predstavnika u institucijama vlasti. Pod dva, u tijeku je proces podjele BiH na srpski i bošnjački entitet. Hrvati postaju kolateralna šteta, multietnički ukras na razini folklorne zajednice. I pod tri, hrvatski narod neće i ne može pristati na BiH u kojoj će bit ponižavan, majoriziran, na BiH koji nema euroatlantske perspektive. Da pojasnim, Srbi imaju RS, otvoreno pokazuju da ne žele graditi funkcionalnu BiH, ne žele nikakvu BiH, visokog predstavnika u BiH smatraju turistom, otvoreno pozivaju na neposluh. Srpsko pitanje kroz RS smatraju privremeno riješenim, povezuje RS gospodarski, prometno, energetski i na svaki mogući drugi način sa Srbijom, čeka se momenat kad će ujedinjenje biti faktičko pitanje sa ili bez međunarodne verifikacije. S druge strane bošnjačka politika otvoreno zagovara tzv. građanski model, prevedno žele unutarnju državu kroz pomno isplanirani projekat. Prva stepenica jeste dokidanje konstitutivnosti naroda čime imaju otvoren put pretvaranja federacije u bošnjački entitet. Pri tome se ne biraju sredstva, oduzimanje ustavnih, pa i ustavnih prava hrvatskom narodu želi se prikazati kao iznuđen i pravedan čin. … [[Govornik se ne razumije]] se zaustavljanje terora manjine nad većinom, prijeti se nakon izbora '22., dakle idućih općih izbora, spuštanje fenomena Komšić na sve razina vlasti i potpuna eliminacija Hrvata iz političkog odlučivanja. RH se optužuje za agresiju, miješanje u unutarnje stvari BiH. Hrvati uništavaju BiH, udruženi zločinački pothvat i sl. Dakle, sve već viđeno, a Hrvati godinama upozoravaju da je pitanje konstitutivnosti ključ funkcionalne stabilne BiH. Činjenica jeste da domaći akteri ne pokazuju da to tako vide, a međunarodni da ih se to tiče. Na samom Saboru dio izaslanika u dnevni red je pokušao uvrstiti vrlo važne teme kao što je demografija, nepotizam, korupcija, zastupljenost Hrvata u institucijama, odnosi Republike Hrvatske prema Hrvatima u BiH sve to bez pripremljenih materijala, analiza, prijedloga s paušalnim ocjenama što ogromna većina dakle oko 97% izaslanika nije prihvatila. Posebno su zanimljive optužbe na račun RH dakle ne prethodnih vlada, nego baš ove optužbe i medijski linč zastupnika 11. izborne jedinice. Dakle, za sve probleme nisu krivi predstavnici lokalnih vlasti u BiH. Predstavnici Hrvata u svim institucijama u BiH ili recimo zastupnici u dosadašnjim sazivima, nego samo sadašnji zastupnici. Čovjeka osobno ne poznaje. Sigurno nije glasao za vas jer je bio protukandidat na drugoj listi. Nema baš nikakvog uvida u vaš rad i vaše mogućnosti kao saborskog zastupnika, a opet grubo vas vrijeđa. Pitam se ima li to veze s pozivima da prijeđemo na nekakvu pravu stranu u ovom Saboru? Ima li to veze sa sadašnjom saborskom većinom? Pitam se na koga se to Hrvati u BiH izuzev Republike Hrvatske mogu osloniti, pouzdati? Sama Deklaracija predložena na ovom zasjedanju od istih je okarakterizirana kao sterilan dokumenat. Da zaključim. Neosporno je da ako ništa drugo Hrvatski narodni sabor proteklih 20-tak godina hrvatsko pitanje održao živim, aktualnim. Veseli potpora Republike Hrvatske, a sama Deklaracija jednoglasno je usvojena kao Izvješće o radu. Dana je potpora vodstvu hrvatskog naroda u BiH da temeljem Mostarskog sporazuma od prije godinu dana uvažavajući osnovne principe Daytonskog mirovnog sporazuma i presude međunarodnog i domaćih suda nastave političku borbu osiguranja jednakopravnosti i hrvatskog naroda u BiH. Zahvaljujem.
Molim vas, vrijeme. Hvala lijepo. Ja bih vas zamolila da pripazite na vrijeme. [[NASTAVAK NAKON STANKE U 13:00 SATI]] Drage kolegice i kolege nastavljamo s radom. Sad su na redu iznošenja stajališta klubova zastupnika. Prvi na redu je Klub zastupnika Mosta u ime koga će stajalište iznositi uvaženi zastupnik Marin Miletić. Izvolite kolega.
Poštovana potpredsjednice HS-a gospođo Glasovac, poštovani g. Bukarica, kolegice i kolege. Želim danas progovoriti o osobama u RH koje imaju Downov sindrom, hrvatska javnost mora znati da mi barem trenutno evo po trenutnim pokazateljima u RH imamo točno 1.607 građana koji imaju Downov sindrom. Mi ne pričamo o nekim basnoslovnim ciframa godišnjim koji bi država trebala osigurati za ove naše sugrađane da imaju pravo na osobnu invalidninu. Mi razgovaramo točnije o iznosu od nekih 3 milijuna kuna, pa toliko vrijede tri vladina Audia, ne znam da li su u najmu da se odmah ogradim ili smo ih kupili, Vlada ih kupila, ali toliko vrijede tri vladina Audia. Ne mogu se pomoriti s time da bilo što materijalno može biti važnije od naših ljudi od svakog čovjeka. Ne znam, unajmimo Škode …, Mazde i pomozimo razlikom novca osobama s Downovim sindromom. Piše mi gospođa Štefica, neću spominjati ime njezina sina iako ona javno piše na mom public profilu, kaže moj sin je dobio osobnu invalidninu sa četiri godine i to nakon nekoliko žalbi i uvjeravanja socijalne radnice da ne pišemo žalbu jer da je on dobro, on dobro izgleda. Nažalost, oni koji bi nam trebali pomoći još nas zaustavljaju, ovo su javni komentari pa mogu se svi provjerit. Mario mi piše ovako, prije četiri godine u moju obitelj došao je mali davnić koji je kao i svim obiteljima sa Downovim sindromom okrenuo život na glavačke. Naravno da smo odbijeni za invalidninu jer eto vještakinji nije bio dovoljan kariotip što zakonski daje dijagnozu 100%-tnog invalida, nije bilo dovoljno to što je i operirao srce da preživi uz vjerojatnost svih idućih operacija. Petra piše, majka, meni su najbolji kad mi na vještačenju kažu pa on vam super izgleda. Da, onoliko koliko može biti uz naš golem rad s njime i rad svih njegovih terapeuta. Stekneš dojam na vještačenju da bi mi svi zapravo trebali dići ruke od naše djece i pustiti ih da što više nazaduju kako bi bili dovoljno loši da ostvare prava na koja imaju pravo po rođenju, piše majka Petra. Najveći problemi u našem sustavu su ti da sustav nije ravnomjeran da on ustvari nije pravedan. Roditelj djeteta s Downovim sindromom iz Senja isto mi se javio jedan otac iz Senja ili Gospića, Vinkovaca, Siska, Petrinje ili Rijeke, Pule, Zagreba nemaju iste tretmane, nemaju iste uvjete istu skrb i to nije pravedno, to treba jasno reći. Ne postoji sustavno rješenje za pomoćnike ili asistente ili bilo kakve ozbiljnije pomoći za inkluziju djece s poteškoćama u razvoju. U školama je to još nekako riješeno, moguće je dobiti asistenta no to u pravilu ne funkcionira dobro. Problem je što mnogi profesori ne znaju sami kako provoditi cjelovitu inkluziju kojoj je cilj pomoći ostaloj djeci da razviju empatiju prema djeci s Downovim sindromom. Kriterij za ostvarivanje prava na osobnu invalidninu nisu ujednačeni. Trisomija 21 nije dovoljna na vještačenju za dobivanje osobne invalidnine i onda što vam se događa, takva djeca nemaju uopće pravo prioriteta upisa u vrtiće nego ovise o lokalnim odlukama pojedinih ravnatelja i koliko su senzibilizirani, ne zna jedinice lokalne samouprave i kako oni gledaju na sve te situacije. Imamo i dobrih primjera, ne možemo reć da nema i radi se dosta, ne možemo reć da ne, moramo biti objektivni. Ne znam HNK Ivana plemenitog Zajca je uključio u rad tri biljetarske službe osobe s Downovim sindromom i time je postalo prva državna institucija koja je pomaknula barijere u socijalizaciji osoba s tom dijagnozom, ali onda, pazite sad ovo zbog specifične zakonske regulative oni ne mogu ostvariti radni odnos jer bi izgubili pravo na osobnu invalidninu ili zbog činjenice da im je oduzeta radna sposobnost. Dakle, može se puno, puno bolje, može se puno, puno više. I stvarno mislim dakle podnio sam amandman da se ovo popravi. Usvojite ga za tri mjeseca, prepišite ga vladajući za dva mjeseca, poslije ovog ljeta i sezone kiselih krastavaca, ali dajte napravimo ono što možemo da pomognemo osobama s Downovim sindromom, 1.607 ih je, nemamo ih stotine tisuća, a da imamo jednog jedinog građanina u RH zavrijedio je da se o njemu brinemo i mi kao država. Hvala.
Hvala vama uvaženi zastupniče. Nastavljamo dalje. Sljedeći na redu je Klub zastupnika IDS-a za iznošenje stajališta u ime kluba IDS-a prijavljena je uvažena zastupnica Katarina Nemet. Izvolite kolegice.
Zahvaljujem poštovana potpredsjednice. Kolegice i kolege. Ne tako davno s ove govornice upozoravala sam na probleme s kojima se susreću učenici srednjih škola, korisnici državnih stipendija za deficitarna strukovna i obrtnička zanimanja odnosno oni koji za te stipendije apliciraju. Upozorila sam tada na potpuno nerazumljiv i neprihvatljiv odnos nadležnih Ministarstava gospodarstva i održivog razvoja te znanosti i obrazovanja prema strukovnim i obrtničkim zanimanjima, posebice onima koje je sama država ocijenila deficitarnim. Danas nažalost moram upozorit na jedan drugi, no u suštini sličan problem opet je država odnosno njezino Ministarstvo znanosti i obrazovanja ta koja ne pokazuje sluha za strukovne obrazovne programe. Konkretno, bez valjanog obrazloženja Rovinjska strukovna škola Eugen Kumičić zaprimila je ove godine odbijenicu ministarstva na prijedlog ustrojavanja novih razrednih odjeljenja u trogodišnjem programu obrazovanja u kombinaciji za zanimanja automehatroničar i vodoinstalater, te novog razrednog odjela elektroinstalatera i elektromehaničara unatoč tome što za tim zanimanjima postoji znatna potreba na tržištu rada i u samom gradu Rovinju, ali i u cijeloj Istarskoj županiji. Dodat ću ovome kako se od ove godine neće moć upisati ni ekonomski smjer pri Rovinjskoj srednjoj školi „Zvane Črnje“ obzirom da je i on ukinut odlukom ministarstva. Dobro, ekonomista ionako ima previše reći će netko. No, pitanje je pri tom koliko ima dobrih ekonomista jer spomenut ću ovdje onako usput kako učenici tog usmjerenja rovinjske škole već godina nižu brojne uspjehe, a ove godine kao pobjednici Hrvatske ekonomske olimpijade predstavljat će našu zemlju na međunarodnoj ekonomskoj olimpijadi International Economics Olympiad u Latviji, a nagrada im je ukidanje usmjerenja. Bravo Hrvatska. Nadalje, apsurd je tim veći ako se uzme u obzir činjenica da s jedne strane Ministarstvo znanosti i obrazovanja ne odobrava ustrojavanje programa za obrtnička zanimanja elektromehaničara i elektroinstalatera, a s druge strane Ministarstvo gospodarstva i održivog razvoja podupire i stipendira upravo takve programe putem svog projekta stipendiranja učenika u deficitarnim obrtničkim zanimanjima kojeg sam spomenula na početku. Ovakvom međusobnom neusklađenosti i kontradiktornošću politika koju provodi njezini resorni odnosno ministarstva Vlada RH definitivno ne odašilje dobru poruku prema javnosti. No ono što je ovdje daleko važnije demotivira i obeshrabruje mlade ljude da se odlučuju za ionako često stigmatizirana i neopravdano obezvrijeđeno strukovna i obrtnička zanimanja. Smatram stoga da bi Ministarstvo obrazovanja svakako trebalo poduprijeti mlade u odabiru deficitarnih obrtničkih zanimanja, pogotovo onih koje je takvima definiralo Ministarstvo gospodarstva i održivog razvoja, ali i jedinice lokalne i područne samouprave koje najbolje poznaju situaciju na svom području. A to nadležno ministarstvo na čelu s ministrom Radovanom Fuchsom može učiniti na vrlo jednostavan način tako što će omogućiti uvođenje tih obrazovnih programa u sredinama odnosno školama koje za njima imaju potrebe, koje ih predlažu i za njih traže dopusnice. U suprotnom učenici su jednostavno primorani tražiti alternative i u konačnici se opredijeliti za raspoložive smjerove i zanimanja koja su najčešće u suficitu na tržištu rada i za koja već u startu znaju da će imati problema pri pronalasku zaposlenja. Apsolutno sam mišljenja da bi takve važne odluke u sustavu obrazovanja trebalo donositi nakon ozbiljne analize stanja po pitanju dostupnih i potrebnih srednjoškolskih programa u nekom gradu ili županiji ovisno o tome odakle učenici gravitiraju određenoj obrazovnoj ustanovi. U ovom konkretnom slučaju na području cijele Istarske županije samo Rovinjska srednja škola ima ponudu programa za vezane obrte u zanimanjima elektromehaničar i elektroinstalater, pa bi gašenje takvih zanimanja definitivno imalo negativne posljedice za cijelu županiju. Apeliram stoga i ovim putem na Ministarstvo znanosti i obrazovanja, te ministra Fuchsa da ponovo razmotre odluke kojima rovinjskim učenicima uskraćuju mogućnost upisa smjerova i programa koji im garantiraju sigurniju budućnost i veću mogućnost zapošljavanja u vlastitom gradu i u županiji. Hvala.
Hvala uvažena zastupnice. Za danas su nam ostale još dvije točke dnevnog reda, pa ćemo odmah krenuti na narednu, a to je: - Izvješće MIP-a. Stoga molim predsjednika MIP-a g. Roberta Jankovicsa da nam podnese izvješće, izvolite.
Poštovana gđo. potpredsjednice, cijenjene kolegice i kolege. Mandatno imunitetno, ukupno će biti 6 izvješća. Prvo je MIP HS. Razmotreno je na 15. sjednici održanoj 16. lipnja 2021.g. pisanu izjavu Daria Zurovca o ponovnom obnašanju zastupničke dužnosti koja je upućena predsjedniku HS aktom od 1. lipnja 2021.g.. Povjerenstvo je utvrdilo da je na temelju čl. 14. st. 1. Zakona o izborima zastupnika u HS mirovanje zastupničkog mandata Dariu Zurovcu započelo 30. studenog 2020., te da je zastupničku dužnost zamjenika zastupnika počeo obnašati Davor Nađi dana 4. prosinca 2020.g. Čl. 14. st. 2. i 3. Zakona o izborima zastupnika u HS propisano je da mirovanje zastupničkog mandata ne može trajati manje od 6 mjeseci, a da mirovanje prestaje osmog dana od podnošenja pisane izjave predsjedniku sabora. Povjerenstvo je utvrdilo da su ispunjeni zakonski uvjeti za ponovnim obnašanjem zastupničke dužnosti Daria Zurovca. Slijedom navedenog MIP na temelju čl. 14. st. 3. Zakona o izborima zastupnika u HS jednoglasno predlože HS donošenje odluke o prestanku mirovanja zastupničkog mandata zastupnika i prestanku obnašanja zastupničke dužnosti zamjenika zastupnika. Dana 9. lipnja 2021.g. prestaje mirovanje zastupničkog mandata zastupniku Dariu Zurovcu. Davor Nađi prestaje obnašati zastupničku dužnost zamjenika zastupnika dana 9. lipnja 2021.g. Drugo, MIP HS razmotrilo je na 15. sjednici održanoj 16. lipnja 2021.g. pisanu obavijest zastupnika Tulia Demetlike upućenog predsjedniku HS aktom od 10. lipnja 2021.g. da dana 10. lipnja 2021.g. počinje obnašati dužnost zamjenika župana Istarske županije koja je nespojiva sa obnašanjem zastupničke dužnosti u smislu odredbe čl. 9. Zakona o izborima zastupnika u HS. Istarski demokratski sabor sukladno čl. 42. st. 3. Zakona o izborima zastupnika u HS odredio je Emila Dausa kao zamjenika zastupnika Tulia Demetlike izabranog u 8. izbornoj jedinici. Povjerenstvo je utvrdilo da su ispunjeni zakonom utvrđeni uvjeti za početak mirovanja zastupničkog mandata zastupnika Tulia Demetlike, kao i uvjeti za početak obnašanja zastupničke dužnosti njegova zamjenika Emila Dausa. Slijedom navedenog MIP na temelju čl. 9. i 11., te čl. 42. st. 3. Zakona o izborima zastupnika u HS, te čl. 9. st. 2. i čl. 116. Poslovnika HS predlaže HS donošenje odluke o početku mirovanja zastupničkog mandata zastupnika i početku obnašanja zastupničke dužnosti zamjenika zastupnika. Dana 10. lipnja započinje mirovanje zastupničkog mandata zastupniku Tuliu Demetliki. Emil Daus zastupničku dužnost zamjenika zastupnika sukladno čl. 9. st. 2. Poslovnika HS započinje obnašati kada sabor odlukom utvrdi zakonske pretpostavke za primjenu instituta zamjenjivanja. Tri, MIP HS razmotrilo je na 15. sjednici održanoj 16. lipnja 2021.g. pisani zahtjev zastupnika Damira Bajsa o ponovnom obnašanju zastupničke dužnosti upućen predsjedniku HS aktom od 7. lipnja 2021. jer je prestao obnašati dužnost koja je nespojiva sa obnašanjem zastupničke dužnosti. Povjerenstvo je utvrdilo da je mirovanje zastupničkog mandata Damiru Bajsu započelo 22. srpnja 2020. g. zbog nespojivosti dužnosti čl. 9 Zakona o izborima zastupnika u HS te da je istog dana njegova zamjenica Martina Grman Kizivat započela s obnašanjem zastupničke dužnosti u HS-u. Kako je Damir Bajs sukladno čl. 13 st. 1 Zakona o izborima zastupnika u HS, podnio pisani zahtjev predsjedniku HS-a u zakonskom roku, Povjerenstvo je utvrdilo da su ispunjeni zakonom utvrđeni uvjeti za prestanak mirovanja zastupničkog mandata 8 dana od dana podnošenja zahtjeva. Istim danom prestaje obnašanje zastupničke dužnosti njegove zamjenice Martine Grman Kizivat. Slijedom navedenog Mandatno-imunitetno povjerenstvo na temelju čl. 13 Zakona o izborima zastupnika u HS i čl. 116 Poslovnika HS-a jednoglasno predlaže HS-u donošenje odluke o prestanku mirovanja zastupničkog mandata zastupnika i prestanku obnašanja zastupničke dužnosti zamjenice zastupnika. Dana 15. lipnja 2021. g. prestaje mirovanje zastupničkog mandata zastupniku Damiru Bajsu. Zamjenica zastupnika Martina Grman Kizivat prestaje obnašati zastupničku dužnost zamjenice zastupnika dana 15. lipnja 2021. g. Četvrto. Mandatno-imunitetno povjerenstvo HS-a razmotrilo je na 15. sjednici održanoj 16. lipnja 2021. g. pisanu obavijest zastupnika Tomislava Tomaševića upućenu predsjedniku HS-a aktom od 1. lipnja 2021. g. da će 4. lipnja 2021. g. početi obnašati dužnost gradonačelnika Grada Zagreba koja je nespojiva sa obnašanjem zastupničke dužnosti u smislu odredbe čl. 9 Zakona o izborima zastupnika u HS. Stranka Možemo! politička platforma sukladno čl. 42 st. 3 Zakona o izborima zastupnika u HS odredila je Uršu Raukar-Gamulin kao zamjenicu zastupnika Tomislava Tomaševića izabranog u 1. izbornoj jedinici. Povjerenstvo je utvrdilo da su ispunjeni zakonom utvrđeni uvjeti za početak mirovanja zastupničkog mandata zastupnika Tomislava Tomaševića, kao i uvjeti za početak obnašanja zastupničke dužnosti njegove zamjenice Urše Raukar-Gamulin. Slijedom navedenog Mandatno-imunitetno povjerenstvo na temelju čl. 9, 11 i čl. 42 Zakona o izborima zastupnika u HS te čl. 9 st. 2 i čl. 116 Poslovnika HS-a jednoglasno predlaže HS-u donošenje odluke o početku mirovanja zastupničkog mandata zastupnika i početku obnašanja zastupničke dužnosti zamjenice zastupnika. Dana 4. lipnja 2021. g. započinje mirovanje zastupničkog mandata zastupniku Tomislavu Tomaševiću. Urša Raukar-Gamulin zastupničku dužnost zamjenice zastupnika sukladno čl. 9 st. 2 Poslovnika HS-a započinje obnašati kada Sabor odlukom utvrdi zakonske pretpostavke za primjenu instituta zamjenjivanja. Peto, Mandatno-imunitetno povjerenstvo HS-a razmotrilo je na 15. sjednici održanoj 16. lipnja 2021. g. pisanu obavijest zastupnika Ivana Celjaka upućenu predsjedniku HS-a aktom od 15. lipnja 2021. g. o početku obnašanja dužnosti župana Sisačko-moslavačke županije koja je nespojiva sa obnašanjem zastupničke dužnosti u smislu odredbe čl. 9 Zakona o izborima zastupnika u HS. HDZ sukladno čl. 42 st. 2 Zakona o izborima zastupnika u HS odredila je Marina Piletića kao zamjenika zastupnika Ivana Celjaka izabranog u 6. izbornoj jedinici. Povjerenstvo je utvrdilo da su ispunjeni zakonom utvrđeni uvjeti za početak mirovanja zastupničkog mandata zastupniku Ivanu Celjaku, kao i uvjeti za početak obnašanja zastupničke dužnosti njegovog zamjenika Marina Piletića. Slijedom navedenog Mandatno-imunitetno povjerenstvo na temelju čl. 9, 11 i 42 Zakona o izborima zastupnika u HS te čl. 9 st. 2 i čl. 116 Poslovnika HS-a predlaže HS-u donošenje odluke o početku mirovanja zastupničkog mandata zastupnika i početku obnašanja zastupničke dužnosti zamjenika zastupnika. Dana 8. lipnja započinje mirovanje zastupničkog mandata zastupniku Ivanu Celjaku. Marin Piletić zastupničku dužnost zamjenika zastupnika sukladno čl. 9 st. 2 Poslovnika HS-a započinje obnašati kada Sabor odlukom utvrdi zakonske pretpostavke za primjenu instituta zamjenjivanja. Šesto, Mandatno-imunitetno povjerenstvo HS-a razmotrilo je na 15. sjednici održanoj 16. lipnja 2021. g. pisanu obavijest zastupnika Anđelka Stričaka upućenu predsjedniku HS-a aktom od 15. lipnja 2021. g. da je počeo obnašati dužnost župana Varaždinske županije koja je nespojiva sa obnašanjem zastupničke dužnosti u smislu odredbe čl. 9 Zakona o izborima zastupnika u HS. HDZ sukladno čl. 42 st. 2 Zakona o izborima zastupnika u HS odredila je Nadicu Dreven Budinski kao zamjenicu zastupnika Anđelka Stričaka izabranog u 3. izbornoj jedinici. Povjerenstvo je utvrdilo da su ispunjeni zakonom utvrđeni uvjeti za početak mirovanja zastupničkog mandata zastupniku Anđelku Stričaku, kao i uvjeti za početak obnašanja zastupničke dužnosti njegove zamjenice Nadice Dreven Budinski. Slijedom navedenog Mandatno-imunitetno povjerenstvo na temelju čl. 9, 11 i 42 Zakona o izborima zastupnika u HS te čl. 9 st. 2 i čl. 116 Poslovnika HS-a jednoglasno predlaže HS-u donošenje odluke o početku mirovanja zastupničkog mandata zastupnika i početku obnašanja zastupničke dužnosti zamjenika zastupnika. Dana 4. lipnja 2021. g. započinje mirovanje zastupničkog mandata zastupniku Anđelku Stričaku. Nadica Dreven Budinski zastupničku dužnost zamjenice zastupnika sukladno čl. 9 st. 2 Poslovnika HS-a započinje obnašati kada Sabor odlukom utvrdi zakonske pretpostavke za primjenu instituta zamjenjivanja.
Hvala ... [[Govornik naknadno uključen.]] Hvala vam lijepo predsjedniče Mandatno-imunitetnog povjerenstva. Otvaram raspravu. Zaključujem raspravu. Nitko se nije javio i glasovat ćemo o ovome kad se steknu uvjeti. Nastavljamo dalje. Sljedeća točka je: - Izbor, imenovanja i razrješenja; stoga molim predsjednicu Odbora za izbor, imenovanja i upravne poslove Nadu Murganić da obrazloži prijedlog odluka. Izvolite.
Hvala lijepa poštovana potpredsjednice HS-a, poštovane kolegice i kolege. Na temelju čl. 105 st. 1 podst. 2, čl. 161 st. 1 i čl. 273 Poslovnika HS-a Odbor za izbor, imenovanja i upravne poslove HS-a na današnjoj sjednici 17. lipnja 2021. g. donio je nekoliko prijedloga odluka koje podnosi HS-u. Prijedlog odluka o izboru člana i prestanku mandata člana Odbora za Ustav, Poslovnik i politički sustav HS-a. Za člana Odbora bira se Nikola Mažar budući je dana 8. lipnja 2021. g. dužnost člana istog Odbora prestao obnašati Ivan Celjak zbog mirovanja zastupničkog mandata. Prijedlog odluke o izboru članice i prestanku mandata člana Odbora za zakonodavstvo HS-a bira se: Nadica Dreven Budinski, budući je 8. lipnja 2021. g. dužnost člana Ivan Celjak prestao obnašati zbog mirovanja zastupničkog mandata. Prijedlog odluke o izboru člana i prestanku mandata člana Odbora za unutarnju politiku i nacionalnu sigurnost HS-a bira se Maja Grba-Bujević budući je dana 4. lipnja dužnost člana Odbora prestao obnašati Anđelko Stričak zbog mirovanja zastupničkog mandata. Prijedlog odluka o izboru potpredsjednika, razrješenju i izboru člana i prestanku mandata potpredsjednika Odbor za obranu HS-a. Za potpredsjednika bira se Ante Deur, a razrješuje se član Odbora za obranu HS-a Ante Deur. Za člana Odbora za obranu bira se Nikola Mažar. Budući je 4. lipnja '21. g. dužnost potpredsjednika Odbora za obranu HS-a prestao obnašati Anđelko Stričak zbog mirovanja zastupničkog mandata. Prijedlog odluka o izboru člana i izboru članice Odbor za gospodarstvo HS-a. Bira se Damir Habijan, a za članicu Odbora… Pardon. Oprostite. Razrješuje se član Odbora za gospodarstvo HS-a Damir Habijan, a za članicu Odbora za gospodarstvo HS-a bira se Nadica Dreven Budinski. Prijedlog odluka o izboru člana i prestanku mandata člana Odbor za pravosuđe HS-a. Za člana Odbora za pravosuđe bira se Nikola Mažar budući je 8. lipnja '21. g. dužnost člana Odbora za pravosuđe prestao obnašati Ivan Celjak zbog mirovanja zastupničkog mandata. Prijedlog odluka o razrješenju članica i izboru članova Odbora za rad, mirovinski sustav i socijalno partnerstvo HS-a. Razrješuje se članice Odbora za rad, mirovinski sustav i socijalno partnerstvo HS-a Nada Murganić i Maja Grba-Bujević, a za članove Odbora bira se Nadica Dreven Budinski i Tomislav Okroša. Prijedlog odluka o izboru članice i prestanku mandata člana Odbor za izbor, imenovanja i upravne poslove HS-a. Za članicu Odbora bira se Nikolina Baradić budući je 4. lipnja '21. g. dužnost člana Odbora prestao obnašati Anđelko Stričak zbog mirovanja zastupničkog mandata. Prijedlog odluka o razrješenju člana i izboru članova i prestanku mandata člana Mandatno-imunitetskog povjerenstva HS-a. Razrješuje se član Ivan Radić, a za članove Mandatno-imunitetnog povjerenstva HS-a biraju se Jure Brkan i Anita Pocrnić-Radošević budući je 8. lipnja '21. g. dužnost člana Mandatno-imunitetskog povjerenstva HS-a prestao obnašati Ivan Celjak zbog mirovanja zastupničkog mandata. Prijedlog odluka o razrješenju i izboru potpredsjednika Nacionalnog vijeća za praćenje provedbe Strategije suzbijanja korupcije, razrješuje se potpredsjednik Nacionalnog vijeća za praćenje provedbe Strategije suzbijanja korupcije iz reda zastupnika Ivan Radić, a za potpredsjednika Nacionalnog vijeća bira, iz redova zastupnika bira se Damir Habijan. Prijedlog odluka o imenovanju zamjenika člana i prestanku mandata zamjenika člana Izaslanstva HS-a u Parlamentarnoj skupštini SECEP-a, imenuje se Jure Brkan iz razloga budući je 4. lipnja 2021. g. dužnost zamjenika Izaslanstva prestao obnašati Anđelko Stričak zbog mirovanja zastupničkog mandata. I Prijedlog odluke o razrješenju članice Odbora za rad, mirovinski sustav i socijalno partnerstvo HS-a. Razrješuje se članica Odbora Milica Jovanović. Ove sve odluke objavit će se u Narodnim novinama i stupaju na snagu danom donošenja.
Hvala lijepo predsjednici Odbora. Otvaram raspravu. Za raspravu se javio jedan zastupnik, uvaženi zastupnik Arsen Bauk. Izvolite zastupniče. U ime klubova nema nitko.
Zahvaljujem poštovana potpredsjednice, poštovana predsjednice Odbora, poštovane kolegice i kolege. Znate kada netko nabaci lopticu na volej, tako se ja trenutno osjećam. Dakle ovo što je pročitala predsjednica Odbora je nama potpuno prihvatljivo i dio je uobičajene dugogodišnje saborske prakse da se određena mjesta u HS-u popunjavaju iz kvote određenih kluba po unaprijed dogovorenom odnosu većina-manjina i nakon toga, unutar opozicije i unutar većine i sa jednim, do sada vrlo jasno poštovanim dogovorom, osim u jednom slučaju, što je bilo ispravljeno, da jedna stranka ne ulazi drugoj u njihov kadrovski odabir. Bilo je određenih situacija kada je ponekad znao HDZ pokušati nešto prigovarati, ali se nikad nije dogodilo da se to ne popravi. I onda nam se čudi kad naši .../nerazumljivo/... onda smo jako začuđeni kada se naši kolege iz IDS-a ponašaju puno gore nego što se ponašaju iz HDZ-a, da ne uvrijedim kolege iz HDZ-a, pa onda se recimo usude na mjesto koje pripada opoziciji kadrovirati unutar Kluba SDP-a u svojoj županijskoj skupštini i tamo gdje mogu i gdje se zalažu za toleranciju, europske vrijednosti i sve ono što za njih predstavlja to za što se zalažu, pokažu svoje pravo lice poput one snahe u šumi Striborovoj kad vidi zmiju pa onda isplazi jezik. Pozdravljam kolege iz IDS-a zbog dugogodišnje suradnje u HS-u i u Vladi, kad smo imali priliku, da se malo skuliraju i da svojima u županiji kažu da se prestanu ponašati bahato, da se pomire sa novom situacijom da su nešto izgubili jer ako tako nastave, gubit će još više. Ovo je potpuno ja mislim u temi jer se govori o principima popunjavanja, neće tako, .../nerazumljivo/... hvala, dakle, da se jednostavno takve stvari ne događaju. Kolega kojeg su odbili za potpredsjednika Skupštine dobio je 49,99 i još nekoliko decimala posto glasova građana, ali eto, nije im dovoljno dobar da bude potpredsjednik Skupštine. Možda nas motiviraju da u ovome roku još idemo i tražiti nadzor zakonitosti izbora na Ustavnom sudu kad već nismo mogli to napraviti kontrolom listića. Što se, .../nerazumljivo/... i želim reći još jednu rečenicu, propustio sam, moja pogreška, Izvješće MIP-a, ali mislim da ovo, kako se radi 30 godina, na kraju nije dobro, da se ovdje radi o upravnom postupku o kojem ne treba glasati, da bi ubuduće ovo što radi MIP trebao raditi DIP i samo obavijestiti HS, jer vidim da je g. Janković također, odobrava pa da neke stvari, da one stvari dobre, koje su dobre, da se nastave, kao što su ovi stranački dogovori o kvotama, a ove loše stvari da se jednostavno prekinu. Zahvaljujem potpredsjednice.
... [[Govornik naknadno uključen.]] Hvala vama uvaženi zastupniče. Imate dvije replike, prva je ona uvažene zastupnice Nade Murganić, izvolite.
Zahvaljujem poštovana potpredsjedniče, poštovani kolega. Zaista mi je drago da se ovaj dio vaše .../nerazumljivo/... rasprave nije odnosio na bilo kakav oblik kritike na rad ovog Odbora, je li, koji je imao sada niz ovih prijedloga na kojem sam ja predsjednica budući u svo ovo vrijeme zaista sam se trudila da imamo komunikaciju i vjerujem da ćemo tako i dalje nastaviti raditi. Nisam pratila stanje u Istri odnosno u IDS-u, sve ovo što ste vi govorili i na to se neću osvrtati. Znate, nije dobro kad kažemo, gore se ponašaju od HDZ-ovaca ili gore se ponašaju od SDP-ovaca, to ovisi zaista pojedinačno i o nama i pojedinim sredinama. Što se tiče, ovih dana pratimo konstituiranje različitih vijeća i skupština. Evo ja mogu reći da mi je žao da u gradu Karlovcu nije oporba, odnosno SDP podržao većinske prijedloge predsjednika i zamjenika Skupštine, a eto, HDZ je podržao prijedlog SDP-a za zamjenika vijeća.
Hvala lijepo. Odgovor na repliku, izvolite uvaženi zastupniče Bauk.
Zahvaljujem. Dakle, na parlamentarnoj većini je uvijek odgovornost veća jer bez nje nema odluke. Ako je glasanje bilo za to da se pokaže da se ne pripada parlamentarnoj većini i da se definiraju odnosi i ako je ono pokazalo da se radi, dakle o tome da je netko vlast, a netko oporba, onda na tom prvom glasanju se to i može na neki način tolerirati, ja sam sasvim siguran da bi, recimo, kod promjene u okviru vaše kvote u Karlovcu nekog potpredsjednika, da bi bilo jednoglasno jer bi se već tada utvrdilo tko je većina, tko je manjina i onda bi to bilo tako, osim ako se ne radi o nekom slučaju da netko baš iz pojedinačnih razloga, jedan ili dva glasa, pa da je onda zbog tih osobnih razloga se nekoga ne može podržati. Uostalom, i mi smo na konstituiranju Sabora, nismo svi glasali za jednog od potpredsjednika Sabora, ali nitko nije glasao protiv. Tako da ima uvijek takvih situacija, ali je odluka svejedno donesena. Tako i ova ovdje odluka, nije donesena [[Upadica: Vrijeme.]] i tu su pali na testu. Hvala.
Hvala. Imate drugu repliku, uvaženi zastupnik Glavašević.
Hvala gđo. potpredsjednice Sabora. Kolega Bauk, danas smo imali raspravu o rebalansu proračuna prije ovoga i onda je bila, ja bih rekao vrlo onako, oskudna, s obzirom na to kakvih rasprava o rebalansu proračuna se u ovom Domu ja sjećam, a i vi, još i više nego ja. Moje pitanje vama, na tragu vaše rasprave, molim vas da ga ne shvatite kao provokaciju, zašto je to što ste rekli bitno građankama i građanima RH? Govorili ste o nečemu što ustvari se, nije referenca na samo Izvješće, govorili ste o principu, ali kad nas građanke i građani slušaju ovdje, mislim, što iz vašeg izlaganja trebaju izvući kao ono što je bitno? Dakle ne pitam kao provokacija, pokušavam zapravo i sam izvući smisao. Hvala.
Hvala. Izvolite odgovor na repliku.
Pa obzirom na činjenicu da su naši građani, ovi stariji, ovi mlađi tome uče iz knjiga, veći broj desetljeća živjeli u nedemokratskom sustavu, onda je razina stanja demokracije u Hrvatskoj, a i u svim drugim zemljama, jedna od najbitnijih stvari, za mene osobno, a vjeruje, i za veći dio građana koji su glasali za moju stranku. Dakle mi smo, nismo vjerovali da ćemo gledati da će upadati na Capitol Hill zbog demokracije i da će policajac poginut zbog obrane demokracije u tzv. najdemokratskijoj zemlji svijeta. U jednoj drugoj se pišu o stanju zdravlja i života jednog od oporbenih čelnika, to je ova druga tzv. supersila. Prema tome, kada govorimo o demokratskim standardima i stanju demokracije, to je najvažnija stvar, barem za mene. Jer, iza toga sve ide dalje ili da citiramo Benjamina Franklina, to je popularno, tko je zbog sigurnosti spreman žrtvovati slobodu, ne zaslužuje ni jedno ni drugo. Tako i ja, dakle ako se netko naziva demokratski, a ponaša se antidemokratski, to treba reagirati i to je meni najvažnije. Eto.
Hvala vam lijepa. Malo ste premašili vrijeme, ali dobro. ... [[Upadica se ne čuje.]] Zato ja trebam vidjeti. Okej, s obzirom da nema više prijavljenih za raspravu, zaključujem raspravu i o ovom ćemo glasovati kad se steknu uvjeti. Ovime zatvaram današnju sjednicu HS-a. Kolegice i kolege, nastavljamo s radom sutra u 9,30 sati s točkom dnevnog reda, prvom, Konačni prijedlog Zakona o provedbi Uredbe (EU) 2019/2088 o objavama povezanim s održivosti u sektoru financijskih usluga i Uredbe (EU) 2020/852 o uspostavi Okvira za olakšavanje održivih ulaganja i Izmjeni Uredbe (EU) 2019/2088, hitni postupak, prvo i drugo čitanje, P.Z.E. br. 144. Nakon rasprave o ovoj točki dnevnog reda provest će se glasovanje u 12 sati. Svima hvala na današnjem dolasku, sudjelovanja u raspravi i ugodan ostatak dana. Vidimo se sutra. SJEDNICA PREKINUTA U 14,33 SATI.
Sada idemo na ono što imam, što je najznačajnije i gdje imamo najviše amandmana, a to je Prijedlog o izmjena i dopunama Državnog proračuna RH za 2021. i projekcija za 2022. i '23. g. Uz Prijedlog izmjena i dopuna Državnog proračuna RH za 2021. i projekcija za 2022. i '23. podneseni su i prijedlozi izmjena i dopuna financijskih planova izvanproračunskih korisnica za 2021. i projekcija planova za 2022. i '23. s obrazloženjem za Hrvatske vode, Hrvatske ceste, Centar za restrukturiranje i prodaju, Fond za zaštitu okoliša i energetsku učinkovitost, Hrvatski zavod za zdravstveno osiguranje, Hrvatske autoceste, HŽ Putnički prijevoz i HŽ Infrastruktura. Predlagatelj je Vlada RH, rasprava je zaključena. Amandmane su podnijeli zastupnica Boška Ban Vlahek, zastupnica Vesna Vučemilović, zastupnik Nikola Grmoja, zastupnik Ante Kujundžić, zastupnik Marin Miletić, Klub zastupnika Mosta, Klub zastupnika zeleno-lijevog bloka, zastupnica Katarina Peović i zastupnik Miro Bulj. Pregled amandmana dostavljen vam je elektroničkim putem. Sada bih molio predstavnika predlagatelja da se očituje o podnesenim amandmanima. Idemo prvo redom. Tu je državni tajnik Zrinušić. Prvi je amandman zastupnice Katarine Peović.
Hvala lijepo poštovani g. predsjedniče, uvažene zastupnice i zastupnici. Amandman se ne prihvaća. Spomen područja Jasenovac i obilježavanja antifašističke borbe u RH ugovorene su obveze i preuzete u iznosu od 321 tisuću kuna te su sukladno programima organizatora u najvećem dijelu i izvršene. Stoga daljnja povećanja nisu potrebna, a u kontekstu predloženoga smanjenja sredstava u okviru aktivnosti obilježavanja sjećanja na žrtve svih totalitarnih i autoritativnih režima, podsjećamo na Zakon o blagdanima, spomendanima i neradnim danima koji je važeći u RH i obzirom na obilježavanje 23. kolovoza spomendanom Europskim danom sjećanja na žrtve totalitarnih i autoritativnih režima, nacizma, fašizma i komunizma, propisano je njegovo obilježavanje te je potrebno planirati participaciju HS-a u ovim troškovima obilježavanja.
Hvala lijepa. Molim očitovanje zastupnice Peović.
Dobar dan. Dakle, u doba krize uzrokova pandemijom Covid-19 nevjerojatno je da se u proračun uvode nove stavke, pogotovo ovog karaktera, znači neke od ključnih djelatnosti su suspendirane upravo zbog Covid pandemije da bi uvodili dakle nova obilježavanja na sjećanja, je li, žrtve svih totalitarnih i autoritarnih režima u praksi koje predstavlja pokušaj da se radnički antifašistički pokret izjednači s fašističkim i nacističkim režimom. Pritom se komunizam uglavnom izrijekom osuđuje, dok drugi totalitarni i autoritarni režimi zapravo fašizam i nacizam služe isključivo kao kulisa u službi izjednačavanja ovih ideja. Ovo se ogleda i u obilježavanju posljednjeg Europskog dana sjećanja na žrtve svih totalitarnih i autoritarnih režima, 2020. g. Povodom toga dana je predsjednik Vlade Andrej Plenković održao počast, citiram, žrtvama komunističkog režima na Golom otoku, pritom izrijekom spomenuvši komunizam kao, citiram, jedan od totalitarnih sustava koji je obilježio povijest 20. st., ali hrvatskog naroda. Izjednačavanje socijalističke ideje s fašističkim i nacističkim jednostavno ne stoji, a to je naročito naglašeno u Hrvatskoj. Narodnooslobodilački antifašistički pokret Hrvatske koji je ujedno bio i socijalistički je prepoznat i od Ustava RH, kao nositelj državne suverenosti, što se ogleda i u odlukama ZAVNOH-a, dok su ustavi, dakle hrvatski, navedeni kao legitimna izvorišta uspostave državne suverenosti suvremene RH. Ustav RH se pritom ne poziva na fašističku kvislinšku marionetu NDH, već jasno iznosi da je ona bila u suprotnosti s državom i državnom suverenosti Hrvatske. To se ogleda i u zaključcima nürnberških procesa koji NDH ne prepoznaju kao državu već kao okupirani teritorij. Zbog navedenih razloga ne treba financirati, pogotovo ne u ovo doba, ovakva obilježavanja.
Tražite li glasovanje? [[Upadica: Da, tražit ću glasovanje.]] dobro. Idemo sada na amandmane br. 2 koji je vezan uz Državno izborno povjerenstvo. Amandman je podnio poštovani kolega Marin Miletić, izvolite.
Amandman se ne prihvaća. Naime, sukladno Zakonu o referendumu i drugim oblicima osobnog sudjelovanja u obavljanju državne vlasti, lokalne i područne (regionalne) samouprave, sredstva za podmirivanje troškova za provedbu državnog savjetodavnog referendumu podmiruju se iz državnog proračuna, dok se sredstva za provedbu lokalnog referenduma provode na teret sredstava jedinica lokalne samouprave pa u tom smislu i DIP nije nadležno za razvitak softvera za provođenje lokalnih referenduma kako je to ovim amandmanom bilo planirano. Hvala.
Izvolite kolega Miletić, očitovanje.
Poštovani predsjedniče HS, g. Jandrokoviću, poštovani g. Bukarica, kolegice i kolege. Poštovani gospodine, RH je članica EU, organizacije koja s ponosom ističe svoju demokratičnost kao istinski temelj na kojem počiva. Svaka demokratska zajednica teži čim većoj uključivosti lokalnog stanovništva u političke procese, pa tako i u donošenju odluka koje su od važnosti za njezino funkcioniranje. JLS-ovi na dnevnoj bazi donose takve odluke. Smatramo da bi značajna pomoć svim JLS-ovima bila dostupnost softvera za e-referendum. Npr. grad Kastav trenutno, koliko mi je poznato, jedini javno je rekao da ga uvodi, koji bi omogućio uvid u mišljenje većine zainteresiranog stanovništva. Ministarstvo uprave bi trebalo omogućiti svakoj zainteresiranoj JLS korištenje ovakvog softvera. Predviđeno povećanje od milijun kuna iskoristilo bi se za razvoj softvera za provođenje e-referenduma na područjima JLS-ova, pa vas molim da se o ovome glasuje.
Glasovat ćemo o vašem amandmanu. Idemo sada na amandmane vezane uz Središnji državni ured za obnovu i stambeno zbrinjavanje. Amandman br. 3., ponovo zastupnica Katarina Peović, izvolite.
Amandman se ne prihvaća. Planirana financijska sredstva u prijedlogu izmjenama i dopuna državnog proračuna na ovoj poziciji su dostatna za ovu godinu, a u kontekstu pozicija s kojih bi se ta sredstva namirivala predviđena su za duhovnu skrb djelatnika ministarstva i oružanih snaga u skladu s ugovorom između Svete Stolice i RH.
Izvolite očitovanje.
Pa evo žao mi je da vi ne prihvaćate amandman. Pretpostavljam da ćemo u ovom tonu do kraja ovog dana, ali zašto je važno povećati sredstva? Dakle, u posebnom dijelu, čl. 3. u glavi 40. socijalna skrb, pod stambenim zbrinjavanjem žrtava nasilja u obitelji, iznos od 350.000 povećao bi se za 500.000 kuna. Znači riječ je o izuzetno malim sredstvima koja su nedostatna za stavku stambenog zbrinjavanja jel žrtava nasilja u obitelji, na što upozoravaju ženske udruge već godinama i ovaj iznos u potpunosti ne može niti ovako čak i povećan bitnije smanjiti problem koji postoji, ali bi svakako se na neki način, barem simbolički, upozorilo da je riječ o problemu koji treba sustavno riješiti svakako. Ta stavka duhovne skrbi u Ministarstvu obrane ne, nerazumno ima veća sredstva koja su uistinu značajna, dakle 9 milijuna 90 tisuća 500 kuna čak dolazi na tu stavku, dakle u Ministarstvu obrane, glava 30 duhovna skrb, pa sad mi vidimo da li nam je važnije zbrinuti žrtve nasilja u obitelji ili duhovno skrbiti za vojsku. Svakako ću tražiti da se o ovom amandmanu glasuje.
Hvala vam lijepo. Glasovat ćemo i o ovom amandmanu. Idemo sada na 4. amandman, to je Klub zastupnika zeleno-lijevog bloka, a ovdje je s nama poštovana Tatjana Vukobratović Spasović, izvolite.
Poštovanje, zahvaljujem predsjedavajući. Znači, amandman br. 4. se ne prihvaća jer odlukom Vlade RH od 25. veljače '21. o raspodjeli doniranih financijskih sredstava koji su na račun Državnog proračuna RH uplaćene u akciji „Pomoć za obnovu nakon potresa“ u iznosu od 103 milijuna kuna 536 tisuća 537 doznačene su Središnjem državnom uredu za obnovu i stambeno zbrinjavanje i to je za provođenje programa obnove na području gdje je proglašena katastrofom. Analizom potreba u prijedlogu izmjena i dopuna državnog proračuna financijska sredstva se uvećavaju za 11 milijuna 358 tisuća 929 kuna i sredstva su svim analizama u ovom jednom trenutku dostatna za aktivnosti posla obnove i njihovu projekciju do kraja godine jer se odnose uglavnom za ne konstrukcijsku obnovu. Zahvaljujem.
Izvolite očitovanje, kolega Glašavić ponovo.
Hvala g. predsjedniče sabora. Ja moram priznati da je meni to fascinantno da je, to je zapravo relativno maleni iznos s obzirom na štetu koja je nastala na područjima pogođenima potresom. Mislim, iznos koji smo predložili da se doda ovome nije prevelik, dolazi između ostaloga sa pozicije koja se odnosi na administraciju i upravljanje. Dakle šta s tim novcem možete napraviti u Ministarstvu branitelja, zaposliti nekoga, možete kupiti nekakav računalni program, popraviti klima uređaje, mislim znam, bio sam u tom ministarstvu. A s druga strane sa milijun kuna na potresom pogođenom području možete napraviti čuda. Dakle, ja mislim da one potrebe koje se iskazuju, okej moraju biti možda u skladu sa nekakvim mogućnostima, ali ako postoji način da sa tih milijun kuna napravimo puno više na drugom mjestu nego na onome gdje ste ih halucirali, mislim da možemo razmišljati i ambicioznije od onoga što je inicijalno možda predloženo. Dakle, evo ako pogledate u kakvom je stanju Banija ili Banovina, kako tko voli, ja stvarno mislim da, da tih milijun kuna kojih mi predlažemo da se dodaju ovom iznosu da bi mogle biti puno bolje iskorištene nego na poziciji za koju su predložene. Tražili bismo glasovanje.
Glasovat ćemo i o tom amandmanu. Idemo na 5. amandman, ponovo Klub zastupnika zeleno-lijevog bloka, izvolite.
Amandman 5. se ne prihvaća. U stvari sadržaj amandmana je isti i iznos je malo veći. Znači također odlukom Vlade RH od 25.2.'21. raspodjela su sredstva, to su donirana sredstva prikupljena pomoći za obnovu nakon potresa i ovaj i uvećana su za, da sad ne ponavljam, 11 milijuna 358 u namjeri dostatnosti jer se radi o obnovi ne konstrukcijskih dijelova porušenih kuća. Zahvaljujem.
Izvolite očitovanje, ponovo kolega Glavašević.
Hvala. Dakle, možda bi još bilo važno, dakle ista meta isto odstojanje kao što ste i sami rekli, međutim možda bi trebalo dodati još nešto. Ako govorimo o sredstvima koja su prikupljena u humanitarnoj akciji, to je lijepo, dakle to je solidarnost naših građanki i građana sa obnovom nakon potresa. Međutim, jednako tako snažnu poruku šaljemo time koliko država je voljna staviti sredstava poreznih obveznika, dakle javnoga novca za ovakvu neku svrhu. Opet iznos koji smo predložili dolazi s jedne pozicije koja, ako gledamo prioritete dakle naravno da je bitno prikupljati i obrađivati projektnu dokumentaciju za financiranje sredstvima iz EU fondova. Mislim po čemu je to opet Ministarstvo hrvatskih branitelja koje može, dakle neko drugo ministarstvo ili neko drugo tijelo s obzirom na temu može uskočiti Ministarstvu branitelja i pomoći s time, a sredstva koja smo predložili da se daju za ovo mislim da šalju poruku da se država neće oslanjati samo na humanitarnu pomoć pri obnovi nakon potresa. Ako i je u pitanju rekonstrukcijska obnova mislim postoji toliko i drugih stvari koje isto tako treba obnovi, dakle ta sredstva mislim da bi bilo važno i da bi puno veći efekt tih sredstava bio u obnovi nakon potresa nego na ovoj poziciji na kojoj se trenutno nalazi. Tražili bismo glasovanje.
Bit će glasovanje. Idemo na 6. amandman ponovno Klub zastupnika zeleno-lijevog bloka. Izvolite.
Amandman 6. se također ne prihvaća jer se odnosi na također na obnovu nakon potresa u Sisačko-moslavačkoj i Karlovačkoj županiji objekata u državnom vlasništvu to su sredstva koja su ugovore tripartitnim ugovorom o dodjeli bespovratnih sredstava za projekte iz obnove. 26. svibnja '21. godine je potpisan taj ugovor u Petrinji, odnosi se u stvari na 2 projekta, na obnovu obiteljske kuće koje su u vlasništvu RH na tom području i uklanja izgradnja zamjenskih stambenih jedinica u vlasništvu RH na potresu pogođenim područjima. I financirana je od strane europskih fondova kroz Operativni program Konkurentnost i kohezija za razdoblje od 2014. do 2020. na rok od, do kraja '23. godine. Znači financijska sredstva su definirana navedenim ugovorom, planirana su i nažalost ne mogu se izmijeniti nikakvim dopunama, naravno da će iz državnog proračuna određeni iznos od 5% se uplaćivati po dinamici koja će sredstva i dolaziti. Rok izvedbe i kraja tog programa je kraj '23. Zahvaljujem.
Izvolite još jedno očitovanje.
Hvala gospodine potpredsjedniče sabora. Mislim sve je uvijek pitanje prioriteta, dakle ja kad čujem ne može se i to kada dolazi od predstavnika Vlade RH, kako bi rekao, ja imam problem s time naprosto, ne može biti nešto što Vlada RH ne može napraviti ako postoje prioriteti koji diktiraju da bi i koji su zdravorazumski na kraju krajeva da bi to moralo biti prioritet i da bi se to moralo moći napraviti. Dakle, slična je situacija sa drugim jednim amandmanom koji nam je odbijen, neću o njemu puno ali gdje je rečeno da se za inicijativu 3 mora, mora dati 96 milijuna kuna. Pa ništa se ne mora ako nije prioritet. Mislim, vi ste Vlada RH, dobili ste mandat od ovoga sabora da radite u interesu građanki i građana RH, a prioriteti naši su takvi da nas je osim pandemije pogodili su nas i razorni potresi i kak bi rekao, ovo sveučilište milijun kuna neće osjetiti, to sam puno puta već u ovoj raspravi rekao, ali svaki, svaka kuna uložena u obnovu nakon potresa je kuna koja vrijedi 5 puta više. I stvarno sve je pitanje prioriteta. Nemojte ići sa stavom ne može se, vi ste Vlada, vi morate to moći, to građanke i građani očekuju od vas. Tražimo glasanje o amandmanu.
Glasovat ćemo i o ovom amandmanu, zahvaljujem zamjenici državnog tajnika, pa krećemo sada na Ministarstvo kulture, s nama je poštovani državni tajnik Krešimir Partl. Idemo s Amandmanom broj 7. zastupnik Ante Kujundžić. Izvolite.
Zahvaljujem uvaženi predsjedniče Hrvatskog sabora. Amandman se ne prihvaća. Ministarstvo kulture i medija u skladu sa Zakonom o financiranju javnih potreba u kulturi raspisuje javni poziv za financiranje programa. Primljeni programi razmatraju i vrednuju vijeća za pojedine djelatnosti u skladu sa Zakonom o kulturnim vijećima. Ako je program prijavljen na natječaj Ministarstva kuluture i medija bit će razmotren i donijet će odgovarajuća odluka.
Hvala predsjedavajući. Poštovani državni tajniče, dakle program nije prijavljen već godinama. Već godinama grad Imotski, kao i svi ostali na koncu konca i gradovi i jedinice lokalne uprave i samouprave imaju izvršnu vlast, u ovom slučaju izvršna vlast u gradu Imotskom dolazi iz redova HDZ-a. Ovaj amandman sam predložio i na, u studenome na državni proračun i ponavljam ga i ponavljat ću ga. Zašto nekome nije u interesu ovo prijaviti ne znam, međutim ne znam jeste li svjesni, jeste li svjesni zapravo kulturološkog značaja tvrđave Topana, jeste li bili i vidjeli njen, njenu lokaciju iznad plavog jezera na klisuri, jeste li svjesni da je riječ o jednom od najvažnijih srednjovjekovnih fortifikacijskih objekata u unutrašnjosti Dalmacije, jeste li svjesni da biste odobravanjem ovakvog tipa projekta podigli turističku kvalitetu i ponudu same Imotske krajine. I na koncu konca godinama ponavljate ne konkretno vi, međutim Vlada kao takva puste projekte koji se realiziraju u Dalmaciji, a onda u Imotskoj krajini. Evo ja bih volio da navedemo u periodu, točnije vremenu koje nam ostaje barem 1 koji je realiziran iz ovog područja što na imotskoj, što na području Imotske krajine ili konkretno cijele Dalmatinske zagore, a onda samim time i ostatku Dalmacije. Tražim glasanje. Hvala vam.
Glasovat ćemo o ovom amandmanu. Idemo na Amandman broj 8. Klub zastupnika MOST-a. Izvolite.
Amandman se ne prihvaća. Znači obrazloženje kao i za prethodno sukladno Zakonu o financiranju javnih potreba raspisuje se javni poziv za financiranje, prijavljeni programi se razmatraju, vrednuju od strane vijeća sukladno Zakonu o kulturnim vijećima, ako je program kao takav prijavljen isto će biti razmatran i donijet će se odgovarajuća odluka.
Izvolite očitovanje kolega Kujundžić.
Hvala predsjedavajući. Nastavano na prethodni amandman, ukoliko se ne varam i na predstojećim i zapravo na prošlim lokalnim izborima kandidati HDZ-a su dobili podršku od vladajućih. Gradonačelnik Grada Splita u razdoblju od 2017.-2021. je također bio iz redova HDZ-a g. Andro Krstulović Opara. Ne razumijem da nešto s čime se ponosi cijela Dalmacija, a to je zasigurno Dioklecijanova palača već godina prilikom bilo kakvih većih oborina poplave podrumi, dolazi do jednog oblika devastacije gdje otpada žbuka, gdje se fuge na koncu konca na samome tlu kao takve iziđu. Iz kojeg razloga već godinama nitko od vas ne reagira na jednu sustavnu nebrigu koju na području Dalmacije vidi? O ovom amandmanu ćemo također tražiti glasovanje. Hvala.
Idemo na amandman br. 9, zastupnik Marin Miletić. Izvolite.
Amandman se ne prihvaća. Ministarstvo kulture i medija također kao i u prethodnim odgovorima raspisuje javni poziv vezano je uz Zakon o financiranju javnih potreba i Zakon o kulturnim vijećima i sukladno tome vijeća razmatraju i predlažu programe za financiranje. Ako isti program bude prijavljen odgovor je kao i na prethodno.
Izvolite očitovanje kolega Miletić.
Možda vam uspijem malo smekšati državni tajniče. Poštovani predsjedniče Hrvatskog sabora, poštovani g. Bukarica, kolegice i kolege. Radi se o lansirnoj rampi torpedo, prvenstveno zamišljena kao spasitelj obale i možda se ne razumijemo, ako vi ne spasite našu lansirnu rampu ona će propasti do kraja, a već je ustvari propala gotovo do kraja. 1870.g. sagrađena kao prva lansirna rampa na svijetu, 1930., '35. mislim da je završena modernizacija, industrijska baština ne samo moga Grada Rijeke nego cijelog Kvarnera i cijele naše države, domovine, prekrasne naše Hrvatske. Budući da lokalna vlast kod nas vam je na vlasti SDP jel i dalje, šta ćemo, kolege nikako tu proć, dakle kod nas oni nikako nisu uspjeli dogovorit se da Lučkom upravom s ministarstvom da se lansirna rampa obnovi. 30 godina traje to, dakle to je nevjerojatno. I evo ja vas molim da razmislite, da nađemo neke sheme na koji način bi to mogli napraviti ne samo radi našeg naroda nego i radi turista i svih onih za koje stvarno vjerujem da bi vrijedilo obnoviti jednu ovako veliku stvar na području kulture. Hvala vam.
Idemo na amandman br. 10 zastupnik Miro Bulj.
Amandman se ne prihvaća, obrazloženje kao i za prethodne amandmane. Zakon o kulturnim vijećima i o financiranju javnih potreba … programi moraju biti prijavljeni putem javnog poziva, valoriziraju ih vijeća i ako su prijavljeni donose se odgovarajuće odluke.
Hvala. Kako kolege Bulja nema glasovat ćemo o tom amandmanu. Idemo na 11. amandman zastupnica Ban Vlahek. Izvolite.
Također amandman se ne prihvaća kao i u prethodnim obrazloženjima Zakon o financiranju javnih potreba i Zakon o kulturnim vijećima jasno propisuju procedure za dodjeljivanje sredstava programima koji su prijavljeni.
Zahvaljujem. Projekt rekonstrukcija i revitalizacija fortifikacije Starog grada Čakovec čiji je korisnik Međimurska županija podrazumijeva revitalizaciju i rekonstrukciju najvećeg spomenika kulture u Međimurskoj županiji, ali i najvrjednijeg spomenika feudalne baštine u Hrvatskoj. Stari grad Zrinskih u Čakovcu ima neizmjernu vrijednost i povijesna je baština u spomen na plemićku i velikašku obitelj Zrinski i Frankopani hrvatskog bana i kneza. Inicijativom Međimurske županije projekt je proveden sa sredstvima eu fondova te je rekonstruiran Stari grad i pretvoren u Muzej nematerijalne baštine sa svim popratnim sadržajima, vrijednost projekta je 42 milijuna kuna od čega je 36 milijuna kuna odobreno no zbog dodatnih statističkih sanacija i građevinskih te konzervatorskih intervencija potrebno je osigurati dodatnih 6 milijuna kuna koje bi proračun Međimurske županije s obzirom na izvorne prihode teško mogao podnijeti i u ovom trenutku predstavlja veliki financijski trošak. Obzirom da se radi o nacionalnom važnom projektu predlažem da se traženim iznosom u državnom proračunu osiguraju sredstva jer osim što je ovim projektom Stari grad Zrinskih u Čakovcu zasjao u punom sjaju ova je godina 400.g. rođenja Nikole Zrinskog, 350. obljetnica junačke pogibije Petra Zrinskog i Frana Krste Frankopana te 10. obljetnica proglašenja Dana pogibije Petra Zrinskog i Frana Krste Frankopana koja se obilježava 30. travnja. Stoga molim glasanje o ovom amandmanu.
Glasova ćemo i o ovom amandmanu. Zahvaljujem se državnom tajniku Partlu, pa prelazimo na Ministarstvo poljoprivrede. Sada će ogovarati poštovani kolega Tugomir Majdak isto tako državni tajnik. 12. amandman Klub zastupnika Mosta. Izvolite.
Hvala. Poštovani predsjedniče Hrvatskog sabora. Zastupnice i zastupnici. Dakle, amandman se ne prihvaća. Sukladno Zakonu o zaštiti životinja osnivanja skloništa za životinje u nadležnosti je jedinica lokalne odnosno područne i regionalne samouprave koje snose i sve troškove osnivanja. Ministarstvo poljoprivrede je tijekom svibnja 2021.g. uspostavilo s komunikaciju s Europskom komisijom vezano uz mogućnost financiranja skloništa odnosno azila za nezbrinute životinje u okviru programa Ruralnog razvoja RH za razdoblje 2014.-2020.g. U sklopu mjere temeljne usluge i obnova sela u ruralnim područjima odnosno tipa operacije 741 ulaganje u pokretanje, poboljšanje ili proširenje lokalnih temeljnih usluga za ruralno stanovništvo uključujući slobodno vrijeme i kulturne aktivnosti te povezanu infrastrukturu. Slijedom pozitivnog odgovora Europskoj komisiji Ministarstvo poljoprivrede je već započelo pripreme za izmjene programa kojim bi se omogućilo ulaganje u skloništa za nezbrinute životinje u okviru tipa operacije 741 dakle u sklopu eu sredstava Europskog poljoprivrednog Fonda za ruralni razvoj. Hvala.
Izvolite kolega Petrov, očitovanje.
Poštovani državni tajniče. Ovo je amandman koji sam prije predlagao i koji ću nastavit predlagati jer kao što vidim zadnje dvije godine ne miče se ništa s mrtve točke. Dakle, ponovit ću, Dubrovačko-neretvanska županija gotovo je jedina županija koja nema na zakonit način riješeno sklonište za životinje. Na zakonit način nema. Sklonište koje vam postoji, azil za životinje koji postoji na Žarkovici iznad Dubrovnika je neregistrirano, to je inače grad gdje sad obnaša vlast predstavnik vaše vladajuće većine. I on bi se trebao za ovo boriti, a meni nije problem zatražiti od vas kao od državne vlasti da izdvojite 10 milijuna kuna, ostatak vjerujem da će pronaći i gradonačelnik i župan. Ali mislim da je vrijeme u konačnici da se riješi ovaj problem. Zahvaljujući samo volonterima danas, samo volonterima koji vam se danas nalaze na Žarkovici, vi nemate problem sa bijesnim čoporima pasa s kojima je u Dubrovniku bio problem prije 10 godina, a to nije registrirano, to je nezakonito, a vi dvije godine ne radite ništa po tom pitanju i danas mi govorite da ćete vi povući sredstva iz EU fondova. Oćemo na to čekati još par godina? Hoće li to biti uspješno, kao što je bilo uspješno zadnjih 7 godina gdje niste povukli niti 40%? Oće povlačenje sredstava i rješavanje Žarkovice ovisiti o vašoj sposobnosti kojim se baš niste dokazali? Ne mislim osobno vas, gledajući sveukupno. Ja ne želim da o tome ovisi i ne želim da tako lagano odmaknete i odcijepite lokalne samouprave. Kad vam tako nisu bitne, ostavite ih onda na miru. Ne uzimajte onda prihode od lokalnih samouprava u državnu kasu pa će oni sami naći novac za ovo. Hvala.
Hvala vam lijepa. Tražite glasovanje? [[Upadica: Naravno.]] Hvala lijepo državnom tajniku. Idemo sada na Ministarstvo mora, prometa i infrastrukture, isto tako državni tajnik Alen Gospočić odgovarat će na nekoliko amandmana. Prvi je 13. po redu zastupnika Marina Miletića. Izvolite očitovanje.
Zahvaljujem g. predsjedniče, poštovani saborski zastupnici. Vezano za amandman 13, amandman se ne prihvaća. U okviru aktivnosti 570-509 gradnja i održavanje, planirana su sredstva za radove na održavanju i gradnji lučke infrastrukture te na zaštiti i unaprjeđenju korištenja pomorskog dobra. Na taj način će se značajno povećati efikasnost lučkih aktivnosti, a time i vrijednost koncesije na lučkom području. Planirana sredstva za 2021. g. u okviru su aktivnosti dostupne za pokriće svih ulaganja sukladno planiranoj dinamici i realizaciji projekta. Predloženim amandmanom uključuje izradu projektne dokumentacije, građevinske radove za koje je preostalo dio u '21. g. nerealno očekivati izvršenje plaćanje izvršenih usluga i radova u predloženom main sourceu, a amandman se ne prihvaća iz razloga što su sredstva koja bi se predloženim prijedlogom amandmana smanjila, osigurala za financiranje već ugovorenih projekata organizacije civilnog društva. Hvala.
Izvolite očitovanje kolega Miletić.
Poštovani državni tajniče, poštovani predsjedniče HS-a i poštovani tajniče. Bit ću jasan, mislim da i vlasti i oporbi treba bit u cilju pomoći građanima i sad vi opet meni trebate pomoć. U Rijeci. Zato jer moj gradonačelnik grada Rijeke, novi, g. Filipović, a kod nas vam je SDP i dalje na vlasti, je li, je obećao izgraditi 1000 stanova, 2 dječja vrtića i autobusni kolodvor, popriličan jedan lijepi megalomanski projekt. E sad, ako nam vi ne pomognete da saniramo, prenamijenimo objekt Exportdrva u Rijeci na području pomorskog dobra koji je, svi znamo, pod lučkom upravom, nećemo uspjeti, a taj projekt je potreban za sve Riječanke i Riječane. Rijeka kao europska prijestolnica kulture 2020 je u svom programskom pravcu Slano i slatko označila bitne točke grada na potezu od Hartere do Mololonga sa središnjim objektom, hakom Exportdrva na Delti. Budući da je cjelovit projekt EPK ostao nedovršen, a sukladno s novim kontekstom Rijeke kao prijestolnice sporta, jer mi smo sad postali prijestolnica sporta, Bogu hvala, smisleno je iskoristiti postojeće ideje, infrastrukturu još jednim novim sadržajem, oplemeniti centar grada, halu Exportdrva te prostor u njenoj okolici, potrebno je prenamijeniti koji može, osim umjetnosti i kulture, toga mi imamo fanj, ugostiti sportske sadržaje. Ovim projektom pokrenut će se i razmišljanje o uređenju delte te rijeke uz Rječinu pa vas molim da razmislite, a predsjednika Sabora molim na glasovanje. Hvala.
Molim. Bit će glasovanje. Idemo na 14. amandman, ponovo kolega Miletić je predložio, izvolite očitovanje.
Također, amandman 14 se ne prihvaća. U okviru aktivnosti gradnje i održavanja planirana su sredstva za radove na održavanju i gradnji lučke infrastrukture te na zaštiti i unaprjeđenju korištenja pomorskog dobra. Na taj način će se značajno povećati efikasnost lučkih aktivnosti, a time i vrijednost koncesije na lučkom području. Planirana sredstva u 2021. g. u okviru su ove aktivnosti dostatna za pokriće svih ulaganja sukladno planiraj dinamici, realizacije projekata predloženi amandman uključuje izradu dokumentacije za koju u preostalom dijelu 2021. g. nerealno očekivati izvršenje i plaćanje izvršenih usluga u predloženom iznosu. Amandman se ne prihvaća iz razloga što su sredstva koja bi se predložena prijedlogom amandmana smanjila, osigurala za financiranje već ugovorenih projekata organizacije civilnog društva.
Izvolite očitovanje.
Poštovani državni tajniče, ja vas opet molim pomoć. Dakle, gradonačelnik grada Rijeke ne vjerujem da će uspjeti u mandatu, a obećao je izgraditi 1000 stanova, 2 dječja vrtića, megalomanski autobusni kolodvor i brinuti o zelenim površinama Rijeke. I sada, mi smo u deficitu sa zelenim površinama, a slijedom navedenog nužno je osigurati sredstva za provedbu javnog međunarodnog arhitektonskog urbanističkog natječaja te za izradu projektne dokumentacije nove zelene zone za sport i rekreaciju Delta u ukupnom iznosu od 4 miliona kuna. Iz predviđenih sredstava izvršio bi se novi natječaj, prikupila bi se potrebna dokumentacija za glavni projekt novog parka na Delti, to je ono što treba Riječankama i Riječanima. Novi reprezentativni javni prostor grada Rijeke, nova zelena oaza u samom centru Rijeke. Razdoblje nakon završetka Drugog svjetskog rata u Rijeci je obilježeno korjenitim promjenama na političkom, gospodarskom, socijalnom planu koji su se odrazili na urbanističku i arhitektonsku djelatnost. Među brojnim zadacima koji su čekali reakciju urbanističke struke osobito je zanimljivo i dugosežno bilo pitanje transformacije Delte, nasipnog zemljišta između mrtvog kanala i preusmjerenog korita Rječine koji od sredine još 19. stoljeća korišten uglavnom u lučke svrhe. Formalno pravno ujedinjene Rijeke i Sušaka '47. Bogu hvala u Međuraču teritorijalno i upravno samostalno gradova nametnulo je rješavanje konkretnih problema prostornog povezivanja dvaju polutki grada Rijeke. Molim vas da razmislite o prijedlogu i molim predsjednika sabora da stavi na glasovanje. Hvala.
Dobro, idemo na 15. amandman, ponovno je zastupnik Marin Miletić predlagatelj, izvolite očitovanje.
Također, Amandman broj 15. se ne prihvaća, također u okviru gradnje i održavanja planirana su sredstva za radove na održavanju i građenju lučke infrastrukture te na zaštiti i unapređenju korištenja pomorskog dobra. Na taj način će se značajno povećati efikasnost lučkih aktivnosti, a time i vrijednost koncesija na lučkom području. Planirana sredstva za 2021. godinu u okviru su ove aktivnosti i dostatna za pokriće svih ulaganja sukladno planiranoj dinamici i realizaciji projekta. Predloženi amandman uključuje izradu dokumentacije i izvedbu pripremnih radova za koje je preostali dio 2021. godine nerealno očekivati izvršenje i plaćanje izvršenih usluga u predloženom iznosu. Amandman se ne prihvaća iz razloga što su sredstva kako je predloženo prijedlog amandmana smanjila sigurnosna, a financijska već ugovorena projekta organizacija civilnog društva.
Izvolite očitovanje kolega Miletić.
Hvala vam lijepa. Poštovani državni tajniče mrtvi kanal u gradu Rijeci, a prije korito Rječine najstarija je prirodna luka grada Rijeke u kojoj je promet brodova bio živ i nakon što je sagrađena umjetna ispred Rijeke. U mrtvom kanalu su manji brodovi tada jedrenjaci najčešće bracere, trabakuli vezali se zbog iskrcaja i ukrcaja tereta, trgovine vinom, ulje, tu su se obavljala čišćenja, manji popravci trupa te sušila i krpala jedra. Upravo vrstu živosti mi želimo takvu vratiti u naš grad u kombinaciji s očuvanjem pomorske tradicije i bogate povijesti koju ima naš grad. Zamislite sada sa otvorenim muzejom pomorski, pomorski muzej na otvoreno. Pa to je, čim to kažeš to zvuči bajkovito, a neke bajke se uistinu mogu ispuniti ako nam pomognete jer u protivnom teško će to biti moguće izvršiti budući da gradonačelnika čekaju velike investicije, 1000 stanova, 2 dječja vrtića, megalomanski veliki projekt autobusnog kolodvora i bez vaše pomoći nećemo uspjeti ostvariti ovaj sjajani projekt pomorskog muzej na otvorenom. Pa vas molimo tih 3,5 miliona kuna da negdje pronađete. Iz predviđenih sredstava pripremili bi projektnu dokumentaciju, izveli bi pripremu te postavljanje fiksiranih plovilo mrtvi kanal, komercijalni sadržaj te ugostiteljski objekt garantiraju ekonomsku isplatljivost objekta puno veću od broda Galeb. Hvala.
I tražite od predsjednika sabora glasovanje [[Upadica: Molim vas.]] može. Idemo na 16. amandman, zastupnica Boška Ban Vlahek. Izvolite.
Amandman broj 16. se ne prihvaća. Projekt DC3 izgradnja obilaznice Nedelišće i Pušćine nije planirana u financijskom razdoblju 2014. do 2020. te se sredstva iz navedenog projekta mogu planirati u financijskom razdoblju od '21.–'27. godina. Amandman se na prihvaća iz razloga što su na projektu K260057 izgradnja, kupnja i održavanja zgrada planirana EU sredstva za energetsku obnovu zgrada i sufinanciranje. Isto je planirano na izvorima financiranja 563 Europskog fonda za regionalni razvoj i 43 ostali prihodi za posebne namjene sufinanciranje te su sredstva već utrošena za dospjele obveze zbog čega je isti nemoguće smanjiti.
Izvolite očitovanje kolegice Ban Vlahek.
Zahvaljujem na objašnjenju. Državna cesta DC3 na dionici između Čakovca i Varaždina većim dijelom prolazi kroz naseljeno područje, a najkritičnije dionice predstavljaju centri naselja Nedelišće i Pušćine gdje je prisutna potpuna izgrađenost s obje strane ceste s velikim brojem pretežito kućnih priključaka. Sve navedeno znatno smanjuje sigurnost odvijanja prometa na postojećoj cesti što dovodi do potrebe za izmještanjem državne ceste DC3 tj. izgradnjom obilaznice Nedelišće i Pušćina. Pri tome osnovni razlog predviđenog zahvata predstavlja izbjegavanje kritične dionice prolaza kroz naseljena područja tj. sigurnosni aspekt. Izgradnjom obilaznice znatno bi se smanjio ukupni promet na postojećoj cesti, a naročito oni tranzitni. Izgradnjom i korištenjem obilaznice naselja Nedelišće i Pušćina izbjegla bi se sadašnja kolizija tranzitnog i lokalnog prometa koja nepovoljno utječe na razinu prometne usluge i sigurnosti sudionika u prometu. Obilaznica Nedelišće i Pušćina predviđena je u ukupnoj duljini 6340 metara te bi na ovom početku iz smjera sjevera spajala južnu obilaznicu grada Čakovca odnosno na postojeće kružno raskršće. Iz svega navedenoga molim glasanje o amandmanu.
Glasovat ćemo o Amandmanu broj 16. Sada je Amandman broj 17. zastupnice Vesne Vučemilović. Izvolite.
Amandman broj 17. se ne prihvaća. Sredstva u iznosu 475 miliona 500 tisuća kuna na aktivnosti A570334 namijenjena su za upravljanje organizaciju i regulaciju željezničkog prometa. Uzimajući u obzir namjenu ove stavke sa iste nije moguće uređenje željezničkih cestovnih prijelaza za pješake u Našičkom Markovcu budući da financiranje iste planirano programskim investicijama aktivnosti HŽ Infrastrukture u okviru K110008 programa aktivnosti u funkciji infrastrukture i prometa na mreži kao cjeline. Nadoknada troškova prijevoznicima za prijevoz osoba koje imaju pravo na povlašteni cestovni prijevoz do sada je isplaćivalo Ministarstvo regionalnog razvoja i fondova EU, a navedena sredstva se sada planiraju unutar razdjela od 65 Ministarstva mora, prometa i infrastrukture na aktivnosti, a 819.076 poticanje otočnog i javnog prijevoza planirana potrebna sredstva utvrđena su temeljem dosadašnjih dugogodišnjih isplata Ministarstva regionalnog razvoja i EU fondova, a predloženo smanjenje sredstava s obzirom na isplate ranijih godina rezultiralo bi nedostatkom sredstava.
Hvala. Budući da zastupnice nema glasovat ćemo o njenom amandmanu. Idemo na 18. amandman, Klub zastupnika MOST-a, izvolite.
Znači, amandman br. 18. se također ne prihvaća. Za projekte građenja i infrastrukture aktivnosti 570219 izgradnja sanacija i rekonstrukcija objekata podgradnje u lukama otvorenog za javni promet od županijskog i lokalnog značaja, te modernizacija, obnova i izgradnja ribarske infrastrukture, Ministarstvo mora, prometa i infrastrukture osiguralo je iznos od 88 milijuna kuna, od čega 75 milijuna i 155 tisuća planirano je na kontu 3821 kapitalne donacije neprofitnih organizacija koje su namijenjene za projekte koji se prijavljuju na poziv ministarstva i koji su vrednovani prema utvrđenim kriterijima. Kroz postupak lučke uprave Splitsko-dalmatinske županije prijavila je projekt sanacija dijela lučice Zenta za koje su još, još u 2021.g. odobrena sredstva. Amandman se ne prihvaća jer bi smanjenje u iznosu od 10 milijuna kuna na aktivnosti, a 777046 administracija upravljanja dovelo do nemogućnosti … [[Govornik se ne razumije]] preuzetih obveza.
Kolega Kujundžić, izvolite.
Hvala predsjedavajući. Luka posebne namjene, sportska luka Zenta od značaja je za RH temeljem kriterija navedenih u uredbi. Mi u amandmanu tražimo cijelu, ne jedan dio. Sportska lučica Zenta uzurpirana je i zapostavljena je ona već godinama. Članovi jedriličarskog kluba Zenta upozoravali su Vladu RH već ranije, Ministarstvo mora, prometa i infrastrukture, lučku kapetaniju i druge institucije na brojne nezakonitosti i nepravilnosti, vodili su sudske bitke kako bi zaštitili ovu sportsku lučicu u Splitu od bilo kakvog oblika komercijalizacije. Koncesija na sportsku lučicu istekla je još davne 2014.g., a zbog utvrđenih nepravilnosti ista nije ni produžena. U 12 točaka tada utvrđene su nepravilnosti, a od toga 9 koje su pojedinačno bile dovoljne za oduzimanje same koncesije poput pružanja usluga čarter kompanijama i drugim brodovima za gospodarske djelatnosti. Nakon nalaza inspekcije ne da se nije smanjio broj tih brodova nego je eskalirao tako da je danas u lučici oko 50% brodova za gospodarsku djelatnost. Urušeni su i nakrivljeni betonski pontoni, nagnuti su lukobrani, strujni kabeli protežu se morskim dnom bez bilo kakve zaštite, višetonski betonski mulovi odvaljeni su u more, a mali jedriličari ostali su bez struje, vode, oštećena im je čak i oprema, otkazane su im tada bile i regate, nedavno je otpilan i ponton s kojeg se spuštaju u more, a prilaz moru zagrađen je dvoipoltonskom metalnom, metalnim kontejnerom. Tražim glasanje o ovom amandmanu.
Bit će glasovanje. Idemo na amandman br. 19. istog kluba zastupnika, izvolite očitovanje.
Amandman br. 19. se ne prihvaća. S ciljem ostvarivanja kvalitetnijeg odvijanja prometa na području Metkovića, a u dogovoru sa lokalnom samoupravom, te rezultatima studije varijantnih rješenja prolazu državne ceste DC-9 kroz središte grada Metkovića pokreće se projekt novog mosta kojim će revalorizirati promet u centru Metkovića. Naime, studijom varijantnih rješenja prolaza državne ceste DC-9 kroz središte grada Metkovića izvršena je analiza mogućnosti poboljšanja prometnog stanja denivelacije državne ceste DC-9 na dijelu kod Trga kralja Tomislava ugradnjom podvožnjaka, a sve u zadanim uvjetima guste izgrađenosti središta grada. Izrađeni su prijedlozi denivelacije, te je studija raspravljala o predstavnicima lokalne samouprave s ciljem usaglašavanja. Zaključno je da, da kod odabira optimalnog rješenja treba razmotriti druge mogućnosti rješenja problema, prometnog problema u središtu Metkovića. U planu nabave Hrvatskih cesta izgrađena je studija izvodivosti i studija utjecaja na okoliš s ishođenjem rješenja o prihvatljivim zahvatima na okoliš za planirani most preko rijeke Neretve u Metkoviću. Ministarstvo financija, porezna uprava je u svom prijedlogu proračuna za '21.g. i projekcijama za 2022. i '23. planirala sredstva temeljem realno iskazanih potreba za sredstvima koja bi osigurala nesmetan rad tijela. Smanjenje rashoda onemogućilo bi izvršenje preuzetih i planiranih obveza, te s obzirom na navedeno predloženi amandman se ne prihvaća.
Izvolite kolega Petrov, očitovanje.
Poštovani, Metković vam je grad koji, kroz koji prolazi rijeka, a to nije grad koji živi na rijeci. Još gore, to vam je grad koji je podijeljen zbog rijeke. I sad vi meni govorite, mi uporno predlažemo već nekoliko godina ovaj most. Zašto? Zato što trenutno most postoji samo jedan u Metkoviću i taj promet preko tog mosta je ugrožen zato što ste uspjeli izgraditi neadekvatno granični prijelaz Doljani, 500 metara od toga mosta. I za vrijeme svake veće gužve, na što smo vas upozoravali tada, za vrijeme svake veće ljetne gužve nama je most jedan jedini koji postoji u Metkoviću blokiran. I zato tražimo, zato što se nama prohtjelo gradit još jedan most. Imamo jedan jedini koji ste nam izblokirali za vrijeme ljeta. I danas mi govorite da ste vi u suradnji s lokalnom samoupravom vidjeli da nama most ne treba. Svaka čast, svaka čast vama, svaka čast gradonačelniku Metkovića koji se složio s vama da Metkovcima ne treba dodatni most, bravo. Zašto to nije rekao pred izbore? Da se vidi kako brani interese Metkovića. Pa ovo je sramota. Ovo je stvarno sramota. Pa ako se on već ne zna boriti, ja vas molim i preklinjem, razmislite još jednom. Riječ je o 15 000 ljudi koji žive u tom mjestu, tom gradu, ne mogu prelaziti s jedne na drugu stranu grada, zamislite svoj grad koji je podijeljen, koji je blokiran promet i ne možete doć na drugu stranu. Pa znate li kakav je život onda u tom gradu?
Bit će glasovanje o ovom amandmanu. 20. amandman, ponovno Klub zastupnika Mosta, izvolite.
Amandman br. 20 također se ne prihvaća. Hrvatske ceste su potpisale s Hrvatskim vodama sporazum za izgradnju projektne dokumentacije za rekonstrukciju D9 i izradu obalu utvrde na rijeci Neretvi kod graničnog prijelaza Doljani do centra Metkovića. Ministarstvo financija, Porezna uprava je u svom prijedlogu proračuna za 2021. g. i projekcijama za 2022. i 2023. planirala sredstva temeljem realno iskazanih potreba sa sredstvima koja bi se osigurala na nesmetan rad tijela. Smanjenjem rashoda omogućilo bi se izvršenje preuzetih planiranih obveza te se s obzirom na navedeno, ovaj amandman ne prihvaća.
Izvolite, kolega Petrov, očitovanje.
Poštovani državni tajniče, ništa vi ne smanjujete. Vi ste u 2016. do 2020. za 40 milijardi kn podigli troškove ove države, dakle to da maknemo odmah sa strane. A sad dolazimo na ovaj granični prijelaz Doljani o kojima vam govorim. Upozoravali smo tada kad ste ga gradili da nije adekvatan, nastavili ste ga graditi. Sada kada nam blokira promet u cijelome gradu, kad nam je blokiran jedini most preko kojeg možemo preć na drugu stranu rijeke, na drugu stranu Metkovića, vi nama kažete da ne možete ni to, zašto, jer vam nedostaje para za Poreznu upravu. Nadodajte para, nadodali ste 40 milijardi kn zadnjih 4 g. gdje vas je bilo volja, zaposlili ljudi koliko vas je bilo volja, i ok, radite i dalje, ali dajte riješite naše probleme. U čemu je problem da otkupite kuće i da napravite dodatnu trasu pa da mi ne moramo trpiti gužvu? Mi nismo tu gužvu imali. Vi ste nam je stvorili. Pa ako ste vi stvorili problem, zar nije u redu da vi problem riješite? Nismo tražili da se petljate, molili smo vas da napravite drukčije rješenje jer smo na ovo upozoravali. Bili ste gluhi, slijepi, jeste li bili nesposobni ili ne, to ćete vi sami procijenit, uglavnom niste nas poslušali. Napravili ste po svom. Mi imamo problem, izvolite nam riješite problem. Rješavanje ovog problema košta 16 milijuna kuna otkup kuća, 8 milijuna kn ceste. Ne interesira me odakle ćete novac pribaviti. Stvorili ste nam problem, riješite nam problem. A još veća je sramota ako je i ovo gradonačelnik sadašnji Metkovića odbio rješavati u suradnji s vama. Hvala.
Tražite glasovanje? … [[Upadica sa strane, ne čuje se.]] Zahvaljujem državnom tajniku, prelazimo sad na amandmane vezane uz Ministarstvo prostornog uređenja, graditeljstva i državne imovine. Pozivam državnog tajnika, poštovanog Željka Uhlir. Idemo na 21. amandman, Klub zastupnika zeleno-lijevog bloka, izvolite.
Hvala lijepo. Amandman br. 21 Kluba zastupnika lijevoga bloka se ne prihvaća i to iz razloga što predloženo povećanje nije potrebno s obzirom da su planirana sredstva na temelju trenutne analize stanja svih aktivnosti i poslova u obnovi te njihovih projekcija do kraja ove godine. S druge strane, projekt borbeno-oklopno vozilo s kojim se poboljšava borbena spremnost i dostižu postavljeni standardi prema NATO-u a u skladu da preuzetim ciljevima istih dogovora.
Kolega Glavašević, izvolite.
mPoštovani kolega Uhlir, mi se znamo još iz vremena Ministarstva branitelja nekad davno, drago mi je da ste spomenuli NATO. Ovako, dakle, prije svega, živimo u vremenu u kojemu vam 14-godišnjak iz Šangaja do u vremenu prije ručka može napraviti veću štetu u državi preko svog računala nego ono, što vam to borbeno-oklopno vozilo može koristiti u nekakvom kinetičkom sukobu i kad ste već spomenuli NATO, u posljednjem dokumentu na kojem je sudjelovao naš predsjednik a ministar vanjskih poslova koji nije ali je puno govorio o tome, s govori upravo o tome kako je budućnost ratovanja, kako se potiče članice NATO-a da se investira u cyber obranu. Dakle, šta ćete vi sa vašim borbenim-oklopnim vozilom kad vam naš 14-godišnjak sruši električnu mrežu ili vam hakira, ne znam, sustav vodovoda? Dakle, pitanje što možemo napravit s tim novcima? Možemo ih uložiti u borbeno-oklopno vozilo koje vam upravo po nekakvim NATO-ovim pogledima na budućnost neće biti osobito korisno ili te novce možemo iskoristiti da možda povećamo naše projekcije, da budemo ambiciozniji u obnovi poslije potresa. Dakle, mislim da bismo trebali biti racionalni. Na kraju dana, sve se svodi na prioritete i svodi se na to što možemo dobiti za novce naših poreznih obvezni,a, naših građanki i građana koji investiramo u nešto. Dakle, naravno da trebamo investirati u ljudsku sigurnost, ali ako razmišljamo o ljudskoj sigurnosti onda vam je opet obnova od potresa vam je veća investicija u ljudsku sigurnost nego jedno borbeno oklopno vozilo. Tražimo da se o ovome glasa.
Glasovat ćemo o amandmanu br. 21. 22. amandman istog kluba zastupnika, izvolite očitovanje.
Amandman se ne prihvaća iz istog razloga kao i ranije, dakle predloženo povećanje nije prihvaćeno jer su planirana sredstva namijenjena obnovi dostatna za ovu 2021.g., a koja su napravljena na temelju trenutne analize stanja svih aktivnosti i poslova. S druge strane Ministarstvo hrvatskih branitelja zaprimilo je više od 12.000 zahtjeva za jednokratnu novčanu pomoć s potresom pogođenog područja te je u tom smislu potreban i planirani iznos koji je predviđen na razredu ministarstva. Nadalje, sukladno Zakonu o hrvatskim braniteljima iz Domovinskog rata i članovima njihovih obitelji plaćaju se i pogrebni troškovi umrlih hrvatskih branitelja te je samo u razdoblju od siječnja do travnja 2021.g. umrlo 2.585 hrvatskih branitelja iz Domovinskog rata, a u cijeloj 2020.g. 5.681 što predstavlja rast u ovoj godini od 24,9% stoga su sredstva potrebna na tome razdjelu.
Izvolite očitovanje kolega Glavašević.
Hvala g. predsjedniče Sabora. Dakle, na području Grada Zagreba prema službenim, samo Grada Zagreba, a to je manje područje od onog koje je pogođeno potresom živi po službenim statistikama oko 76.000 potencijalnih korisnika jednokratne pomoći. Od toga vi ste sada rekli i drago mi je da ste to spomenuli da je 12.000 tražilo jednokratnu pomoć, brzom računicom dobijemo da je to oko 40 milijuna kuna iznosa kada bi svim tim ljudima ta pomoć bila odobrena. Dakle, opet ovih 30 milijuna kuna vam nije dovoljno da pokrijete sve zahtjeve za jednokratnu pomoć, međutim ako su svi ti zahtjevi bili vezani za potres sa 30 milijuna kuna koje prebacite na drugu poziciju za obnovu od potresa upravo za te ljude vi možete napraviti više jer ste ih stavili u jedan fond koji je krupniji. I gledajte, malo je kontradiktorna argumentacija, ako su projekcije, ako vi kažete da su projekcije za ovu poziciju dovoljne odnosno da pokriva sve, opet zašto onda imate taj broj zahtijeva ne? Dakle, tu postoji jedna ono kontradikcija u vašoj argumentaciji ja mislim samo da ono ne treba možda biti zakopan u nekakvim fiksnim načinima gledanja na to kako možemo pomoći ljudima. Ljudima trebamo pomoći, trebamo pomoći našim braniteljima, ali možda bi bilo razmišljati kako neke novce možemo iskoristiti bolje umjesto da ih zadržimo za nekakvoj poziciji koju smo stavili u ladicu i mislimo ok, to je to. Sa 3.300 kuna mislite da netko tko je pogođen potresom branitelj, civilna žrtva rata, HRVI, mislim šta mislite da može napravit sa 3.300 i kusur kuna. S druge strane iz ovoga fonda ako se ljude preusmjeri da se obrate na drugu adresu i ako smo im upravo iz ove pozicije povećali, mislim trebali bismo se složiti da se može napraviti više. Dakle, samo treba holistički razmišljati. Tražimo glasanje.
Dobro. Idemo na 23. amandman, ponovo Klub zastupnika zeleno-lijevog bloka. Izvolite očitovanje.
Amandman se ne prihvaća iz istog razloga jer su planirana sredstva na temelju trenutne analize stanja svih aktivnosti i poslova u obnovi. Dakle, projekcije u obnovi su napravljene, analiza stanja je napravljena i držimo da su sredstva dovoljna. A s druge strane ne prihvaća se amandman iz razloga što su sredstva na poziciji potpora Hrvatskom katoličkom sveučilištu planirana u iznosu potrebno za pokriće rashoda za plaće i materijalna prava zaposlenika Hrvatskog katoličkog sveučilišta.
Izvolite očitovanje.
Hvala g. predsjedniče. Dakle, opet je sve pitanje prioriteta. Naš prijedlog nije bio da se u potpunosti ukine pozicija nego da se racionalizira pozicija. Dakle, i HKS moralo bi svoje nekakve projekcije racionalizirati s obzirom na to kakve su potrebe i kakvi su prioriteti. Obnova od potresa bi morala biti i ne mogu dovoljno puta to reći, apsolutni prioritet, dakle uz pandemiju uz sva zla koja su nas pogodila u zadnjih godinu i dvije, mislim da je kako bi rekao, s jedne strane imamo milijun kuna koji u rashodima za plaće ne predstavljaju tako veliki iznos i osim toga ajmo biti iskreni, u akademiji mogu se namaknuti iz drugih izvora. Mogu, postoje fondovi europski za to, postoje načini da se ovakvi administrativni troškovi pokriju s druge strane. Mislim da u situaciji u kojoj se nalazimo nije ni oholo, ni neracionalno tražiti od svih aktera svih institucija koje su društveno financirane da za ovakve rashode mrvicu stegnu remen jer milijun kuna stvarno ne bi trebalo nikoga ni baciti na prosjački štap niti učiniti gladnim kruha, a s druge strane obnova od potresa mora biti apsolutni prioritet jer nam je kroz to nam odnosno za to je vezana budućnost i uspješnost našeg društva, članica i članova našeg društva i mislim da projekcije i ambicije bi trebalo modificirati. Tražimo glasovanje.
S ovim smo došli do kraja ovih amandmana pa zahvaljujem državnom tajniku Uhliru. Idemo sada na Ministarstvo gospodarstva i održivog razvoja, poštovani državni tajnik Mile Horvat. 24. amandman Klub zastupnika Mosta, izvolite očitovanje.
Zahvaljujem se. Dakle, 24. amandman Kluba zastupnika Mosta se ne prihvaća. Naime, za projekt Lučino razdolje proveden je jedinstven postupak procjene utjecaja na okoliš i utvrđivanja objedinjenih uvjeta zaštite okoliša od 26.2.2014.g. te postupak za izmjenu projekata odnosno zahvata postupka, ocjene o potrebi procjena utjecaja na okoliš od 11.10.2017.g. kojima su sagledani utjecaji na sve sastavnice okoliša uključivo i vode. Ministarstvo financija, Porezna uprava je u svom prijedlogu proračuna za 2021. godinu i projekcijama za 2022. i '23. godinu planirana temeljem realno iskazanih potreba za sredstvima kojima bi se osigurao nesmetan rad tijela. Smanjenje rashoda onemogućilo bi izvršavanje preuzetih i planiranih obzira te se obzirom na navedeno predlaže odbijanje ovog amandmana.
Izvolite kolega Petrov.
Poštovani državni tajniče, područje na kojem se gradi centar za gospodarenje otpadom Lučino razdolje je krško područje. Krško područje specifično po tome što je vrlo porozno. Nadam se da i to znate. Nadam se da ste upoznati sa studijom iz 2008. koja je simulirala centar za gospodarenje otpadom na tom području i pokazala da otpade vode iz Lučinog razdolja završavaju u Malostonskom zaljevu, u Slanom, u Čepikućama u dolini Neretve. Svake godine vi gradeći centar za gospodarenje otpadom želite na to krško područje dovesti 45.000 tona otpada. I govorite da se ništa neće dogoditi. Pa ako se već ništa neće dogoditi pa daj napravite jedno još hidrogeološko neovisno trasiranje, pokažite ljudima, uvjerite nas da smo u krivu. Zašto bježite od toga? Pokušavate uložiti pola milijarde kuna u jedan centar za gospodarenje otpadom, pola milijarde kuna u zastario projekt, tehnički zastario projekt za kojeg sami govorite da ga radite samo zato što ga pokušavate provesti već 20 godina. A i to govori da nešto s projektom ne valja, ako niste ga kadri, sposobni provesti u 20 godina. Ali na stranu sve ja vas molim radi ljudi koji žive u tom kraju, koji rade u tom kraju, ja vas molim pronađite sredstva napravimo još jednom hidrogeološko trasiranje voda. Govorimo o Malostonskim kamenicama, o svjetskom brendu iz Hrvatske kojeg ćete uništiti, govorimo o životima i zdravlju ljudi koji piju tu vodu.
Hvala vam, bit će glasovanje. Idemo na 25. amandman, zastupnik Marin Miletić.
Amandman 25. se ne prihvaća. Jedan od načina adekvatne obrade oporabe biorazgradivog komunalnog otpada je anaerobna digestija koja se provodi u bioplinskom postrojenju. Zakonom o održivom gospodarenju otpadom određeno je da je bioplinsko postrojenje građevina od lokalnog značaja. Slijedom navedenoga jedinice lokalne samouprave u ovom slučaju grad Rijeka dužna je osigurati financiranje ovog postrojenja, a sufinanciranje može ostvariti putem sredstava iz europskih fondova namijenjenih za projekte iz područja gospodarenja otpadom. Ministarstvo gospodarstva i održivog razvoja objavilo je u prethodnom razdoblju javni poziv o sufinanciranju projekata izgradnje bioplinskih postrojenja iz europskih fondova te se u narednom razdoblju očekuje raspisivanje novih javnih poziva za ove građane. Nadalje, sredstva na aktivnostima A779006 zaštita prirode planiraju se u svrhu provedbe obveza koje proizlaze iz Zakona o zaštiti prirode, Zakona o prekograničnom prometu i trgovini divljim vrstama i Zakona o sprječavanju unošenja i širenje stranih te invazivnih vrsta. Stoga se u okviru navedene aktivnosti ne mogu planirati sredstva za sufinanciranje izgradnje bioplinskog postrojenja u Rijeci jer za takav projekat ne postoje utemeljene u prethodnom navedenim obvezama koje su osnova za financiranje u okviru proračunske aktivnosti A779006.
Kolega Miletić, izvolite.
Poštovani predsjedniče Hrvatskog sabora, poštovani gospodine Bukarica, poštovani državni tajniče, uistinu nisam vičan sarkazmu, mislim da sarkazam bar u mom habitusu ne prolazi ali ironiji blagoj jesam. Dakle, vi bi trebali pomoći nama Riječanima, mom gradu jer čuo sam vas rekli ste spuštamo na jedinicu lokalne samouprave točnije na grad Rijeku, ma gdje dakle, moj gradonačelnik Rijeke treba izgraditi 1000 stanova, čovjek treba izgraditi 1000 stanova u jednom mandatu i 2 dječja vrtića i megalomanski autobusni kolodvor pa gdje će on bavit se bioplinskim postrojenjem. I zato država mora pomoći jer pravo na čist zrak, ako se ne varam 73 jel tako ili 74. članak Ustava, dakle imamo pravo na čist zrak u Rijeci. Građani Marčelja cijelog riječkog prstena trpe od posljedica zastarjelog koncepta gospodarenja otpadom što imamo na Marišćini, imamo Marišćinu i tu se treba nešto učiniti. Nastavni zavod za javno zdravstvo pa to su kolege i iz vladajuće stranke u županijskoj skupštini vikali, pokazivali, mahali s papirima gdje je nastavni zavod pokazao da s Marišćine dolaze otrovni plinovi. Dakle, neki su i kancerogeni točnije 12 spojeva. I tu treba nešto učiniti, treba zaštiti ljude. Ne može profit bilo kakav ili određeni poslovi koji su dogovoreni biti važniji od zaštite zdravlja ljudi i od zaštite okoliša. I molim vas da prestanemo s tim pogrešnim konceptima, da potaknemo ljude da i jedinice lokalne samouprave da na koncu izvršavaju zakon i brinu se o biorazgradivom otpadu. A ovo bi sjajno bilo da nam država kapne, pomogne s 18 miliona kuna i da izgradite vi bioplinsko postrojenje u Rijeci jer moj gradonačelnik on to neće moći radi velikih investicija. Hvala.
Glasovat ćemo o ovom prijedlogu. Idemo na 26. amandman zastupnika Ante Kujundžić.
Amandman 26. se prihvaća. Sanacija toksičkog otpada iz bivše tvornice ferolegure Dalmacija Dugi Rat nije planirana u planu gospodarenja otpadom RH za razdoblje 2017.-2022. godina. U prijedlogu izmjena i dopuna Državnog proračuna RH za '21. s projekcijama '22., '23., na razdjelu Ministarstva financija planirani su rashodi neophodni za obavljanje redovne djelatnosti Ministarstva financija, a obuhvaćaju rashode za zaposlene materijalne rashode, financijske rashode izvora financiranja opći prihodi i primici. Od ukupno planiranih sredstava na aktivnosti administracije upravljanje gotovo 68% otpada na rashode za zaposlene koji se sastoje od plaća, doprinosa za plaće i ostalih rashoda za zaposlene.
Izvolite očitovanje. Kolega Kujundžić, vi ste.
Hvala predsjedavajući. Poštovani državni tajniče, jeste bili ikad u Dugom ratu ili na Dupcima gdje je Vrulja? Proteklih 20 dana svjedočimo devastaciji i bespravnoj betonizaciji Vrulje na Dupcima. Ja očekujem da ćete reagirati u skladu s onim ovlastima koje imate. Ovaj amandman se tiče dakle samoga Dugoga rata, pitao sam vas jeste li bili jer ako jeste nevjerojatna mi je spoznaja i činjenica da od 2014.g. ostaci tvornice „Ferolegure“ u Dugome ratu ne samo što nakaradno izgledaju i jedno tako lijepo malo dalmatinsko turističko mjesto ovaj zapravo mu daju jednu dimenziju kakvu ne zaslužuje. S druge strane obzirom da se spomenuti otpad nalazi uz samo more, jeste li se zapitali na koncu konca kolika je opasnost za floru i faunu? S druge strane od 2014. još uvijek to sve stoji na istome mjestu. I da znam, reći ćete okej pa to je prodano tom nekom tamo u tim nekim vremenima. I s tim se ja slažem. Međutim, iz kojeg razloga ne reagirate u skladu sa svojim autoritetom, kako na Vrulji, tako i u ovom slučaju ovdje i hoćete li i kada poduzeti na koncu konca određene pravne korake koje možete? Ja u svakom slučaju ovaj amandman ću ponavljati, a za sada tražim za njega glasanje. Hvala vam.
Glasovat ćemo o amandmanu br. 26. 27. amandman, zastupnik Miro Bulj, izvolite.
Amandman 27. se ne prihvaća. Naime, Vlada RH ne prihvaća amandman iz razloga što je izrada programa sanacije laguna u sklopu bivše tvornice vijaka TVIK u Kninu u tijeku. Naime, na temelju Sporazuma o sufinanciranju sanacijskog programa s prijedlogom mjera za otklanjanja štete u okolišu laguna na području „Bare“ u gradu Kninu kojeg su potpisnici Šibensko-kninske županije, grad Knin, Hrvatske vode i grupa DIV d.o.o.. Hrvatske vode su provele javnu nabavu i ugovorile izradu predmetnog programa sanacije. Izrada programa sanacije koji će sadržavati izradu varijantnih rješenja i prijedloga sanacijske metode predmetnog područja je pri završetku, te po prihvaćanju istog sanacija predmetnog područja prijavit će se na EU fondove. Državni inspektorat je u svom prijedlogu izmjena i dopuna državnog proračuna za 2021.g. s projekcijama za '22.-'23. planirao sredstva temeljem realno iskazanih potreba, tako da bi se osigurao nesmetan rad inspektorata. Svako smanjenje onemogućilo bi redovito izvršavanje preuzetih ugovornih obveza.
Ako kolege Bulja nema, glasovat ćemo o njegovom amandmanu. Fala državnom tajniku Horvatu. Prelazimo na Ministarstvo znanosti i obrazovanja. Pozivam državnog tajnika Stipu Mamića. Idemo na amandman br. 28. zastupnice Katarine Peović, izvolite.
Hvala lijepo g. predsjedniče, poštovane i uvažene dame i gospodo saborski zastupnici. Amandman se ne prihvaća iz razloga što na poziciji pomoćnici u nastavi za djecu s teškoćama u razvoju osigurana su dostatna sredstva za osiguranje pomoćnika u nastavi s obzirom da se pomoćnici u nastavi financiraju iz Europskog socijalnog fonda. U odnosu na 2017.g. kad je putem ISF-a za pomoćnike u nastavi u fazi trećoj za četiri školske godine bilo osigurano nešto više od 362 milijuna kuna, u prosjeku 90-tak milijuna kuna po školskoj godini, za školsku godinu '21.-'22. ministarstvo je za financiranje pomoćnika u nastavi i stručno komunikacijskih posrednika osiguralo iz ISF-a 135 milijuna kuna faza četiri tj. povećanje u iznosu od 50% u odnosu na 2017.g.. Također pored ovih sredstava temeljem Uredbe o kriterijima za utvrđivanje korisnika i načinu raspodjele dijela prihoda od igara na sreću za '21.g. vlada osigurala je dodatnih 20,4 milijuna kuna za projekte organizacija civilnog društva koja će osigurati pomoćnike u nastavi i stručne komunikacijske posrednike u ustanovama socijalne skrbi koji provode odgoj i obrazovanje učenika s teškoćama u razvoju. Dakle, ukupno je na pozicijama Ministarstva znanosti i obrazovanja za pomoćnike u nastavi i stručne komunikacijske posrednike za školsku godinu '21.-'22. planiran iznos od preko 155 milijuna kuna. S druge strane kapitalni projekt opremanja višenamjenskim helikopterima je ugovorna obveza koja je ugovorena 2019.g. za koje je vlada dala suglasnost i samim time se sredstva na tom projektu ne mogu umanjivat.
Izvolite očitovanje kolegice Peović.
Evo, mi se možemo ovdje sporiti oko ovog sitno filistarskog lokal patriotskog točkastog izlaganja i obrazlaganja amandmana koji ciljaju da prikupe glasove onih koji žive u Zagrebu, Čakovcu ili Rijeci, ali oko one najosjetljivije i najranjivije skupine kao što su djeca s poteškoćama u razvoju svi bismo se trebali složiti. Zašto je problem pomoćnika u nastavi puno veći od ovog što ste vi prikazali? Naime, pomoćnicima u nastavi smanjeni su, znači iznosi u proračunu već 13% u odnosu na prošlu godinu, a sad se rebalansom još dodatno smanjuju, a fundamentalno postoji problem pomoćnika u nastavi taj da pomoćnici u nastavi nisu stalno zaposleni radnici i to je problem, znači oni su u prekarnom statusu. Prekarni radnici se brinu za jednu od najosjetljivijih dakle skupina u našem društvu, to su djeca s poteškoćama u razvoju. Prekarni status rada u Hrvatskoj je takav da su to ljudi koji nemaju stalno radno mjesto, koji nisu sigurni da li će to radno mjesto imati sutra i to se reflektira na tu jednu od najosjetljivijih skupina u našem društva. Da li su nam potrebni višenamjenski helikopteri, već je ovdje bilo nešto o tome riječ, riječ je o prioritetima. Znači u svakom slučaju, ovu godinu, znači u Covid godini kada bismo stvari trebali orijentirati prema skupinama koje su osjetljive, inzistirati na višenamjenskim helikopterima, gusjeničarima i svemu tome što će nabaviti naša Hrvatska vojska, a da samo pripomenem, dakle, mi smanjujemo sredstva po naputku NATO-a za osoblje, odnosno za radnike u tom sustavu, ali nam je spočitnuto da ne nabavljamo previše opreme pa ćemo sad opreme nabaviti nešto malo više. To su prioriteti koje ova Vlada sebi stavlja i koje šalju poruku Hrvatskoj.
Hvala vam lijepa. Tražite glasovanje, je li tako? [[Upadica: Da, tražim glasovanje.]] Dobro. Bit će glasovanje. Idemo na 29. amandman Klub zastupnika zeleno-lijevog bloka, izvolite.
Amandman se ne prihvaća jer su predložena sredstva na aktivnosti poticanje izvannastavnih aktivnosti u osnovnim školama dostatna za planirane aktivnosti u 2021. g. Ministarstvo znanosti i obrazovanja kontinuirano sufinancira izvannastavne aktivnosti u osnovnim školama, a aktivnosti se financiraju iz nekoliko izvora. Poticaji u .../nerazumljivo/... institucionalni odgoj i obrazovanje djece i mladih, poticaji Hrvatskoj zajednici tehničke kulture, poticanje programa rada s darovitim učenicima i studentima. S druge strane, sredstva ma poziciji potpora Hrvatskom katoličkom sveučilištu planirana su u iznosu potrebno za pokriće rashoda za plaće i materijalna prava zaposlenika Hrvatskog katoličkog sveučilišta u 2021. g., a sve u okviru Sporazuma Vlade RH i Nadbiskupije zagrebačke o potpori Hrvatskom katoličkom sveučilištu zaključenog 2. studenog 2007. g.
Očitovanje, kolega Glavašević, izvolite.
Hvala g. predsjedniče Sabora. G. državni tajniče, hvala na pojašnjenju, samo se ja nikako ne mogu složiti s time da su ta sredstva dostatna za izvannastavne aktivnosti u osnovnim školama. Ne znam za vas, ovaj, ja imam dvoje djece u nižim razredima u osnovnoj školi i mogu vam reći da za sve izvannastavne aktivnosti se traži i od roditelja da se uključe i da na neki način doprinesu. Mislim, nemam ništa protiv toga, ali, kako bih rekao, naša djeca su naša investicija i ova Vlada strašan naglasak stavlja na demografiju i uvijek sam vjerovao da nije samo, da demografija nije i ne može biti samo to da ljudima kažete pravite djecu, rađajte djecu. Demografija je i to što ćete osigurati za tu djecu jednom kada su rođena. Mislim, svaka izvannastavna aktivnost, u kojem god području toliko dobra nosi djeci. Dakle ovo tu tako mali novci, mislim, milijun i 320 tisuća kuna koje je osigurano ovdje, za sve osnovne škole, gledajte, mislim, dok se kupuju borbena oklopna vozila, dok se daju ono skoro stotine milijuna kuna za inicijativu 3 mora i ovaj iznos koji smo mi predložili ovdje koji, za plaće, manje-više, gledajte, mi smo predložili nekakvih 300-tinjak tisuća kuna da se odvoji više za izvannastavne aktivnosti. Stvarno možete reći da je ono, da je to nešto što se ne da izdvojiti i da je to nešto što nije dobra investicija u budućnost Hrvatske jer to su ta djeca. Ne? Gledajte, mislim ja razumijem vašu poziciju, ali kak bi rek'o, dajte razmotrite, imate tu mogućnost preraspodijele, poslije onih 5%. Mislim ono, svaka kuna koju date tim klincima će vam se vratiti osmostruko. Hvala. Tražimo glasanje.
Hvala. 30. amandman Klub zastupnika zeleno-lijevog bloka. Izvolite.
Amandman se ne prihvaća. Predložena sredstva su na aktivnostima poticanja izvannastavnih aktivnosti u srednjim školama i visokom obrazovanju dostatna za planirane aktivnosti u ovoj godini. Ministarstvo znanosti i obrazovanja kontinuirano sufinancira izvannastavne aktivnosti u srednjim školama, a aktivnosti se financiraju iz nekoliko izvora, kao što sam maloprije to nabrojio. S druge strane, Hrvatskom katoličkom sveučilištu, kao što sam rekao je ugovorna obveza i ne možemo ne poštivati ugovornu obvezu.
Hvala lijepo, izvolite, obrazlaganje amandmana.
Hvala lijepa gđo. potpredsjednice HS-a. Kako bih rekao, slična meta, slično odstojanje, nije ista jer ovdje govorimo o mladim ljudima, ne više baš osnovnoškolcima, ali vam je vrlo slično. Dakle na kraju balade sve se svodi na to kako pristupamo i što omogućavamo našim mladim ljudima izvan onoga što se smatra nekim obaveznim kurikulumom, izvannastavne aktivnosti potiču njihovu kreativnost, potiču iz da izađu izvan onih okvira, uče ih da razmišljaju, uče ih da daju, da imaju nekakav kreativni outlet koji je njihov prostor za stvaranje, da tako kažem. I sad evo, iznos koji je ovdje predviđen u proračunu je još manji nego onaj za osnovne škole. Potičem vas da razmotrite da povećate oba ta iznosa. Srednja škola je toliko važna, ona je priprema i za fakultet, ona je, priprema je i za maturu i mislim da mlade generacije danas, da bi im izvannastavne aktivnosti možda više nego program koji moraju usvojiti u školi, mogu pomoći da razmišljaju o tome što žele raditi kasnije u životu. Tu, mislim, tu ste i sami rekli, tu je tehnička kultura, tu je STEM, tu s dramska umjetnost, dakle te stvari su one koje će im pomoći da na neki način osjete svoje mjesto u društvu. Ima smisla investirati u to. Ovaj milijun i 100 i nešto tisuća kuna koji je tu. Mislim mi moramo moći bolje od toga. Ja znam da je to možda dostatno, da su to po projekcijama, sve je to oke, rock 'n' roll, ali ono, na kraju dana mi moramo i možemo bolje od toga jer zamislite koliki horizonti se toj djeci mogu otvoriti ako mi kažemo, znate šta, oke, ovo bi možda bilo dosta za ono kako je bilo do sad, ali ajmo vam otvoriti horizonte još više i evo, da vidimo što možete. Tražimo glasanje o amandmanu.
Hvala lijepo. Glasat ćemo sutra. Sljedeći amandman, amandman br. 31 Klub zastupnika Mosta, molim u ime predlagatelja da se očitujete, g. Mamiću.
Hvala lijepo. Amandman se ne prihvaća. S kapitalnog projekta KP-79064 kapitalne investicije u osnovnom i srednjem školstvu financiraju se isključivo najprioritetniji objekti u kojima je ugrožena sigurnost učenika i zaposlenika, odnosno kada se za isto ispune stvarne i formalne pretpostavke te su sukladno dinamičkim planovima izvršenja ugovora koje je Ministarstvo znanosti i obrazovanja zaključilo predložena sredstva dostatna. S druge strane, smanjenje u iznosu od 10 milijuna kn n aktivnosti A7.7.7046 administracija i upravljanje, dovelo bi do nemogućnosti izvršavanja preuzetih obveza.
Hvala vam lijepo. Uvaženi zastupnik Božo Petrov, izvolite.
Poštovani državni tajniče, hoćete reći da postoje obrazovne ustanove gdje su ugrožena sigurnost djece? [[Upadica Mamić: Kad se to dogodi, primjerice…]] Ne, ne rekli ste, … … [[Upadica Mamić, ne razumije se.]] Ne, ne [[Upadica Glasovac: Molim vas.]] Ako ja sam dobro razumio, vi ste rekli da vi možete nama dati novac za solarnu, za montažu solarne elektrane na športskoj dvorani u Smokvici, za što smatram da je stvarno potrebno, te kada razriješite životno-ugrožavajuće obrazovne ustanove. Možemo vratit film. Ja vam mogu dati malo i da se ispravite. Znači, i molio bih da se Vlada ne izvlači na to da nema novaca. Ponovit ću, kao što sam rekao prethodnom državnom tajniku, 40 milijardi kuna svake godine više država troši danas nego što je trošila 2016. A kažete da nemate ovaj novac od 10 milijuna kuna za solarnu elektranu u Smokvici na otoku Korčuli? Znate li zašto smo je predložili? Zato što bi strahovito smanjila račune struje, učinila energetsku neovisnost, pomogla toj maloj općini, pomogla njezinoj energetskoj neovisnosti. Mislim da je to dobar projekt. Pa ako možete na sve vaše troškove, trošit 40 milijardi kuna svake godine više, onda ne vidim razloga zašto jednoj općini na Korčuli ne biste dali 10 milijuna kn da ne mora ovisiti o nikome? Ja se slažem, vi prvo sredite sve te ugrožavajuće obrazovne ustanove da bi slučajno se dogodilo da nekome padne na glavu nešto, ali evo čim to napravite, molim vas, dajte ovo je jako bitna stvar.
Hvala vam lijepo. Tražite glasovanje? … [[Upadica Petrov, ne čuje se.]] Glasovat ćemo sutra. Izvolite u ime Vlade, očitovanje.
32., jel? Hvala lijepo. Amandman se ne prihvaća. Financiranje ovakvih projekata … [[Govornik se ne razumije.]] proizlazi iz odredbi Zakona o predškolskom odgoju i obrazovanju koji utvrđuje da se u proračunima osnivača ustanova predškolskog odgoja i obrazovanja odnosno proračunima jedinica lokalne i područne samouprave osiguravaju sredstva za financiranje izgradnje i opremanje predškolskih ustanova. Međutim, Vlada RH je svjesna činjenice da mnoge jedinice lokalne i regionalne samouprave nemaju dovoljan fiskalni kapacitet pa i samim time u NPOO-u previdjela je iznos od milijardu i 620 milijuna kuna za izgradnju novih 22 500 vrtićkih mjesta te će Ministarstvo znanosti i obrazovanja do kraja ove godine raspisati javni poziv na koji će moć aplicirat svi oni koji nemaju vrtić. Također, s druge strane Ministarstvo financija, Porezna uprava u svom prijedlogu proračuna za 2021. g. i projekcijama za 2022. i 2023. planirala je sredstva temeljem realno iskazanih potreba za sredstvima kojima bi se osigurao nesmetan rad tijela. Smanjenje rashoda onemogućilo bi izvršavanje preuzetih planiranih obveza.
Hvala vam lijepo. Idemo na slijedeći, izvolite, gospodine, aha, ispričavam se.
Hvala. G. državni tajniče, vi kažete mi ćemo dati sada novi poziv, ponovno se mogu prijaviti, ja bi vas molio da se raspitate prije nego dođete braniti o čemu se radi. Vlada je već dala lokaciju za vrtić Župi Dubrovačkoj 2014. Od 2014. se ništa nije dogodilo. Shvaćate, prošlo je već 7 godina. Sad je već treći izborni ciklus lokalni prošao. Ništa se nije dogodilo. Svake godine sve više i više djece u Župi Dubrovačkoj jer je tu više obitelji se doseljuje. A uvjeti su vam takvi da se vrtić nalazi u zgradi općine, gdje su prostori prenamijenjeni. To su uvjeti. Gdje Vlada, jedan od razloga zašto se vrtić ne gradi, znate zašto, jer im je Vlada dala lokaciju na ulazu u Kupare. … [[Govornik se ne razumije.]] su dani od strane države u koncesiju i Kupari ne rješavaju svoju koncesiju. Dakle, država koja je dala prostor za gradnju vrtića, ujedno i indirektno brani gradnju tog vrtića a vi kažete obećavam vam opet. Pa ste me nasmijali, ja vam moram reći, kad ja pitam neke ljude zašto glasuju za neku političku stranu, oni kažu pa obećali su mi posao. Kažem ja pa obećali su ti posao 2017., jest, tada su obećali ali nisu mogli, ali sad će moći jer ja sam sad slijedeći sam na redu, prošlo je 4 godine. Vidite, od ovoga je prošlo 7 g. i vi spominjete novi poziv. Novi poziv, nova prijava, novih 7 godina. Ljudi i obitelji u Župi Dubrovačkoj nemaju novih 7 g., molim glasovanje.
Hvala, glasovat ćemo sutra. Idemo na amandman br. 33, Klub zastupnika Mosta, izvolite g. Mamiću, očitovanje o amandmanu.
Amandman se ne prihvaća jer financiranje ovog projekta proizlazi iz odredbi čl. 48., 49. i 50. Zakona o predškolskom odgoju i obrazovanju koji utvrđuje da se u proračunima osnivača ustanova predškolskog odgoja i obrazovanja, tj. u proračunima jedinica lokalne i područne samouprave osiguravaju sredstva za financiranje i izgradnju i opremanje predškolskih ustanova. Također, vrijedi ovo sve maloprije što sam rekao, 22 500 novih vrtića u cijeloj Hrvatskoj koji će se moći sagraditi, imamo trenutno već snimku i mapiranje stanja, 123 općine nemaju vrtić i iz tog razloga smo to odlučili se kao prioritet staviti u NPO. S druge strane, osigurana sredstva u financijskom planu, direkcije za korištenje službenih zrakoplova su namijenjena za podmirenje rashoda za zaposlene djelatnike direkcije, stručno usavršavanje tehničkog osoblja pilota za podmirenje avio-troškova, za podmirenje troškova servisiranja i osiguranja službenog zrakoplova za podmirenje troškova obveznih pretplata na letačku dokumentaciju te ostalih rashoda za redovno poslovanje direkcije. IZ navedenog razloga nije moguće ova sredstva umanjivati.
Hvala lijepo. U ime Kluba zastupnika MOST-a, gospođa Marija Selak Raspudić.
Ne mislim da je toliko zahtjevan posao mapiranje stanja jer s obzirom na činjenicu da živimo u najmanje 2 Hrvatske jednoj urbanoj, razvijenoj koju mi imamo privilegiju uživati i onoj drugoj koja se nalazi u ovom slučaju o kojem ja govorim iza nekih brda i dolina u zabiokovlju koje nitko ne vidi, vjerojatno možete samo uzeti kartu Hrvatske pa čitati mjesta i nećete puno pogriješiti jer svi oni nemaju adekvatne uvjete da bi zbrinuli svoju djecu. Usta su nam puna demografije, cijelo vrijeme govorimo o tome kako ljude treba zadržati u Hrvatskoj i kako trebaju imati djecu, međutim ono što ne vidimo ono što se događa doista u Hrvatskoj da većina tih ljudi nema gdje s tom djecom ako ih uopće i odluči imati. U tom smislu doista u ovom domu trebali bismo obratiti posebnu pažnju na područja koja su i od posebne državne skrbi jer ne uživaju privilegije koje vi i ja ovdje možemo uživati. Ovaj amandman dali smo da se osiguraju sredstva za 10 modernih dječjih igrališta u našim najsiromašnijim općinama dalmatinskog zaleđa, Splitsko-dalmatinskoj, Šibensko-kninskoj županiji to u mjestima Šopot, Kruševo, Cista Velika, Lozovac, Sonković, Konjevrate, Cista Provo, Blato na Cetini, Lovreć i Zagvozd. Iako su se nerazvijeni dijelovi naše zemlje posljednjih godina polako počeli gasiti i sve je manje novorođene djece što bi nas sve trebalo zabrinuti to ne znači da oni koji su se ipak odlučili ostati na ovim područjima nemaju pravo uživati sve prednosti i tehnička dostignuća 21. stoljeća kao mi ovdje u Zagrebu. Tražimo da se ovaj amandman stavi na glasovanje riječ je investiciji vrijednoj 2 miliona kuna koja će uveliko promijeniti živote sve onih koji nisu pod svjetlima reflektora, a žive zajedno s nama u RH.
Hvala vam. Glasovanjem ćemo se izjašnjavati o amandmanu sutra. Slijedeći Amandman broj 34. zastupnika Mira Bulja, s obzirom da ga nema, aha ispričavam se, izvolite uvaženi državni tajniče Mamić obrazloženje amandmana.
Hvala lijepa. Amandman se ne prihvaća. Predložena sredstva su dodatna za planirane aktivnosti. Ono što samo još mogu dodati na tragu ovih aktivnosti vezanih uz rani predškolskih odgoj i obuhvat djece su vezano uz činjenicu da će se sagraditi i značajno povećati obuhvat djece na razini cijele Hrvatske s tih 22.500 mjesta svjesni činjenice da u mnogim malim općinama ne postoji fiskalni kapacitete za dugoročnu održivost. Također smo preuzeli obvezu kroz NPO koji je u završnoj fazi da ćemo kreirati jedan model …/nerazumljivo/… fonda poravnanja koji bi sa središnje države potpomagao te općine i osigurao njihovu održivost. S druge strane postoji i problem priuštivosti, znači postoje mnoge obitelji koje si ne mogu priuštiti tu skromnu cijenu ovisno od pojedinih i lokalnih jedinica 400, 500 ili koliko kuna pa u tom kontekstu planiramo preko ISF-a napraviti jedna model da omogućimo onim obiteljima koje si ne mogu osigurati plaćanje pogotovo sa više djece kako bismo na tragu ove demografske situacije pospješili istu i osigurali mogućnost da svi mogu zbrinuti svoju djecu u vrtićima. S druge strane Ministarstvo financija, Porezna uprava u svom prijedlogu proračuna za '21. planirala je sredstva temeljem svih svojih obveza i aktivnosti koje provodi te iz tog razloga ta sredstva nije moguće umanjiti.
Hvala vam lijepo. Kao što sam vam već rekla, malo preuranjeno budući da uvaženog zastupnika Bulja danas ovdje nema o amandmanu ćemo se glasovanjem izjašnjavati sutra. Idemo na slijedeći amandman, Amandman broj 35. zastupnika Nikole Grmoje. Izvolite državni tajniče.
Hvala lijepo. Amandman se ne prihvaća. Zakonom o odgoju i obrazovanju osnovnoj i srednjoj školi omogućeno je financiranje iz državnog proračuna najprioritetnijih projekata odnosno onih objekata u kojima je ugrožena sigurnost i učenika i zaposlenika. Vlada RH je putem nacionalnog fonda, Nacionalnog plana oporavka i otpornosti predvidjela iznos od 560 miliona kuna za izgradnju odnosno nadogradnju srednjoškolskih ustanova za potrebe povećanja obuhvata učenika gimnazijskim programima te će ministarstvo raspisati javni poziv najkasnije do kraja prvog kvartala slijedeće godine 2022., a također je u tijeku programiranje operativnih programa za slijedeći VFO za razdoblje '21. i '27. u kojem se planira također financirati gradnja srednjih škola. S druge strane predloženo smanjenje u iznosu od 30 miliona kuna na aktivnosti administracija i upravljanje A777046 dovelo bi do nemogućnosti izvršavanja preuzetih obveza.
Hvala vam lijepo. Izvolite zastupniče Grmoja.
Hvala. Iz godine u godinu ponavljamo ovaj amandman. Dakle, prošlo je više od ja mislim 14 godina otkako je potpisan sporazum između grada Ploče i Dubrovačko-neretvanske županije o izgradnji ove škole. Znači ništa se nije dogodilo. Dakle, ovim projektom planiraju se izgraditi novi prostori za srednju strukovnu školu s pripadajućom športskom dvoranom, oformiti novi funkcionalno jedinstveni srednjoškolski kompleks i formiranjem jednog takvog centra dobio bi se centar izvrsnosti za strukovna zanimanja kojem bi gravitiralo cijelo područje doline Neretve, grad Ploče osigurao građevinsko zemljište u centru grada, opteretio pravom građenja navedenu česticu u korist nositelja prava građenja, a to je Dubrovačko-neretvanska županija koju je oslobodio i plaćanja komunalnog doprinosa, preuzeo obvezu osiguranja kompletne infrastrukture do objekta i evo već 14 godina ovaj imamo taj sporazum, ništa se ne događa ni sa strane Dubrovačko-neretvanske županije, a vidimo i kakav je stav države i ovaj nije čudo da ste izgubili izbore u gradu Pločama jer pokazujete jednu potpunu nebrigu dakle za grad Ploče, za učenike, za ljude koji gravitiraju tom gradu u konačnici za cijelu dolinu Neretve. Dakle, zahtijevam glasovanje o ovom amandmanu.
U redu, glasovat ćemo sutra. I posljednji amandman na ovaj dio Ministarstva znanosti i obrazovanja, uvažena zastupnica, a Amandman 36. zastupnice Katarine Peović. Izvolite državni tajniče.
Hvala lijepo. Amandman se ne prihvaća jer su sredstva na poziciji A 622 122 programsko financiranje javnih visokih učilišta planirana u dostatnom iznosu, izračun sredstava za programsko financiranje javnih visokih učilišta radi se na temelju odluke Vlade RH o programskom financiranju javnih visokih učilišta u RH za akademske godine 2018/19, 2019/20, 2020/21 i 2021/22 Narodne novine br. 87/2018 od 28. rujna 2018.g. Ta sredstva su također i povećana u proračunu u odnosu na prethodno razdoblje. S druge strane sredstva u okviru programa Potpore vjerskim zajednicama namijenjena su za podmirenje ugovornih obveza te se ne mogu smanjivati.
Hvala lijepo. Izvolite uvažena zastupnice Peović, obrazlaganje amandmana.
Pa opet možda u onom ukupnom iznosu vi povećate nešto malo u odnosu na prošlu godinu, ali kompletno je znanost potkapacitirana dakle financirana odnosno premalo financirana. I sada mi ovdje možemo govoriti da li treba u Dolini Neretve povećati sredstva ili u Zagrebu ili u Čakovcu, ali se moramo složiti oko toga da je znanost nedovoljno financirana, a osim toga i sama Vlada odnosno premijer kaže da bi ciljano trebalo povećati iznos odnosno udio BDP-a za financiranje znanosti. Programe u znanosti treba svakako više financirati, sredstva predviđena proračunom za 2021.g. su već u startu 60 milijuna kuna manja od onih predviđenih odlukom Vlade o programskom financiranju javnih i visokih učilišta u akademskim godinama 2018/19, 2019/20, 2020/21 no i prvotni iznos iz odluke je potrebno dodatno povećati. Kako bi se prije svega postiglo ono što govorimo od 2009. iz čega su izrasle i neke političke opcije ovdje da je potrebno osigurati besplatno obrazovanje od vrtića do doktorata. Na prvotni iznos odluke svakako je potrebno staviti veći iznos. Ono što je opet pitanje prioriteta koje se stalno ovdje nameće, čemu uzeti, čemu dodati, pa ja bi rekla da nije baš kršćanski to da se opet ne dodaje onima kojima je potrebno iz potpora vjerskim zajednicama. Znači ovdje je riječ o potporama vjerskim zajednicama i zahtjevu da se 100 milijuna kuna da vjerskim zajednicama i da se malo smanji iznos, a govorimo dakle o potpori koja ide na Vatikanske ugovore koje mi ovdje plaćamo u Hrvatskoj milijun kuna godišnje najmanje po nekim procjenama uz sve što ne možemo locirati na lokalne uprave i samouprave.
Hvala lijepo. Pretpostavljam da tražite glasovanje [[Upadica Peović: da, da, tražit ću glasovanje.]] Ok, sutra ćemo provesti glasovanje. Nastavljamo s amandmanima usmjerenim na Ministarstvo rada, mirovinskog sustava, obitelji i socijalne politike. S nam je danas državna tajnica Majda Burić. Izvolite državna tajnice. Dobar vam dan. Amandman br. 37 zastupnice Katarine Peović molim vas da se očitujete o amandmanu.
Amandman se ne prihvaća, dakle izmjenama zakonodavnog okvira već je planirano povećanje socijalnih naknada koje su usmjerene na najranjivije korisnike, a povećanje sredstava planirat će se u idućem proračunskom razdoblju. S druge pak strane, sredstva u okviru programa Potpore vjerskim zajednicama namijenjena su za podmirivanje ugovorenih obaveza, a koja se osiguravaju temeljem Zakona o potvrđivanju Ugovora između Sv. Stolice i RH o gospodarskim pitanjima, dakle amandman se ne prihvaća.
Hvala lijepo. Uvažena zastupnica Katarina Peović dodatno obrazloženje odnosno očitovanje ne obrazloženja amandmana.
Evo ponavljat ću da nije baš kršćanski da se ne daje u ovakvim teškim trenucima, z zašto bi se trebalo davati. Zašto bi se trebalo davati za socijalu? Hrvatska je neprestano iz godine u godinu napredovala na ljestvici pokazatelja siromaštva i socijalne isključenosti. Zadnji podaci iz 2019.g. pokazuju da smo se popeli na 7. sa 8. mjesta na kojem smo bili 2018.g., a s 10. mjesta na kojem smo bili 2017.g. uz sve one brojke koje svaki put ovdje dobijemo o tome kako se povećala zaposlenost, kako je Vlada održala radna mjesta, sačuvala privredu itd., svaki puta kada dođemo do ovih pokazatelja socijalne isključenosti i siromaštva dobijemo realnu sliku Hrvatske. Pa što što znači da smo se popeli na toj nepopularnoj ljestvici? Znači skoro milijun ljudi živi u riziku od siromaštva ili socijalne isključenosti, 6,6% ljudi si ne može priuštiti grijanje u najhladnijim mjesecima, preko 48% ljudi ne može si priuštiti tjedan dana u godišnjeg odmora, u crnom mraku socijalizma više od 60% je to moglo, 7,9% ne može si priuštiti svaki dan adekvatni obrok odnosno obrok koji sadržava meso, piletinu ili vegetarijanski ekvivalent, 51,7% ne može podmiriti neočekivani financijski izdatak, 15,7% kasni s plaćanjem obveza itd. covid kriza je samo to pojačala. Znači socijalne naknade su onaj moment u kojem bismo se svi ovdje trebali složiti i kažem možda Čakovec, Zagreb, Dolina Neretve tu se sad možemo sporiti da li tako točkasto treba taj rebalans rješavati pa da sad ne znam svaki glasač gleda kako je njegov zastupnik u Saboru najglasniji pa mu to poslije honorira svojim glasom, nisam sigurna da je taj pristup oporba trebala preuzeti. Ali ono o čemu se moramo složiti su socijalne naknade, visoka znanost i obrazovanje, vrtići itd.
Hvala, tražite glasovanje [[Upadica Peović: Da, tražit ću glasovanje.]] Sutra glasujemo o amandmanu. Idemo na sljedeći amandman, također amandman zastupnice Katarine Peović, amandman br. 38. Molim predstavnicu Vlade da se očituje.
Amandman se ne prihvaća. Naime, obaveza isplate korisnicima predmetnih mirovina proizlazi iz Zakona o invalidskom i mirovinskom osiguranju i to čl. 157., a koji je bio na snazi do 31. prosinca 1998.g. te su sukladno tome planirana sredstva unutar razdjela 086 Ministarstva rada, mirovinskog sustava, obitelji i socijalne politike. Isto tako 08620 HZMO-a vezano uz aktivnost mirovine Hrvatske domovinske vojske i to u iznosu od 23 milijuna 490 tisuća kuna u 2021.g.. Stoga se amandman ne prihvaća.
Hvala. Želite dodatno obrazložiti amandman? Da. Uvažena zastupnica Peović.
Da, želim. Dapače, iskoristila bi ovu priliku da upozorim hrvatsku javnost na ovu činjenicu koje mnogi nisu svjesni, da se 23 milijuna 490 tisuća kuna daje tzv. pripadnicima domovinske vojske u koje spadaju domobranstvo, ustaše, oružništvo, NDH i slične postrojbe, njih 5862, te njihovi pravni nasljednici primaju mirovine iz državnog proračuna. Prosječna mirovina iznosi oko 2.300 kuna. S obzirom da je riječ o pripadnicima kolaboracionističkih vojski na strani okupatora ne samo da proporcionalno smanjenje njihovih mirovina od otprilike 15% u odnosu na prošlu godinu u istom omjeru kao i borcima NOB-a nije korektno već je nedopustivo da se takve mirovine uopće isplaćuju. Tražit ću glasanje o amandmanu.
Hvala lijepo. Idemo na slijedeći amandman. Amandman br. 39. Kluba zastupnika MOST-a, molim predstavnicu vlade da se očituje o amandmanu.
Hvala vam. Amandman se ne prihvaća. Naime, važećim propisima u sustavu socijalne skrbi uopće nije moguće pravo na uslugu smještaja roditeljima tijekom liječenja i terapije djece.
Hvala lijepo. Želite u ime kluba dodatno obrazložiti amandman, u ime Kluba MOST-a br. 39? Izvolite, uvažena zastupnica Selak Raspudić.
Smatramo da je doista potrebno na tragu te demografske politike za koju se uporno samo nominalno zalažemo osigurati sredstva za smještaj roditelja kojima je dijete nakon poroda neonatologije ili bolesno, te su prisilni radi liječenja boraviti u nekom drugom gradu i plaćati smještaj, što si mnogi od njih ne mogu priuštiti i ne mogu biti uz svoje dijete. U Hrvatskoj mi imamo tri velika KBC-a kojima svi gravitiraju i djeca i bebe kojima se ta skrb ne može pružiti u bolnicama gradova koji žive blizu ili su to najjači centri kojima se oni mogu obratiti s obzirom na dijagnozu. Doprinos za zdravstveno osiguranje iznosi 16,5%. No unatoč tome roditelji kojima dijete boravi u bolnici koja je kilometrima udaljena od prebivališta primorani su izdvajati značajna financijska sredstva da bi mogli biti uz svoje dijete. Biti uz svoje dijete ujedno je i garancija uopće oporavka tog djeteta. Kako će primjerice majka koja doji ili se u ovakvom slučaju izdaja biti to u mogućnosti napraviti ukoliko ne može noćiti u mjestu u kojem se nalazi njezino dijete. U ovom trenutku kada tražimo ova sredstva koja smatramo itekako opravdanima i nužnima na tragu demografske politike jer je riječ i o osnovnim ljudskim pravima da se bude uz dijete koje je tek rođeno. Vrijedi podsjetiti i na stihijsku i neujednačenu politiku ministarstva koje nije omogućilo svim roditeljima da budu ravnopravno prisutni na porodu svoje djece. Pa vas neki traže brzi antigenski test u 15 minuta, što doista i možete napravit da bi bili na porodu, a drugi traže onaj 48 sati unaprijed kao da ćete vi izračunati kada će dijete pokucati na ovaj svijet. Imamo takvu politiku da danas otac ne može biti uz majku koja se porađa, a bome ni majka uz dijete ako je bolesno kada se rodi.
Tražite glasanje o amandmanu? Mislim da ćemo se izjašnjavati glasovanjem, hvala vam lijepo. Nastavljamo dalje, amandman br. 40. Kluba zastupnika MOST-a, izvolite uvažena državna tajnice Burić, očitovanje.
Hvala vam. Dakle, amandman se ne prihvaća. Napominjem kako se naknada za roditelja njegovatelja odnosno njegovatelja 1. lipnja 2020.g. povećala za 1.500 kuna odnosno sa 2.500 kuna na 4.000 kuna. Planirani iznos naknada za status roditelja njegovatelja ili status njegovatelja temelji se na kretanju broja korisnika i iznosa naknade za status roditelja njegovatelja ili status njegovatelja i to sukladno Zakonu o socijalnoj skrbi.
Hvala lijepo. U ime Kluba zastupnika MOST-a uvažena zastupnica Selak Raspudić.
Svakako da su ove naknade jedan od osnovnih problema roditelja njegovatelja koji kao što i samo ime kaže i ne mogu sve i da žele raditi nešto drugo osim biti uz svoje dijete. U tom smislu i iznos od 4.000 kuna je premali iznos koji ne garantira roditelju mogućnost koja je nužna, a to je da ostavi posao da bi imao financijsku neovisnost, a uz to mogao brinuti se za svoje bolesno dijete. Podsjetit ću da je u posebno teškoj situaciji netko tko je samohrani otac ili samohrana majka jer s tako malim iznosom se doista ne može preživjeti u kućanstvu koje ovisi o samo jednoj plaći. Stoga smatramo da država treba dati više i raditi bolje na tome da kada već postoji status roditelja njegovatelja osigura i adekvatna sredstva koja će omogućiti da se taj status realizira u praksi.
Tražite glasovanje? Morate to naznačiti. Hvala vam lijepo. Glasovat ćemo sutra o ovom amandmanu. Idemo dalje, amandman br. 41. Klub zastupnika MOST-a, izvolite uvažena državna tajnice Burić, očitovanje.
Hvala vam poštovana potpredsjednice. Dakle, amandman se ne prihvaća. Naime, budući da su iskazana sredstva planirana sukladno dinamici izvršenja financijskoga plana, a s druge strane državni inspektorat je u svojem prijedlogu izmjena i dopuna državnog proračuna za '21.g. i projekcijama za '22. i '23.g. planirao sredstva temeljem realno iskazanih potreba kako bi se osigurao nesmetani rad inspektorata. Smanjenje sredstava onemogućilo bi redovito izvršavanje preuzetih ugovorenih obaveza, kao i redovito poslovanje.
Hvala lijepo. Detaljnije obrazloženje amandmana dat će uvažena zastupnica Marija Selak Raspudić, izvolite.
Dakle, tražili smo da se prenamijene sredstva i to 300 000 kn za pokrivanje troškova ljetovanja djece s posebnim potrebama bez roditeljske skrbi. Pa znate li vi što znači biti dijete s posebnim potrebama i to još dijete bez roditeljske skrbi? Ne postoji ugroženija društvena skupina od te. To je ujedno i skupina koja najteže dolazi do toga da bude posvojena ili udomljena zato što je riječ o djeci s posebnim potrebama. Za razliku od Italije koja je senzibilizirala društvo, na to da i takva djeca imaju priliku uživati privilegije toplog obiteljskog doma, u Hrvatskoj se po tom pitanju nije učinilo baš ništa. I sad kad mi tražimo jednu ovakvu malu i nedovoljnu ali ipak nekakvu mjeru gdje će se takvoj djeci osigurati recimo, moglo bi se obuhvatiti 300-tinjak djece da imaju nekoliko dana ljetovanja i bijeg od domova u kojima žive tijekom godine, kaže nam se da postoji nešto u našem društvu, a i našli smo sredstva u proračunu za to što je veći prioritet nego djeca koja su ponovit ću, i s posebnim potrebama i bez roditeljske skrbi. Ovo je jedna mala i nedovoljna ali simbolična gesta kojom mi šaljemo ključnu poruku koja je neophodna ovom društvu a to je da i ta djeca imaju pravo na sretno djetinjstvo. Ako mi to unutar ovog proračuna i kao država ne možemo poslati, zar ćemo se onda čuditi što će ta djeca i dalje ostajati na marginama društva i bez roditeljske skrbi kao što je i sada slučaj? Naravno da tražimo glasovanje.
Hvala lijepo. Glasovat ćemo sutra, idemo na slijedeći amandman br. 42 zastupnika Marina Miletića. Izvolite u ime Vlade gđa. Majda Burić.
Amandman se ne prihvaća budući da su iskazana sredstva planirana sukladno dinamici i izvršenju financijskog plana. Državni inspektorat je u svom prijedlogu izmjena i dopuna Državnog proračuna za 2021. kao i projekcijama za 2022. i 2023. g. planirao sredstva temeljem realno iskazanih potreba kako bi se osigurao nesmetan rad inspektorata stoga se amandman ne prihvaća.
Hvala. Dodatno obrazloženje amandmana, znači uvaženi zastupnik Miletić, izvolite.
Poštovana potpredsjednice Hrvatskog sabora, gđo. Glasovac, g. Bukarica, kolegice i kolege i poštovana državna tajnice. Dakle, ovim amandmanom pomoglo bi se puno katoličkim skautima, preko 1000 mladih u Hrvatskoj, 19 g. radi u našoj državi iako novac pretežito se kanalizira i odlazi Savezu izviđača. Projekte koji katolički skauti rade od ljetovanja djece Srebrenice, djece iz Republike Srpske, djece iz Vukovara, djece Slavonije, baš se puno, puno radi s djecom. Konkretno na ovom pustom otoku Zmajanu koji je bio pust dok nije netko nepoznat izgradio vilu, vilu na pustom otoku Zmajanu, pozdravljam ovom prilikom DORH i uskoro ću ih podsjetiti da je prošlo godinu dana da nisu reagirali. Dakle, netko je izgradio vilu, netko je izgradio bespravnu rivu na pustom otoku Zmajanu, rivu za otprilike vezat brod od 25, 30 metara, ja sam podnio kaznenu prijavu prije godinu dana DORH-u dolje u Šibeniku, nitko nije reagirao pa ćemo sada počet kopat još dublje, još dalje, nećemo im dati disat, igrat ćemo presing sportskim rječnikom govoreći. Dakle, na tom pustom otoku koji je unakazio netko i uložio pa otprilike možda 50-ak milijuna kuna, državna tajnice, i vi napravite što možete, je li, da se maknu ti bespravni graditelji i mafija s naših pustih otoka, na tom otoku su dosada, do tada jedino ljetovali katolički skauti, po svim eko pričama. Ono što je važno, taj kamp ima i ime, naziv po dragovoljcu Domovinskom rata Riječaninu Valteru Luliću zvanom Luli i molim vas evo da učinite što možete da ipak se sredstva pomognu katoličkim skautima. Molim potpredsjednicu na glasovanje, hvala.
Sutra će se glasovati o svima amandmanima pa tako i o vašem, nastavljamo dalje, amandman br. 43, Klub zastupnika Mosta. Izvolite, uvažena državna tajnice očitovanje na amandman.
Hvala vam. Amandman se ne prihvaća. Budući da su iskazana sredstva planirana sukladno dinamici izvršenja financijskog plana, Ministarstvo financija, točnije Porezna uprava je u svom prijedlogu proračuna za 2021. kao i projekcijama za 2022. i 2023. g. planirala sredstva temeljem realno iskazanih potreba za sredstvima kojima bi se osigurao nesmetani rad tijela a smanjenje rashoda onemogućilo bi izvršavanje preuzetih i planiranih obveza te se amandman ne prihvaća.
Hvala. Očitovanje o vašem odbijanju amandmana želi uvaženi zastupnik Petrov, izvolite.
Državna tajnice, ovaj amandman nije bio o vašim novcima koje vi troše svake godine, ovaj amandman je bio o tome da date novac za projektno-tehničku dokumentaciju za Centar za oboljele od autizma. Vi niste ni u jednom trenutku spomenuli oboljele od autizma, vas je jedino briga hoćete li vi imati novaca. Ja takvu priču ne dopuštam. Dakle, ja ću vam ponoviti što vam govorim već cijelo vrijeme. Naučite se, 40 milijardi kn više trošite svake godine, ove godine nego 2016. I vi to jako dobro znate. Prvo vi. Pa ja vjerujem da vi 40 milijardi kn što ih trošite svake godine više sad nego prije 4 g. možete pronaći to nešto što vama treba. Ali znate, ljudi koji imaju oboljele u svojoj kući od autizma u Dubrovačko-neretvanskoj županiji, nemaju gdje tražiti pomoć. Prvi slijedeći je u Rijeci ili Zagrebu. I ono što vas ja moram pitati, kada oni navrše 21 g. i uđu pod socijalnu skrb, kome će se obratiti? Nema nijedne ustanove u našoj županiji koja skrbi o njima, koja im pruža zaštitu. Nema rehabilitatora, nema senzornih pedagoga, nema senzornih šetnica i parkova. Pa i to su ljudi. Oni su dio našega društva ili ih se sramite? Ja znam da mene malo teže mogu osjetiti oni koji nisu imali iskustva i takvih poteškoća, ali ja vas molim, uključite se, možete se i vi uključiti, i vi možete danas doći svom ministru poslije i reći, ne želim da nas onaj tamo proziva, napravimo konačno ovaj centar.
Vrijeme. Hvala. Tražite [[Upadica: Tražim glasovanje.]] Hvala lijepo. Glasat ćemo sutra. Sljedeći amandman, br. 44 zastupnika Marina Miletića izvolite državna tajnice očitovanje na amandman.
Hvala vam. Amandman se ne prihvaća. Isto tako kao i u prethodnom obrazloženju, iskazana su sredstva planirana sukladno dinamici i izvršenju financijskoga plana.
Hvala lijepo. Želite dodatno se očitovati uvaženi zastupniče Miletiću?
O itekako. Dakle poštovana potpredsjednice HS-a, gđo. Glasovac, poštovani g. Bukarica, poštovana državna tajnice, kolegice i kolege. Da ste me pitali, Marine, svi amandmani koje si predložio, a puno sam ih predložio, izaberi jedan koji bi volio da prođe, ja bih uistinu, bez ikakve, bez politikantstva, bez teatralnosti, bez patetike, ja bih rekao, pomozimo djeci s Downovim sindromom. Dakle državna tajnice, imamo 1600 klinaca i osoba koje imaju Downov sindrom. Oni svi imaju .../nerazumljivo/... oni su svi, dakle imaju status osoba s invaliditetom, 100%-tni, to sam htio reći. Ali, oni nemaju invalidninu i to je veliki problem. Dakle nisu jasni kriteriji. Da, ja ću govoriti u slobodnom govoru, imam od udruga, od svega, dakle očitovanje, itd., pa upoznat ću hrvatski javnost još jednom. Dakle, sva djeca i odrasli imaju rješenje o 100%-tnom invaliditetu, ali samo dio njih ostvaruje pravo na osobnu invalidninu. Kriteriji za ostvarivanje prava na osobnu invalidninu nisu ujednačeni na državnoj razini. Npr. trisomnija uopće nije dovoljna na vještačenju. I sada pazite što imate, vi imate klinca koji dakle ima Downov sindrom koji je do kraja života, a zato jer nema osobnu invalidninu, on ne može imati prioritet pri upisu na vrtić i onda zavise o dobroj volji ravnatelja iz vrtića hoće li uzeti to dijete ili ne. S druge strane, pazite o kojem novcu mi pričamo. 1600 osoba u RH ima Downov sindrom. Mi pričamo o koliko, državna tajnice, 2 milijuna i 400 hiljada kuna? Pa to je vrijednost praktički 3 bolja automobila koja ovdje se voze u Vladi RH. Dakle mi o tom iznosu pričamo, o godišnjem iznosu, naravno. Pa dajte učinite što možete, da bar ovaj siroti amandman mi prihvatite, prepišite ga vi, dakle uopće ne treba meni u Mostu [[Upadica: Vrijeme.]] usvojite ga za mjesec dana [[Upadica: Vrijeme.]] pomozimo djeci i osobama s Downovim sindromom.
Vrijeme. Ispričavam se, molim vas da vodite računa o vremenu. I niste rekli želite li da se o amandmanu sutra glasuje. ... [[Upadica se ne čuje.]] Hvala. Idemo dalje. Sljedeći amandman, br. 45 zastupnika Mira Bulja. Molim gđu. Burić da se u ime Vlade očituje o amandmanu. Izvolite.
Hvala vam. Amandman se ne prihvaća. Ovdje valja spomenuti da osim 2 doma za starije i nemoćne koja su u vlasništvu RH, svi ostali domovi su u vlasništvu jedinica područne (regionalne) samouprave ili drugih osnivača, npr. privatnih osoba i njihova izgradnja ne financira se iz državnoga proračuna sukladno odredbi čl. 116 podst. 5 Zakona o socijalnoj skrbi. Osim toga, prioritetne aktivnosti u pogledu skrbi o starijim osoba, usmjerene su na razvoj izvan institucijskih usluga kojima se osigurava zadržavanje starijih osoba u vlastitom domu, a ustanove zdravstvene rehabilitacije pak nisu u djelokrugu Ministarstvu rada i mirovinskog sustava, obitelji i socijalne politike stoga se amandman ne prihvaća.
Hvala. S obzirom da kolege Bulja nema, o amandmanu će se HS očitovati sutra glasovanjem. Idemo dalje. Amandman br. 46 Kluba zastupnika Mosta, izvolite državna tajnice očitovanje.
Hvala vam poštovana potpredsjednice. Dakle, amandman se također, ne prihvaća budući da je Zakonom o socijalnoj skrbi uređeno osnivanje ustanove, dom za starije osobe, a ne doma za umirovljenike, također, napominjemo da osim 2 doma za starije osobe koja su u vlasništvu RH, svi ostali domovi za starije osobe u vlasništvu su ili jedinica područne, lokalne, regionalne samouprave ili drugih osnivača, kao što sam već rekla, npr. privatnih osoba i njihova se izgradnja ne financira iz državnoga proračuna sukladno odredbi čl. 116 podst. 5 Zakona o socijalnoj skrbi.
Hvala. U ime predlagatelja amandmana dodatno će se očitovati na vaše očitovanje uvaženi zastupnik Petrov, izvolite.
Poštovana državna tajnice, prvo ću iznijeti problem zbog kojih smo predložili amandman, a onda ću se očitovati na ovo vaše očitovanje. Razlog zašto smo predložili amandman, već 30 godina u Dubrovniku, u dubrovačkom području preko 30 godina nije zabilježena nova investicija u izgradnju novog doma za umirovljenike i starije osobe. 30 godina. To je broj jedan. Broj dva, mi smo za ovaj dom na Medarevu koji je planiran u GUP-u grada Dubrovnika, nismo izmislili neku novu lokaciju, to je već isplanirano, to je vaša politička stranka isplanirala, znači za nju smo tražili, već je gotovo idejno rješenje, građevinska dozvola je u procesu ishođenja, dakle, morate se malo bolje informirati što vaši iz stranke rade. Ta cjelokupna investicija koštala je 130, će koštati 130 milijuna kuna, mi smo tražili 50 milijuna kuna da se ostatak novaca da iz dostupnih EU fondova, gradskog proračuna, županijskog proračuna, iz sredstava zaklade Blaga djela, dakle to se može, to se mora iz razloga što u ovom trenutku je situacija u gradu Dubrovniku u domu za starije, za umirovljenike da postoje stjenice, da se o njima ne vodi računa, da su upravna vijeća koja imenuje županija ljudi bez adekvatne stručne spreme. Opravdanje župana iz vaše stranke je da on ima toliko županijskih upravnih vijeća za imenovati da eto, dogodi se. To je način na koji se danas vodi sektor za starije i umirovljene osobe. I zato smo ovo predložiti, zato što je to katastrofa za grad Dubrovnik. A ono što ste vi rekli je razlog kako ste vi to opravdali. Ja vas molim ako ćete tako otpilit svaki put lokalne samouprave kad vama odgovara nemate pravo uzet jedne jedine lipe iz lokalnih samouprava, sve ćete ih ostavit, mi ćemo nać način kako ćemo to isfinancirati, ali vama nećemo dati lipe jer vi nas otpilite kad vama treba.
Hvala, molim vas. Tražite glasovanje?
Naravno.
Hvala. Sutra ćemo. Molim vas da se držite vremena, još jednom sve vas da se držite vremena jer puno je amandmana, puno je posla pred nama i moramo se držat Poslovnika. Slijedeći amandman br. 47. uvažene zastupnice Boške Ban Vlahek, izvolite u ime vlade uvažena državna tajnice Majda Burić.
Hvala vam. Dakle, amandman se ne prihvaća jer već postoji u planu projekt Centra za odgoj i obrazovanje Čakovec, te je planirani iznos dostatan za početak realizacije projekta izgradnje Centra za odgoj i obrazovanje u Čakovcu. U suradnji s centrom i osnivačem centra radi se na završnoj pripremi projektne dokumentacije, kao i troškovnika radova, kao i sporazuma o financiranju odnosno sufinanciranju koji su podloga za pokretanje postupka javne nabave, dakle amandman se ne prihvaća.
Hvala lijepo. Uvažena zastupnice Ban Vlahek želite se očitovati na ovo očitovanje predstavnice vlade? Izvolite.
Zahvaljujem uvaženoj tajnici na objašnjenju. Jako je bitno i drago mi je da se već nalazi kao što ste rekli jer je Centar za odgoj i obrazovanje Čakovec jedina ustanova za školovanje djece s većim teškoćama u razvoju na području Međimurske županije, ujedno i jedine ustanove u gradu Čakovcu koja u ovom trenutku radi prema mješovitom modelu jer se zbog dugogodišnjeg problema nedostatka prostora nastava mora na taj način odvijati. Ja se nadam da će se ovaj dio i ispuniti, tako da više nećemo morat davati amandmane. Hvala lijepo i molim da se glasa.
Hvala lijepo. Glasovat ćemo sutra. Vama zahvaljujem državna tajnice Burić. Nastavljamo dalje sa setom amandmana, doviđenja, sa setom amandmana upućenih k Ministarstvu turizma i sporta. S nama je državna tajnica Sandra Herman. Dobar vam dan. I krećemo s 48. amandmanom Kluba zastupnika MOST-a. Molim vas da se kao predstavnica vlade očitujete na isti.
Hvala lijepo. Srdačan pozdrav svima još jednom. Amandman se ne prihvaća uz obrazloženje što turistička promidžba RH se temelji na strateškim i marketinškim planovima u suradnji naravno sa HTZ-om i regionalnim i lokalnim turističkim zajednicama. Ministarstvo turizma i sporta i HTZ svake godine sklapaju ugovor o sufinanciranju turističke promidžbe RH, a sve naravno sukladno godišnjem programu rada i financijskom planu HTZ-a. Kako su sve aktivnosti unaprijed zadane i planirane nema potrebe za dodatnim sredstvima jer ista nisu ni prethodno regulirana ugovornim obvezama.
Hvala lijepo. Očitovanje u ime predlagatelja uvažena zastupnica Selak Raspudić, izvolite.
Zanimljivo objašnjenje. Govorite o nekim strategijama i nekim planovima, nešto je unaprijed dogovoreno. Dame i gospodo, ako se ne varam mi smo u trenutku krize koja je trebala resetirati i promijeniti sve što smo do sada planirali jer su se dogodili neočekivani gubici, pogotovo za one koji ovise o turističkoj sezoni. Nismo čuli ništa o novim strateškim planovima, niti o novim ulaganjima koja bi se Hrvatskoj višestruko vratila ukoliko bi se odlučila u ovom slučaju za koji smo dali amandman za Dubrovačko-neretvansku županiju. Dakle, u čemu je stvar? Čak 54% proračuna Dubrovačko-neretvanske županije je činio turizam, a ostvareno je ove godine odnosno prethodne tek 15% prihoda. Pa ljudi su tamo u bankrotu. Kada to uzmemo u relaciju s onim što su ljudi tamo uplaćivali u državni proračun, što je dolazilo iz njihovih prihoda od turizma, a uplaćivali su najviše na razini cijele Hrvatske onda ovo, ovaj naš amandman treba shvatiti vizionarski i kao poslovno ulaganje. Dakle, nije riječ o nekom partikularnom interesu i Dubrovačko-neretvanskoj županiji nego je riječ o poslovnom ulaganju koje će se isplatiti cijeloj RH koja je korisnik tog proračuna. Jer ako je u pitanju županija koja može najviše privrediti od turizma što pokazuje time što je najviše uplaćivala u proračun od turizma onda će se ovakva sredstva za njezinu promociju sigurno višestruko uplatiti državnom proračunu koji i dalje uvelike i prvenstveno ovisi o turizmu, u tom smislu i naš cjelokupni gospodarski oporavak. Stoga ćemo tražit glasovanje o ovom amandmanu.
Hvala vam lijepo. Glasovat ćemo sutra. Slijedeći amandman br. 49. uvaženog zastupnika Mira Bulja, molim vas uvažena državna tajnice da se izjasnite o ovom amandmanu.
Hvala lijepo. Amandman se ne prihvaća. Ja moram napomenuti da Ministarstvo turizma i sporta ima izvrsnu suradnju sa HGSS-om. Evo i nedavno je sklopljen ugovor u zajedničkom dogovoru u iznosu od 3 milijuna 250 tisuća kuna na aktivnosti poticaj za povećanje sigurnosti turista i navedena sredstva dostatna su za sve planirane aktivnosti.
Hvala lijepa. Budući da podnositelja amandmana nema s nama sutra ćemo glasovati o ovom amandmanu. Idemo dalje, slijedeći amandman br. 50. istog zastupnika, uvaženog zastupnika Bulja, molim očitovanje vlade.
Amandman se ne prihvaća iz razloga što sredstva za sufinanciranje izgradnje novih odnosno građevinskih zahvata na postojećim sportskim građevinama, kao i opremanje istih potrebnom opremom planirana su u državnom proračunu na kapitalnom projektu sufinanciranje izgradnje građevinskih zahvata na sportskoj infrastrukturi, te se iste dodjeljuju putem javnog poziva namijenjenog jedinicama lokalne i područne odnosno regionalne samouprave. Nedavno je javni poziv zaključen i ugovori su potpisani i dostavljeni jedinicama lokalne i regionalne samouprave.
Hvala lijepo. Isto vrijedi i za ovaj amandman, glasovat će se sutra s obzirom da predlagatelj nije nazočan. Slijedeći amandman istog predlagatelja zastupnika Bulja br. 51., molim vas očitovanje.
Amandman se ne prihvaća iz razloga što nema potrebe za dodatnim sredstvima jer su ista dostatna za sve aktivnosti koje se planiraju izvršiti do kraja proračunske godine.
Hvala lijepa. Sutra ćemo glasovati o amandmanu. Podnositelja nema s nama i posljednji amandman u ovom resoru, Amandman broj 52. Klub zastupnika MOST-a. Molim vas očitovanje.
Amandman se također ne prihvaća, to je isti slučaj kao i sa Amandmanom broj 50. čini mi se, naime ponovit ću još jedanput sredstva za sufinanciranje novih odnosno građevinskih zahvata na postojećim sportskim građevinama kao i opremanje istih potrebnom opremom planirana su u državnom proračunu na kapitalnom projektu sufinanciranja izgradnje građevinskih zahvata na sportskoj infrastrukturi te se dodjeljuju putem javnog poziva namijenjenog jedinicama regionalne i lokalne samouprave.
Hvala. U ime predlagatelja Kluba zastupnika MOST-a na vaše očitovanje želi reagirati uvaženi zastupnik Petrov.
Poštovani mi smo amandmanom predložili da se dodijeli 2 miliona kuna za dovršetak izgradnje atletske staze na Gradskom stadionu Lapad u Dubrovniku. Mi smo to predložiti zato vjerojatno što se to ne radi. Vi meni govorite da ste vi, da ćete dodijeliti, da ste vi pozvali i sve ono što ja slušam od kada sam ušao u politiku. Nisam tako davno ušao 2013., ja vječito slušam da se nešto obećava, nešto će se napraviti evo idu pozivi, 5 puta, građani Dubrovnika znaju da se 5 puta otvarala cesta, brza cesta Osojnik kroz dubrovačko primorje, Sanader još dolazio otvara prvi put, sada su je ponovo najavljivali za vrijeme predizborne kampanje, sad će. Nisu dosad ali sad će. Pa na isti takav način vi meni govorite evo sad ćemo, samo poziv još nešto malo. Znači vi sad možete povećati za 2 milijuna kuna ovu stavku i sad, sutra dodijeliti da se završi to vi sad možete, da, da, ne postoji ja sam bio u Vladi, ne postoji ni jedna stvar koja bi mene mogla spriječiti da ako sam nešto odlučio da to ne napravim. Vi to možete, to vaš ministar može napravili ili mi hoćete reći da je nesposoban, da ne razumije, da nije ministar, da je klaun. Ne, ministar donosi odluku, ministar može donijeti odluku da poveća stavku za 2 miliona kuna i napravi atletsku stazu da više ne slušamo obećanja kao što ih slušamo cijelo vrijeme nego da se konačno krene u realizaciju. Vi to možete napraviti. A hoćete li, nećete to je druga stvar. Molim glasovanje.
Hvala, hvala glasovat ćemo sutra. Hvala vam uvažena državna tajnice. Ovim smo završili s amandmanima podnesenim na Prijedlog izmjena i dopuna Državnog proračuna RH za 2021. s projekcijama za '22. i '23. što se tiče resora Ministarstva turizma. Nastavljamo s Ministarstvom zdravstva s nama je državni tajnik Tomislav Dulibić, dobar vam dan, dobrodošli. Prvi amandman odnosno 53. ukupno, prvi u vašem resoru to je onaj kluba, amandman Kluba zastupnika MOST-a, molim vas da se u ime Vlade očitujete o Amandmanu broj 53.
Hvala lijepo gospođo potpredsjednice. Amandman se ne prihvaća. KBC Split pokrenuo je 2020. godine postupak javne nabave za uslugu izrade prijedloga projekta javnoprivatnog partnerstva za uređenje prometnih površina i gradnju podzemne garaže. Imajući u vidu trajno rješavanje prometa u mirovanju u krugu bolnice KBC Split je započeo suradnju s komunalnom tvrtkom Split parking sa ciljem definiranja prihvatljivog rješenja te optimalnog planiranja buduće prometne infrastrukture.
Hvala lijepo. U ime predlagatelja uvaženi zastupnik Kujundžić želi dodatno obrazložiti amandman. Izvolite.
Hvala predsjedavajuća. Dakle, kažete 2020. postupak javne nabave u razgovoru sa Split parkingom. Nema rješenja takvog tipa. Jeste bili ikad dolje? Jeste se probali parkirati ispred KBC-a u Splitu? Vi ili bilo tko, ministar zasigurno je i ja znam da ovaj projekt ne vrijedi 2 kune koje ministar nema, on vrijedi puno više. Međutim, još 2018. godine je najavljena izgradnja garaža na 5 etaža. Problem nedostatka parkirnih mjesta goruće je ne medicinsko pitanje koje godinama opterećuje skoro pa milijun pacijenata koji godišnje gravitiraju prema KBC-u Split uz to i veliki problem samih zaposlenika KBC-a Split koji maltene sat i pol vremena trebaju ranije doći na posao kako bi se uspješno evo parkirali. Kako rekoh, 2018.-te je najavljena gradnja velike garaže na 5 etaža unutar KBC-a Split na Firulama te je pojašnjavano kako su zatražena potrebna odobrenja tadašnjeg ravnatelja i dozvole za navedeni projekt kao i da bi se po odobrenju samoga Ministarstva zdravstva odmah moglo krenuti u postupak izgradnje. To je bilo 2018. mi smo danas u 2021. godini vi dogovarate nešto sa Split parkingom, super. Slijedom navedenoga, predlažemo dakle da se ovih 3 milijuna kuna uvrste i tražimo glasovanje poštovana predsjednice, potpredsjednice Hrvatskog sabora o ovom amandmanu. Hvala vam.
Hvala lijepo, naravno da će biti sutra glasovanje o svim amandmanima koji su zatraženi, a tako i o vašemu. Idemo dalje, Amandman broj 54. Kluba zastupnika MOST-a, molim državnog tajnika da se u ime Vlade očituje o amandmanu.
Hvala lijepo. Amandman se ne prihvaća. Prilikom izrade izmjena i dopuna proračuna za 2021. godinu s projekcijama za '22. i '23. godinu Ministarstvo zdravstva planiralo je preraspodjelu sredstava sukladno mogućnostima investicijskog ciklusa i provedbe svih postupaka nabave dijagnostičkih uređaja. Ministarstvo zdravstva svjesno je pozicije važnosti KBC-a Split i zdravstvene zaštite u cijeloj Splitsko-dalmatinskoj županiji što se jasno vidi iz proračuna u 2021. godini i proračuna prethodnih godina.
Hvala lijepo, a u ime Kluba zastupnika MOST-a, predlagatelja, uvaženi zastupnik Kujundžić. Izvolite.
Hvala predsjedavajuća. Kažete investicijski ciklus u 2021. KBC na razini 2003. ili '04., kažete da je ministarstvo svjesno tek danas, tek u ovoj godini. Dakle, osim nedostatka, kroničnog nedostatka kadra u KBC-u Split, veliki problem predstavlja nedostatak adekvatne opreme. Naime, zbog starih aparata neću reći iz Napoleonovog doba ali nisu ni nešto pretjerano daleki i liste čekanja koje zbog prethodno navedenog problema rastu, pritisak pacijenata postaje sve veći i veći. Ukoliko uzmete u obzir da KBC godišnje primi otprilike oko milijun pacijenata a ne samo iz cijele Dalmacije nego i iz susjedne dakle drage nam BiH te uz brojne turiste,to je nakon zagrebačke, druga bolnica po broju pacijenata na razini Hrvatske. Dok je splitski KBC jedina velika bolnica, usudio bi se reći u regiji, u Zagrebu isti broj ljudi na raspolaganju ima čak 7 bolnica i vi kažete da je ministarstvo svjesnoga ovoga što nije nastalo jučer nego je već 30 godina tu. Smatramo da je potrebno izdvojiti dodatna sredstva za nabavku novih uređaja koji bi značajno pomogli u unaprjeđenju kvalitete rada i smanjenju postojećih listi čekanja. nadam se da će Ministarstvo baš konkretno biti svjesno ovog problema i da će promptno reagirati, mi tražimo glasovanje za ovaj amandman. Hvala vam.
Hvala vama. Glasovat ćemo sutra o amandmanu. Slijedeći amandman br. 55 uvažene zastupnice Katarine Peović. Molim državnog tajnika u ime Vlade da se očituje o podnesenom amandmanu.
Hvala lijepo. Amandman se ne prihvaća. Vlada RH je na sjednici održanoj 2. lipnja 2021. g. donijela Zaključak o prihvaćanju okvira i smjernica plana provedbe revitalizacije i proizvodnje Imunološkog zavoda. S obzirom da je u tijeku provedba dubinske revizije poslovanja Imunološkog zavoda u svrhu utvrđivanja stanja i obveza društva u svrhu statusnog rješavanja dualiteta navedenih subjekata kao i izrada dokumentacije kojom će se definirati optimalni model financiranja i realizacije navedenog projekta, amandman se ne prihvaća.
Hvala lijepo. Uvažena zastupnica Peović želi dodatno obrazložiti amandman, izvolite.
Ovo je riječ znači o tom zaključku planu provedbe revitalizacije Imunološkog zavoda u kojem je planirana dakle izgradnja tvornice cjepiva i prihvaćam dakle ministrov prijedlog za revitalizaciju Imunološkog. Ako ste dakle već došli do toga da končanog zaključka, jel, nakon devastacije Imunološkog od 2015. na što je već tada radnička fronta upozoravala, danas tek neki na COVID krizi na tome profitiraju, ako je došlo do tog zaključka, nevjerojatno je kako su se sredstva digla u odnosu na prošlu godinu za Imunološki samo za 19%, znači na koji način ćemo mi tu tvornicu financirati, na koji način ćemo mi pokrenuti tu proizvodnju cjepiva. Iskoristit ću ovu priliku da kažem zašto je to važno. Znači, stalno se u javnosti govori o tom, o toj ucjenu veledrogerija u COVID krizi da treba vratiti ta sredstva koja su sigurno potrošena no ono što se ne govori je zašto je važno pokrenuti Imunološki. Znači Imunološki je bio u stanju proizvesti visoko kvalitetne krvne pripravke, imunološke lijekove, antitoksine protiv zmijskog ugriza, bakterijska, virusna cjepiva, među svjetski priznatim cjepivima bio je cjepivima protiv ospica koje se smatralo jednim od najboljih u svijetu. Otkad je prestala proizvodnja u Imunološkom zavodu, cjepivo za zaušnjake, mi godišnje plaćamo 5 puta više, cjepivo za difteriju i tetanus, preko 10 puta više po višoj cijeni, od 2015. do 2019. n sumnjivu nabavku lijekova potrošilo se 1,7 milijardu kuna, 1/3 za imuno-biološke lijekove i cjepiva koje višestruko jeftinije proizvodio Imunološki zavod. Ne samo da bi smo uštedjeli sredstva nego je povrat na kapital u toj branši 37%, kolegice i kolege, 37% znači je povrat na kapital u branši proizvodnje lijekova. Najveće farmaceutske tvrtke, njih 10 imaju prihod od 2013. do 2017., [[Upadica Glasovac: Vrijeme.]] od 37,5 milijardi kuna, naravno glasanje o amandmanu ću tražiti.
Hvala, uvažit ćemo i tu potrebu odnosno poslovničku obvezu kad se stvore preduvjeti da se o amandmanu glasa, hvala vam. Idemo dalje. Slijedeći amandman, amandman br. 56 uvažene zastupnice Vesne Vučemilović. Molim uvaženog državnog tajnika Dulibića da se u ime Vlade očituje o istom.
Hvala lijepo. Amandman se ne prihvaća. Planirana sredstva na aktivnosti A 618207 administraciji i upravljanje, potrebna su za redovno poslovanje Ministarstva zdravstva i izvršenje preuzetih obveza. Stoga predložena smanjenja sredstava nije moguće.
Hvala lijepo. S obzirom da uvažene zastupnice predlagateljice ovdje nema, sutra ćemo se izjašnjavati o amandmanu glasovanjem. Idemo dalje, amandman br. 57 Kluba zastupnika Mosta, molim vas očitovanje u ime Vlade.
Hvala lijepo. Amandman se ne prihvaća. Planirana sredstva na aktivnostima Hrvatskog zavoda za hitnu medicinu dostatna su za redovno poslovanja Zavoda do kraja ove godine.
Hvala lijepo. Dodatno obrazlaganje odnosno očitovanje na vaše odbijanje, uvaženi zastupnik Petrov u ime predlagatelja.
Poštovani, vaše obrazloženje je minimalno bezobrazno a ja ću vam objasniti zašto. Dakle, mi smo tražili da se osigura cjelogodišnja hitna medicinska pomoć u Vela Luci za iznos od 500 00 kuna. Ja ću vam reći da je Hitna medicinska pomoć cjelogodišnja bila u Vela Luci. Ukinuta prije 4, 5 godina. Nakon toga, ta cjelogodišnja Hitna medicinska pomoć je proslijeđena u Blato na Korčuli. Zvoni li vam to ime? I ako nema uvjeta, da, zvoni vam ime zato što je vaš šef Branko Bačić iz Blata. A zamislite, u Vela Luci su svi uvjeti tamo. Od rendgena, laboratorija, sve je tamo. I bilo je tamo. I nemam ja problem, nek ima i Blato i grad Korčula, ali zašto ubijate Vela Luku? Znate šta ste dali Vela Luci? Dali ste joj turističku ambulantu, dali ste joj vikend dežurstvo subotom od 3 poslijepodne do 8 navečer. I nedjeljom od 8 do 8 navečer. To ste dali zauzvrat vela Luci. Pa znate šta ću vam ja reći? Ljudi koji odu živjet u Vela Luku na otok, moraju biti ili genijalci ili avanturisti ili vrlo prkosni ljudi. Slušam s vaše strane cijelo vrijeme priču kako Hrvatska se treba ravnomjerno razvijati. Ja ću vas poslati vas i vašu obitelj i vašu djecu na otok i dat ću vam ono što vi dajete njima u ovom trenutku pa preživite. Budite genijalni. Osjetite malo zov prirode. Budite avanturisti. I to je ono što vi meni sada govorite nemamo novaca. Imate novaca za sebe i za svoju obitelj.
Vrijeme. Hvala vam [[Upadica Petrov: Izvolite omogućite to i Korčuli.]] Tražite glasovanje pretpostavljam? [[Upadica Petrov: Naravno.]] Glasovat ćemo sutra. Idemo dalje. Sljedeći amandman isto Klub zastupnika Mosta amandman broj 58. Molim uvaženog državnog tajnika u ime Vlade da se očituje o podnesenom amandmanu. Izvolite.
Hvala lijepo. Amandman se ne prihvaća. Obrazloženje isto kao kod prethodnog amandmana.
Hvala. Tko će u ime predlagatelja ima potrebu dodatno obrazložiti? Uvaženi zastupnik Petrov izvolite.
Poštovani, predložio sam amandman da se nabavi novi helikopter da bismo imali uslugu mogućnost brzog zbrinjavanja bolesnika unutar jednoga sata koji se zove zlatni sat. I u trenutku kada netko ima srčani udar, moždani udar da u roku od jednoga sata se on može zbrinuti u bolnici. S obzirom na naš zemljopisni položaj mi nemamo drugoga načina to napraviti osim helikopterom. Sadašnji župan je na velika zvona mjesec dana prije izbora govorio kako je on riješio hitnu helikoptersku službu. Znate kako ju je riješio? U roku od mjesec dana helikopter koji je prevozio se pokvario, eto tako je riješio i onda je helikopter stajao van stroja 2, 3 tjedna. I samo zato što sam pritiskao svakoga dana, gostovao po svim televizijama da ne bi trpio političku štetu brže bolje su popravili helikopter. I sada ćemo ovisiti opet o tome kada će se ponovno pokvariti. I nije problem da se on pokvari i popravi. Problem je u onom vremenu bez helikoptera, jer u onom vremenu bez helikoptera bilo je ljudi koji su stradali zdravstveno jer nismo imali tu uslugu. I ja vas danas molim da omogućite dodatna sredstva da se nabavi novi helikopter, da se ne vozimo starim helikopterima, da imamo adekvatnu zdravstvenu skrb kakvu vi uživate, kakvu ljudi u drugim dijelovima naše zemlje uživaju. Ja mislim da mi po Ustavu, pa po novome što svaki mjesec uplaćujemo iz naše plaće zaslužujemo imati jednako. Ja u Metkoviću, onaj u Dubrovniku, onaj na Lapadu ili na Korčuli jednako uplaćuje zdravstveni doprinos i ima pravo na jednaku zdravstvenu skrb.
Vrijeme. Hvala.
Tražim glasovanje.
Hvala. Sljedeći amandman broj 59 Kluba zastupnika Mosta. Molim da se u ime Vlade državni tajnik očituje o podnesenom amandmanu.
Hvala lijepo. Amandman se ne prihvaća. Opća bolnica Zadar je akutna županijska bolnica koja obuhvaća nacionalni plan razvoja kliničkih bolničkih centara, kliničkih bolnica, klinika i općih bolnica u Republici Hrvatskoj stoga će se provedba daljnjih investicija uskladiti sa navedenim planskim dokumentom.
Uvaženi zastupnik Kujundžić u ime predlagatelja očitovanje o očitovanju odnosno odbijanju amandmana. Izvolite.
Hvala predsjedavajuća. Meni je žao što vi trebate braniti stanje izrazito loše stanje, a znam da niste za njega niti krivi, a jednako tako niti odgovorni. To možda više govori o onome tko je vas ovdje poslao da trpite naše verbalne pljuske umjesto da dođe ovdje onaj u čijoj ruci stoje ključevi boljeg stanja. U Imotskoj krajini je ugašeno rodilište. 84% novorođenčadi za mjesto rođenja im stoji dionica autoputa Zagvozd – Dugopolje. Odjel neonatologije za novorođenčad od rođenja do otpusta. Dakle, sva djeca koja se mogu zbrinuti na odjelu transportiraju se iz Zadra u Split. Značajan broj trudnica kod kojih postoji veća šansa da će im beba završiti na neonatologiji dakle da li je riječ o zastoju blizancima ili sl. šalju se tjednima prije u Split. Smatramo da je nužno osigurati sredstva za zadarsku neonatologiju kako bi se smanjila preopterećenost Splitske bolnice kojoj gravitiraju četiri županije, kao i s ciljem da rodilje na koncu konca sa područja Zadarske županije nisu prisiljene odlaziti niti u Split, a niti u Zagreb. Kada smo već pogasili unatoč tome što imamo vertikalu vlasti u Imotskom kojeg sam spomenuo jednako tako i u Zadru, pa daj zamolite te vaše nadređene da više pokažu i očituju snagu i moć te vertikale vlasti i neka je učine više djelatnom, ili će opet biti hitac u prazno. Hvala vam. Tražim glasanje.
Hvala vama što se držite vremena. Idemo dalje. Sljedeći amandman uvaženog zastupnika Mira Bulja amandman broj 60. Molim uvaženog državnog tajnika da se u ime Vlade očituje odnosno izjasni o predloženom amandmanu. Izvolite.
Hvala lijepo gospođo potpredsjednice. Amandman se ne prihvaća. Opća je veteranska bolnica Hrvatski ponos Knin ima potpisan ugovor o funkcionalnoj integraciji s Općom bolnicom Šibensko-kninske županije. Daljnji razvoj Opće veteranske bolnice Hrvatski ponos Knin uskladit će se s ciljevima funkcionalne integracije.
Hvala lijepo. Budući da uvaženog zastupnika Bulja nema o istom amandmanu očitovat ćemo se glasovanjem sutra. Ovim smo završili sa amandmanima. Hvala vam lijepo. Doviđenja. Na Prijedlog izmjena i dopuna Državnog proračuna Republike Hrvatske za 2021. godinu po ministarstvima. Sada nastavljamo sa amandmanima na Prijedlog izmjena i dopuna Financijskog plana Hrvatskih voda za 2021. godinu i Projekcija plana za 2022. i 2023. godinu. Znači krećemo sa izvanproračunskim korisnicima. S nama je državni tajnik gospodin Mile Horvat. Dobar vam dan. Dobro došli. I krećemo s 1. amandmanom onim Kluba zastupnika Mosta. Izvolite državni tajniče očitujte se u ime Vlade o podnesenom amandmanu.
Zahvaljujem se. Amandman br. 1 se ne prihvaća, naime amandmanom se predlaže osigurati sredstva za odvodnju oborinskih voda iz centra Blata, izgradnju kanalizacije i novog vodovoda. U tijeku je priprema eu projekata aglomeracije Blato koji se odnosi na odvodnju i pročišćavanje otpadnih voda čija bi izgradnja bila sufinancirana iz eu fondova. Hrvatske vode od početka aktivno prate pripremu te sudjeluju u sufinanciranju izrade dokumentacije sa 85% financijskih sredstava odnosno sa 4,25 milijuna kuna. Izrade projektne dokumentacije, ishođenje lokacijskih, građevinskih dozvola, rješavanje imovinskih poslova je u završnoj fazi. Dakle oborinska odvodnja naselja obveza je jedinice lokalne samouprave, a ista se može graditi i kroz realizaciju eu projekata aglomeracija odnosno kroz istu javnu nabavu.
Hvala lijepo. U ime Kluba zastupnika Mosta Petrov, molim vas držite se vremena samo upozoravam.
Poštovani državni tajniče. Mi smo vas zamolili da se ovim amandmanom dodijeli 7 milijuna kuna kako bi se riješile oborinske vode koje poplavljuju centar Blata na Korčuli. Da je poštenja, da je čestitosti, da je brige za svoju sredinu to bi vaš šef Branko Bačić trebao već osigurati. Ne bi ja trebao pisati amandman, on je iz tog mjesta ili je to mjesto njemu postalo nebitno nakon što je izgubio u tom mjestu. Očito je mjesto bitno dok on vlada, ali dobro nastranu to. Razlog zašto smo tražili 7 milijuna kuna je zato što centar Blata na Korčuli plavi. Druga stvar, razlog zašto je traženo je zato što na natječaj EU se ne može ić, Hrvatske vode peru ruke izmjenom pravila natječaja, ništa od toga niste spomenuli. Zašto niste? Zašto niste bili transparentni i rekli da se projekt ne može završiti bez direktne dodjele sredstava? jeste li provjerili zbog čega se ne može napraviti projekt? Pa ja vas molim sljedeći put kad dođete tu za govornicu i pogledate barem amandmane Mosta nemojte odgovarat općenito jer nikada nismo postavili amandman i predali amandman bez vrlo konkretnog razloga. A ja vam kažem ostavili ste ljudi na Korčuli jer vam više politički ne odgovaraju, projekt se više ne može završiti treba nam 7 milijuna kuna direktne dodjele, a vi prvi perete ruke od njih i ne želite to ljudima reći. Tražim glasovanje za ovaj amandman.
Hvala lijepo i hvala što ste se držali predviđenog vremena. Idemo dalje, sljedeći amandman br. 2 zastupnika Mira Bulja, molim vas državni tajniče izjasnite se o amandmanu.
Hvala. Amandman br. 2 se ne prihvaća, amandmanom se predlaže osigurati sredstva za izgradnju vodoopskrbnog sustava za naselja na području Općine SEgt. Realizacija vodoopskrbnog podsustava Prgomet-Seget planirana je etapno. Za primarnu vodoopskrbnu mrežu zagorskog dijela Općine SEget ishođena je građevinska dozvola te su započeti radovi na izgradnji iste. Izgradnjom predmetnog podsustava opskrbit će se pitkom vodom naselja na području zagorskog dijela Općine SEget kao i naselja na području Općine Prgomet koja do tad nisu imali riješenu javnu vodoopskrbu.
Hvala lijepo. Budući predlagatelja nema u sabornici ne može se ni očitovati pa će se o amandmanu provesti glasovanje sutra. Sljedeći amandman br. 3 istog zastupnika, zastupnika Bulja, molim vas očitovanje u ime Vlade.
Amandman br. 3 se ne prihvaća, amandmanom se predlaže osigurati sredstva za izgradnju vodoopskrbnog sustava za naselja na području Grada Sinja i Općine Muć. U tijeku je izrada projektne dokumentacije objekata vodoopskrbe područja Ogorsko-Zelovskog platoa, izrađeno je idejno rješenje vodoopskrbe podsustava Zeleu te je u tijeku izrada projektne dokumentacije. Realizacijom predmetnih projekata poboljšat će se postojeći sustav vodoopskrbe te će se opskrbiti pitkom vodom naselja na području Ogorsko-Zelovskog platoa.
Hvala lijepo. Ponavljam, uvaženog zastupnika nema glasovat će se sutra o amandmanu. Sljedeći amandman br. 4 uvaženog zastupnika Mira Bulja, molim vas očitovanje u ime Vlade.
Amandman br. 4 se ne prihvaća, amandmanom se predlaže osigurati sredstva za izgradnju vodoopskrbnog sustava za naselja na području Grada Sinja i Općine Muć. U tijeku je izrada projektne dokumentacije objekata vodoopskrbe područja Ogorsko-Zelovskog platoa, po izradi projektne dokumentacije, ishođenju dozvola za građenje moći se pokrenuti u izgradnju navedenih objekata.
Hvala lijepo. Moram ponoviti i konstatirati, budući zastupnika nema da se očituje o vašem odbijanju amandmana o istom će se sutra provesti glasovanje. Sljedeći amandman br. 5 istog zastupnika, uvaženog zastupnika Bulja, molim vas očitovanje u ime Vlade uvaženi državni tajnik Horvat. Izvolite.
Amandman br. 5 se ne prihvaća, amandmanom se predlaže osigurati sredstva za izgradnju vodoopskrbnog sustava za naselja na području Općine Otok i Grada Trilja sukladno prioritetima i mogućnostima razmatrat će se rješavanje vodoopskrbe naselja Rože i Voštane, budući su ista brdska naselja dosta udaljena od postojećih sustava vodoopskrbe.
Hvala lijepo. Budući predlagatelja nema u sabornici ne može se ni očitovati prihvaća li ili ne prihvaća vaše obrazloženje glasovanje o amandmanu provest će se sutra. Amandman br. 6 predlagatelj zastupnik Miro Bulj, očitovanje u ime Vlade državni tajnik Horvat. Izvolite.
Amandman br. 6 se ne prihvaća, amandmanom se predlaže osigurati sredstva za izgradnju vodoopskrbnog sustava za naselja na području Ličko-Senjske županije. Hrvatske vode kroz godišnje programe kroz svoj plan upravljanja vodama zajedno sa isporučiteljima vodnih usluga na području Ličko-Senjske županije sustavno ulažu u projekte vodoopskrbe. U posljednje četiri godine uloženo je 48 milijuna kuna.
Hvala lijepo. Ista stvar o amandmanu ćemo se izjašnjavati sutra budući da predlagatelj ne može reći ništa na vaše očitovanje odnosno odbijanje amandmana. Sljedeći amandman br. 7 istog predlagatelja uvaženog zastupnika Mira Bulja, molim očitovanje u ime Vlade.
Amandman br. 7 se ne prihvaća. Amandmanom se predlaže osigurati sredstva za izgradnju vodoopskrbnog sustava za naselje na području Šibensko-kninske županije. Dovršeni su radovi na sanaciji tlačnog cjevovoda, cjevovod Miljacka-Radučka, a za potrebe vodoopskrbe naselja Radučić u općini Ervenik, u tijeku su radovi na izgradnji vodoopskrbe na području .../nerazumljivo/... Biočić te na području grada Knina kao izrada koncepcijskog rješenja o vodoopskrbnog sustava Drniš.
Hvala lijepo. Budući se predlagatelj ne može izjasniti o vašem očitovanju, provest će se o istom, o ovom amandmanu glasovanje sutra. Amandman 8, predlagatelj zastupnik Miro Bulj, izvolite očitovanje u ime Vlade.
Amandman br. 8 se ne prihvaća. Amandmanom se predlaže osigurati sredstva za izgradnju vodoopskrbnog sustava za naselje na području Zadarske županije. U tijeku su radovi na izgradnji vodoopskrbe za naselja Vukšić i Prović, dovršeni su radovi na izgradnji vodocrpilišta Kožlovac te u pripremi radovi na izgradnji vodoopskrbe za naselja Islam Grčki. Također, u tijeku su radovi na izradi vodoopskrbe za područje Kruševa na području grada Obrovca, kao i vodoopskrbe na području podvelebitskog pravca.
Hvala lijepo. S obzirom na činjenicu da se predlagatelj ne može očitovati o vašem obrazloženju odbijanja amandmana, o istom će se provesti glasovanje sutra. Amandman br. 9 predlagatelj uvaženi zastupnik Miro Bulj, izvolite uvaženi državni tajniče, očitujte se o predloženom amandmanu.
Amandman br. 9 se ne prihvaća. Naime, radi se o ugovoru o dodjeli bespovratnih sredstava za projekt poboljšanja vodokomunalne infrastrukture aglomeracije Sinj koji je potpisan 25. travnja 2019. g. između Ministarstva zaštite okoliša i Vodovoda i odvodnje Cetinske krajine. Ukupni prihvatljivi troškovi projekta iznose negdje oko 302 milijuna kuna, pri čemu su bespovratna sredstva iz kohezijskog fonda oko 211 milijuna kuna, odnosno 69,91% dok su preostala razlika od 91 milijun kuna sufinancirana nacionalnim sredstvima. S obzirom da je ugovor o dodjeli bespovratnih sredstava potpisan 2019. g. na temelju procjene i studije izvodivosti od 2018. g. Hrvatske vode su svjesne poremećaja na tržištu rada i vremenskog odmaka i dostavili su prema krajnjem korisniku dokument, upute o krajnjem korisniku o uvjetima mogućeg sklapanja dodatka ugovora o dodjeli bespovratnih sredstava kojim se obrazlažu načini i uvjeti financiranja projekta u opravdanim slučajevima.
Hvala lijepo. Nastavljamo dalje, amandman br. 10, Kluba zastupnika Mosta, molim vas očitovanje u ime Vlade.
Amandman br. 10 se ne prihvaća. Naime, amandmanom se predlaže osigurati sredstva za izradu projektne dokumentacije za pokretanje postupka navodnjavanja Konavoskog polja. Međutim, u ovom trenutku na zahtjev Dubrovačko-neretvanske županije od 20.1. ove godine u plan upravljanja Hrvatskih vodama za 2021. g. u okviru provedbe nacionalnog projekta navodnjavanja i gospodarenja poljoprivrednim zemljištem i vodama, je uvršteno sufinanciranje izrade predinvesticijske studije mileoracijskog uređenja Konavoskog polja kako bi se utvrdila trenutna zainteresiranost krajnjeg korisnika i postavile varijante tehničkih rješenja sa analizom viška voda. Izrada studija će se financirati u omjeru 80% Hrvatske vode, a 20% Dubrovačko-neretvanska županija.
Hvala lijepo. Vidim da se u ime predlagatelja uvaženi zastupnik Petrov želi očitovati na vaš stav o amandmanu.
G. Horvat, zanima me koliko košta ta predinvesticijska studija. Možete li odgovoriti koliko košta ta predinvesticijska studija [[Upadica Glasovac: Ne može odgovoriti.]] Ne može odgovoriti, [[Upadica: Vi možete dati, izraziti svoj stav.]] ali nije sigurno ispod par milijuna kuna. Za što? Da biste ispitali zainteresiranost krajnjih korisnika. Da biste pitali poljoprivrednike želite li vi da vam mi dovedemo volju da vi navodnjavate svoje polje. Halo! Pa mislim, što da vam čovjek kaže na to? Pa vi stvarno zafrkavate sve ljude u državi. Ja da ostanem normalan, miran na ovo? Da vi utvrdite jesu li krajnji korisnici poljoprivrednici zainteresirani da im vi navodnite polje. Svašta. Svašta. Ja ću ljudima reći ovdje i cjelokupnoj javnosti, 2700 hektara ima Konavosko polje. 2400 hektara se ne obrađuje. Svake godine gubite 120 milijuna kuna proizvoda koji se mogu stvoriti, koji se ne stvaraju jer niste sposobni dovesti im vodu. Niste sposobni provesti komasaciju. To je nešto što obećavate desetljećima! Svaki put od jednih do drugih izbora, sad će. Svaki put vam neki dokument nedostaje. A ljudi odlaze iz Hrvatske. Polja se ne koriste. Ono što se koristilo prije 30 godina više se ne koristi. Zašto? Jer vi trebate danas nakon 30 godina utvrditi je li oni žele vodu. Evo, ja vam kažem, žele vodu. Besplatno. Dovedite im vodu. Dajte novac. Navodnite nam polja. Dajte nam mogućnost da živimo. Tražim glasovanje.
Hvala lijepo. Imate ćete glasovanje sutra. Amandman br. 11 zastupnika Ante Kujundžića, molim da se g. Horvat, očitujete u ime Vlade o predloženom amandmanu.
Zahvaljujem se. Amandman br. 11 se ne prihvaća. Amandmanom se predlaže osigurati sredstva za izradu projektne dokumentacije i pokretanje postupka navodnjavanja i odvodnje Imotskog polja. Do sada je preko IPA programa izrađen idejni projekat sustava javnog navodnjavanja Imotskog polja i studije utjecaja na okoliš i prirodu, ali je ista povučena iz procedure prihvaćanja zbog nedostatke vode u akumulacije Ričice u postojećem stanju. Sanacija akumulacije Ričice je preduvjet za realizaciju ovog projekta stoga se pristupilo izradi projekta sanacije brane Ričice.
Hvala lijepo. Uvaženi zastupniče Kujundžić, vi kao predlagatelj želite se očitovati? Izvolite.
Je, hvala vam. Dakle, ako sam ja vas dobro razumio, idejni projekt je napravljen i studija utjecaja na okoliš koja ne nakon toga, naravno, povučena zbog, spomenuli ste, Ričice. Ako je rađen idejni projekt je li netko tada mogao vidjeti da je besmisleno uopće započeti sa idejnim projektom i studijom utjecaja na okoliš ukoliko imamo problem koji prethodi tome, a riječ je o vodo akumulacijskom jezeru Ričice ili je to jedna kategorija, ne znam kojeg oblika doktorata, da bi to netko trebao zaključiti? Riječ je o 95 km2 polja, Imotsko-bekijskog polja od kojeg se obrađuje samo 10%. Jednako kao i u izlaganju prethodno što je izrekao g. Petrov, ogromno pitanje komesacijskog dijela vodonatopnih kanala koji se neredovito održavaju. Samim nečinjenjem u ovih 30.g. na području jedne grane koja je u davnim vremenima jednim oblikom i hranila Imotsku krajinu. Danas uz mogućnosti koje nudi turizam kao takav na području Imotske krajine postoji ogroman potencijal u plasmanu svega onoga što bi se ovakvim oblikom, dakle oblikom navodnjavanja Imotskog polja omogućilo s jedne strane imotskom čovjeku da živi i radi, a s druge strane da bez bilo kakvih poteškoća svoj proizvod plasira na tržište. Ja tražim svejedno glasanje o ovom amandmanu i hvala vam.
Hvala lijepo. O amandmanu će se glasovati sutra. Nastavljamo dalje, slijedeći na redu je amandman br. 12. uvaženog zastupnika Mira Bulja, izvolite molim vas kao predstavnika vlade očitujte se o amandmanu g. Horvat.
Zahvaljujem se. Amandman br. 12. se ne prihvaća. Amandmanom se predlaže osigurati sredstva za izradu projektne dokumentacije i pokretanje postupka navodnjavanja i odvodnje Drniškog polja. Šibensko-kninska županija i Hrvatske vode izradile su idejne projekte s više varijanti tehničkih rješenja zahvaćanja vode iz izvorišta rijeke Čikole i studije utjecaja zahvata na okoliš i prirodu. Provedeni postupak procijene utjecaja na zahvate na ekološku mrežu utvrdio je da bi takvi zahvati u bitnom ugrozili zaštićene riblje vrste, te se projekat nije mogao dalje razvijati u tom smjeru. Međutim, na temelju izrađene hidrološke studije u planu upravljanja Hrvatskim vodama za 2021.g. u okviru provedbe Nacionalnog projekta navodnjavanja je predviđeno sufinanciranje vodoistražnih radova na tri lokacije u Petrovom polju koje bi trebali dati detaljne podatke o raspoloživim količinama vode za potrebe navodnjavanja. Vodoistražni radovi će se financirati u omjeru 50% Hrvatske vode, a 50% Šibensko-kninska županija.
Hvala vam lijepo. Predlagatelja nema u sabornici, stoga ćemo se o amandmanu izjašnjavati sutra glasovanjem. Slijedeći amandman br. 13. istog predlagatelja uvaženog zastupnika Mira Bulja, izvolite molim vas u ime vlade ovaj očitujte se o amandmanu.
Amandman br. 13. se ne prihvaća. Amandmanom se predlaže osigurati sredstva za navodnjavanje Sinjskog polja. Splitsko-dalmatinska županija i Hrvatske vode izradile su koncepcijsko rješenje navodnjavanja Sinjskog polja, te su za lokaciju Trnovača izrađeni idejni projekt navodnjavanja. U tijeku je postupak ocijene utjecaja zahvata na okoliš i ekološku mrežu.
Hvala lijepo. O amandmanu ćemo se također izjašnjavati glasovanjem sutra budući da predlagatelja nema. Slijedeći amandman, amandman br. 14., predlagatelj zastupnik Miro Bulj, molim vas izjasnite se u ime vlade o predloženom amandmanu.
Amandman br. 14. vlada ne prihvaća. Amandmanom se predlaže osigurati sredstva za izradu projektne dokumentacije pokretanja postupka navodnjavanja Vrgoračkog polja. Sukladno Nacionalnom projektu navodnjavanja u planovima navodnjavanja Splitsko-dalmatinske i Dubrovačko-neretvanske županije nije predviđeno navodnjavanje Vrgorskog polja budući da predmetno područje ujedno predstavlja i područje sanitarne zaštite izvora vode za piće sa izvorišta Klokun i Modro oko.
Hvala. Znači vlada amandman ne prihvaća, predlagatelja nema da se očituje o istome. O amandmanu će se glasovati sutra. Hvala vam lijepo uvaženi državni tajniče Horvat. Nastavljamo dalje sa amandmanima, raspravom o amandmanima na prijedlog izmjena i dopuna financijskog plana Hrvatskih cesta za 2021.g. i projekcija plana za 2022. i 2023.g., s nama je u ime vlade državni tajnik Alen Gospočić, dobar vam dan, dobro došli. Idemo s prvim amandmanom, to je amandman predlagatelja Kluba zastupnika MOST-a. Izvolite državni tajniče, molim vas da se u ime vlade očitujete o predloženom amandmanu.
Puno vam hvala potpredsjednice, poštovani zastupnici. Amandman br. 1. se ne prihvaća. Amandmanom se predlaže u plan gradnje i financijski plan uvrstiti zahvat obilaznice Orebića. Hrvatske ceste pripremaju projektnu dokumentaciju na nivou idejnih i glavnih projekata s ishođenjem lokacijskih i građevnih dozvola za obilaznicu Orebića. Istovremeno je u tijeku i novelacija studije utjecaja na okoliš i nakon navedenih postupaka nastavit će se s daljnjim aktivnostima.
Hvala vam lijepo. U ime predlagatelja uvaženi zastupnik Petrov, izvolite.
Poštovani državni tajniče, zatražili smo da se dodjele sredstva kako bi se izgradila zaobilaznica kod Orebića. Tu istu obilaznicu Orebića 2011. Hrvatske ceste, koje vi ovdje ste došli branit, ishodili su rješenje o prihvatljivosti zahvata za okoliš, 2011., ima 10.g., vaša ustanova koju vi danas ovdje s nama branite. 2014. ista ta ustanova, ista je ta tvrtka Hrvatske ceste, vršili su dodatne istražne radove, preciznije pozicioniranje trase. Nakon toga su trebali zatražit lokacijsku i građevinsku dozvolu i vi meni kažete da nakon 8.g. još jedan papir fali. Stvarno. Stvarno. Mi smo zatražili obilaznicu oko Orebića zato što sav promet koji ide na Korčulu, mislim da ste barem toliko upoznati s tim, prolazi kroz strogi centar Orebića, kroz uske ceste. Osim toga što je neadekvatna cesta za toliki promet vi ste planirali projekt trajektno pristanište u … [[Govornik se ne razumije]] koje je ostalo tamo negdje sa strane. Ima li ceste do toga, tko je planirao i sad kada biste trebali izdvojiti sredstva za to i trebali povezati trajektno pristanište … maknuti se iz strogog centra Orebića nešto što ste počeli raditi prije 10, 15 godina danas nakon 10, 15 godina kažete da ne možete još jer vam nedostaje jedan papir. Pa dobro ovi naši investitori koji žele doći u Hrvatsku uložiti nešto kada ulože ja im moram čestitati, častiti ih negdje večerom, nečim, bilo što jer su uspjeli, oni su uspjeli kada naša državna tvrtka ne može u 10 godina završiti cestu jer joj nedostaje papir. Svaka čast.
Tražite glasovanje? [[Upadica Petrov: Tražim glasovanje.]] Imat ćete glasovanje sutra. Sljedeći amandman također istog predlagatelja Kluba zastupnika Mosta amandman broj 2. Molim predstavnika Vlade da se izjasni o predloženom amandmanu. Izvolite.
Amandman se ne prihvaća. Amandmanom se predlaže osigurati sredstva za izgradnju spoja Grada Metkovića najkraćom vezom čvor Metković – Metković. Hrvatske ceste su započele s projektnom pripremom za spomenuti projekt, ali u međuvremenu županijskim planom predviđena cesta je kategorizirana kao županijska cesta te je prešla u nadležnost županijske uprave za ceste.
Hvala lijepo. U ime predlagatelja svoje očitovanje na vaše očitovanje u ime Kluba zastupnika Mosta uvaženi zastupnik Petrov.
Poštovani, mi godinama tražimo da se spoji Metković na autocestu. Znate kako je to vidjeti autocestu par kilometara i potrošiti 15 minuta da dođete na nju? Znate što to nama znači za ljude koji žele doći investirati u dolinu Neretve, za radna mjesta? I sada pazite apsurda u našoj državi, mi godinama predlažemo to. Vi nalazite ove i one razloge zašto ne možete, pa nedostaje pa neki papir, pa mi nismo to u ovaj proračun pa ćemo u idući proračun i sada nakon 5 godina što ste iscrpili te razloge sada novi razlog e sada više nismo mi odgovorni, sad je županija odgovorna od nje tražite. Što sad ćemo idućih 5 godina moliti županiju? Super. Ima li županija novaca? Ne znate. Zanimljivo, jer za više amandmana koje smo mi danas ovdje podnijeli vi ste rekli nas to ne interesira. Lokalna samouprava, županijska uprava je ta koja je odgovorna. Ali vi uzimate prihode iz plaća ljudi koji žive u tom području da biste punili svoju državnu kasu. Pa kad već tako lako odcijepite kao što ste odcijepili nas sada, ostavite naše prihode. Ne dirajte nam prihode. Nemojte nam uzeti lipu. Mi ćemo sami napraviti spoj na autocestu od onoga što vama dajemo. Mi vama dajemo novac, a vi govorite da to nije vaš problem. Jest, to je vaš problem. Nije me briga jel' županija, uostalom ista politička stranka to vodi. Izvolite napravite nam spoj na autocestu. Dokažite da vertikala vaša funkcionira s kojom se hvalite. Molim glasovanje.
Hvala lijepo. Sutra će biti glasovanje i o vašem amandmanu. Idemo dalje. Sljedeći na redu je amandman broj 3 istog predlagatelja Klub zastupnika Mosta. Molim državnog tajnika u ime Vlade da se očituje o predloženom amandmanu.
Također amandman se ne prihvaća. Amandmanom se predlaže osigurati sredstva za izgradnju spoja Grada Metkovića najkraćom vezom čvor Metković – Metković. Hrvatske ceste su ponovo započele s projektnom pripremom za spomenuti projekt, ali u međuvremenu županijskim planom predviđena cesta kategorizirana kao županijska te je prešla u nadležnost županijske uprave za ceste.
Hvala lijepo. Uvaženi zastupnik Petrov izvolite.
Dakle ovo je isti amandman kao i prošli amandman. Vi morate shvatiti da ćete trpjeti političku štetu dok god ovo ne napravite, a ja ću ako treba obići svaku kućanstvo u dolini Neretve i reći im da ste vi razlog zašto oni nemaju spoj na autocestu, a zašto Sanaderovo selo ima spoj na autocestu. Pa neka opet glasuju za vas. Vaš gradonačelnik Metkovića moram reći vas, nije moj. Zašto nije moj? Zato što se uspio očito dogovoriti s vama da nama u Metkoviću ne treba novi most. On nije moj. On nakon toga ako je to napravio više nije moj gradonačelnik. On je vaš. On je iz vaše političke stranke to je uspio napraviti. Sada mi dolazite i govorite da nam ne date niti spoj na autocestu. Ja ću se potruditi objasniti svima u iduće 4 godine, pa ako vas i nakon toga budu htjela a do tog trenutka ću vas svaki put upozoravati za isto i trpjet ćete političku štetu. Ja ću vam napraviti pritisak. Vi ćete u konačnici to napraviti, jer ćete izgubiti izbore. A ja znam da vi ne volite gubiti vlast ne zato što vi se trudite učiniti dobro. Vama vlast donosi indirektno dobro, ja to moram tako reći. E pa od straha da ne izgubite indirektno dobro privatno, napravit ćete vi autocestu, spoj na autocestu ćete napraviti obećavam vam. Molim glasovanje.
Hvala lijepo. O amandmanu će se glasovati sutra. Sljedeći amandman uvaženog zastupnika Ante Kujundžića amandman broj 4. Molim vas državni tajniče u ime Vlade da se očitujete o amandmanu.
Amandman broj 4 također se ne prihvaća. Amandmanom se predlaže osigurati sredstva za izradu projektne dokumentacije za izgradnju spojne ceste između autoceste A1 i Grada Imotskog kao i same spojne ceste. Hrvatske ceste su pokrenule izradu idejnog rješenja i studije utjecaja na okoliš i idejnih projekata s ishođenjem lokacijske dozvole na planiranu državnu cestu Zagvozd – Imotski. Projektiranje je u tijeku.
Hvala lijepo. Želite uzeti riječ predlagatelju? Da. Izvolite uvaženi zastupnik Kujundžić.
Hvala predsjedavajuća. Dakle, u studenome na prijedlog proračuna je i ovaj isti amandman i bio. Nekoliko mjeseci ranije u ovoj sabornici je odgovoreno da je već studija utjecaja na okoliš napravljena. Dakle, postoji na koncu konca video zapis. Kažete da Hrvatske ceste traže jedno od rješenja, postojale su 3 varijante, varijanta B3 je ona koja je odabrana. Dakle, ne znam kako tražite rješenje ako je već varijanta kao takva odabrana u dužini od nešto više od 17 km ukupne vrijednosti nešto više od 550 miliona kuna. Jedini kapitalni projekt, a ujedno i zadnji kapitalni projekt kojeg je Imotska krajina dobila je dobila od dr. Ive Sanadera i ovim putem mu hvala, a to je tunel Sv. Ilija. Ova cesta je drugo plućno krilo u Imotskoj krajini svakom onom pojedincu koji bi naravno gore ostao, a i s druge strane zapravo jedna prometnica koja bi rasteretila drastično sve one koje sam osobno spomenuo u amandmanima koji dolaze obzirom da je riječ o glavnom pravcu prema zapadnoj BiH. Ja tražim glasanje za ovaj amandman.
Hvala lijepo, glasovanje o vašem amandmanu provest će se sutra. Slijedeći amandman, Amandman broj 5. predlagatelj je uvaženi zastupnik Miro Bulj, molim vas da se kao predstavnik Vlade očitujete o predloženom amandmanu.
Amandman broj 5. također se ne prihvaća. Amandmanom se predlaže osigurati sredstva za izradu projektne dokumentacije za izgradnju spojne ceste između autoceste A1 i grada Drniša kao i same spojne ceste. Rekonstrukcijom državne ceste D33 grad Drniš je povezan autocestom A1, a osim toga Hrvatske ceste izrađuju projektnu i dokumentaciju na nivou glavnog projekta obilaznice Drniša, također projektiranje je u tijeku.
Hvala lijepo. Budući predlagatelja nema, ne može se očitovati o tome povlači li amandman ili traži glasovanje. Prema Poslovniku o amandmanu će se sutra provesti glasovanje. Slijedeći amandman istog predlagatelja, predlagatelj je Miro Bulj, Amandman broj 6. Molim vas očitovanje.
Amandman se ne prihvaća. Amandmanom se predlaže osigurati sredstva za izradu projektne dokumentacije za izgradnju spojne ceste između autoceste A1 i grada Knina kao i same spojene ceste. Trenutno Hrvatske ceste pripremaju projektnu dokumentaciju za obilaznicu Knina kroz Kninsko Polje. U tijeku je izrada prostornog plana Šibensko-kninske županije te nova trasa nije ucrtana u prostorne planove nakon toga nastavit će se projektnom pripremom.
Hvala lijepo, znači Vlada ne prihvaća, predlagatelj se ne može očitovati o tome stoga će se o amandmanu provesti glasovanje. Slijedeći Amandman 7. također isti predlagatelj, zastupnik Miro Bulj. Molim vas u ime Vlade očitovanje na predloženi amandman zastupnika Bulja.
Amandman 7. se ne prihvaća. Amandmanom se predlažu osigurati sredstva za izradu projektne dokumentacije za i izgradnju spojne ceste između autoceste A1 i grada Sinja. Hrvatske ceste su ugovorile i u tijeku je izrada, niveliranje idejnog rješenja i nove studije utjecaja na okoliš za obilaznicu Dicma. Donošenje prostorno-planske dokumentacije Splitsko-dalmatinske županije nastaviti će se s daljnjim tijekom projekta.
Hvala lijepo. Isto o ovom amandmanu moramo provesti sutra glasovanje. Slijedeći amandman, Amandman broj 8., predlagatelj Klub zastupnika MOST-a. Molim vas da se izjasnite o prihvaćanju ili ne prihvaćanju amandmana.
Amandman se ne prihvaća. Amandmanom se predlaže osigurati sredstva za izradu projektne dokumentacije i početak gradnje brze ceste Knin-Garešnica Kutina-Garešnica-Daruvar. Na navedenom pravcu Hrvatske ceste već imaju planirane dionice koje su u pripremi. Traženi projekt nije uvršten u plan građenja i održavanja državnih cesta. U narednom periodu razmotrit će se opravdanost tog projekta.
Želi li netko u ime Kluba MOST-a dati, da, reakciju na vaše obrazloženje odnosno odbijanje amandmana, uvažena zastupnica Selak Raspudić. Izvolite.
Dobro ste rekli, imate u pripremi, obrazložit će se jednog lijepog dana. Pa jel vi možete vjerovati da postoji županija u Hrvatskoj, Bjelovarsko-bilogorska županija koja jedna od rijetkih u kojoj ne prolazi niti jedan metar brze ceste. Kada smo govorili ovdje i branili amandmane o vrtićima rekli smo da djeca u Splitsko-dalmatinskoj županiji, u Dalmatinskoj zagori također imaju pravo na dječje parkove, pa ovdje govorimo o tome da neće valjda u Bjelovarsko-bilogorskoj županiji ljudi na mazgama putovati od jednog do drugog mjesta. U kakvoj mi Hrvatskoj živimo? Vidimo li mi samo Hrvatsku iz pozicije Zagreba gdje imamo i ceste i autoceste i brze ceste i sve moguće oblike prijevoza da dođemo od točke A do točke B ili znamo i za onu Hrvatsku u koju nažalost pripada i Bjelovarsko-bilogorska županija jer Hrvatska nije jednako razvijena kao što bi trebala biti i u kojima ne postoji niti metar brze ceste. Upravo je izlazak iz prometne izolacije preduvjet privlačenja investicija istodobno i preduvjet ostanka stanovnika u navedenim područjima. Mi tražimo da se osiguraju sredstva za pripremu projektne dokumentacije i za početak gradnje ove brze ceste da se više ne bi sramotili u Hrvatskom saboru kad moramo reći da postoje dijelovi Hrvatske koji nisu niti čuli za brze ceste gdje im to naš proračun odnosno ova Vlada nije omogućila, a kada za to pitamo, kada na to upozorimo i kada te novce opravdano tražimo onda čujemo ove future bude se, u pripremi je jednog lijepog dana, od obećanja nikada ništa.
Pretpostavljam uvažena zastupnice, da sutra ćemo glasovati i o ovom amandmanu. 9. amandman također predlagatelj Klub zastupnika MOST-a. Molim vas u ime Vlade uvaženi državni tajniče da se očitujete.
Amandman broj 9. se također ne prihvaća. Amandmanom se predlaže osigurati sredstva za izgradnju brze ceste Križevci-Koprivnica-Gola. Hrvatske ceste su provele natječaj za radove i izbor izvođača na dionici izgradnje državne ceste DC10 Križevci-Kloštar Vojakovići, Vojakovački cca 7,5 km u iznosu od 228 miliona 837 tisuća i 800 kuna bez PDV-a. Hrvatske ceste imaju ugovorenu izradu idejnog rješenja i studije utjecaja na okoliš s ishođenjem rješenja o prihvatljivosti zahvata na okoliš i izradu svih vrsta idejnih projekata s ishođenjem lokacijskih dozvola za brzu cestu Vrbovec-Križevci-Koprivnica-Gola DC 41 i projektiranje je u tijeku.
Hvala. Na vaše obrazloženje želi se očitovati u ime predlagatelja uvažena zastupnica Selak Raspudić.
Čuli smo o različitoj dokumentaciji koju već posjedujete i koja bi trebala biti garant toga da će se nešto u pogledu ove ceste konačno napraviti. Oprostite, ali niti vam ja niti hrvatski građani koji žive u Koprivnici tako nešto ne vjerujemo. Ovo je jedna od onih cesta o kojima se desetljećima, ne godinama, nego desetljećima govori i koje se obećavaju u jeku svake predizborne kampanje. Vi ste već puno puta govorili kao da je ona već napravljena i sudeći po vašim riječima ovaj amandman ne bi bio moguć, međutim i dalje sve ovo što vi govorite ostaje mrtvo slovo na papiru. Podravina kao i njeno središte Koprivnica dio je Hrvatske koji je poznat po marljivim i po samozatajnim ljudima, poljoprivredna industrija naročito u Koprivnici gdje je većina opstala bez obzira na opće poznate posljedice pretvorbene hrvatske zbiljnosti temelj su ovog pitomog kraja Hrvatske. Uz sve nedaće koje more sektore svih ovih godina za ovu regiju posebni je problem neadekvatna prometna povezanost, poglavito s glavnim gradom i posebno epicentrom najvažnijih zbivanja u Hrvatskoj. Dvotračna brza cesta koja je trebala povezati Podravinu i Koprivnicu sa Zagrebom, ali i s čvorištem međunarodnih pravaca obećavana je desetljećima, a jedino što se dogodilo da se 2016. stiglo do Križevaca i usprkos obećanjima nije nikada krenula prema Koprivnici koja je ostala u prometnom slijepom crijevu. Nije samo Slavonija u depopulacijskom problemu u tom problemu je i podravska i bilogorska sela. Ukoliko ne učinite nešto konačno da ovo prijeđe iz riječi u djelo, a to možete tako da prihvatite ovaj amandman taj će se problem [[Upadica Glasovac: Vrijeme.]] progredirati umjesto da se konačno riješi.
Hvala. Tražite glasovanje pretpostavljam. Ok. I o ovom amandmanu glasovat ćemo sutra. E drage kolegice i kolege, uvažene zastupnice i zastupnici došlo je vrijeme za poštivanje epidemioloških mjera i provjetravanje, stoga proglašavam stanku do 13,00 sati da malo provjetrimo, a nakon toga nastavljamo s iznošenjem stajališta u ime klubova, standardno i nakon toga sa još preostalom raspravom o amandmanima. Hvala vam lijepa vidimo se u 13,00 sati. STANKA U 12:51 SATI Nastavljamo s raspravom o amandmanima. Stali smo na izvanproračunskim korisnicima, amandmanom br. 10 Kluba zastupnika Mosta, molim g. državnog tajnika da se u ime Vlade izjasni o predloženom amandmanu. Izvolite g. Gospočiću.
Amandman br. 10 se ne prihvaća. Amandmanom se predlaže osigurati sredstva za izradu projektne dokumentacije na, za cestu ... [[Govornik se ne razumije.]] Klanac. Vidonje ... [[Govornik se ne razumije.]] Zažablje. Međutim, navedena dionica nije državna cesta stoga nije u nadležnosti Hrvatskih cesta.
Hvala lijepo. U ime Kluba zastupnika Mosta, uvaženi zastupnik Božo Petrov, izvolite, očitovanje.
Poštovani, tražili smo da se da mogućnost izgradnje projektne dokumentacije ceste Vidonje-Vukov Klanac koja bi ujedno bila cesta i za šengensku granicu. Nisam znao da vi nemate veze s tim. Ni sa Schengenom, nema veze šta županija s tim? Dobro. Druga stvar, ja sam svjedočio ovih zadnjih 8 godina abnormalnim načinima kako je državna vlast uskakala na županijskoj razinu, lokalnu razinu, privatno tržište, da bi sad vaše objašnjenje bilo kako vi nemate veze s tim, to je županija. I najčešće objašnjenje, ne vas, nego bilo koga tko je danas došao tu za govornicu je, mi nemamo veze s tim, to je netko tamo drugi. A ja ću vam opet reći, vi ste ti koji od lokalnih razina uzimate novac iz svake plaće za svoju državnu kasu i imate genijalne načine kako vi uspijete prebaciti novac na drugo mjesto. To se hrvatska javnost uvjerila u ovim godinama. Pa evo, izmislite genijalan način. Prirodno ste talentirani za to i dostavite novac županiji da napravi ovu cestu. Jer ako mi želimo ravnomjerno razvijati našu Hrvatsku, onda to znači i sela. I zaleđe, to ne znači samo Zagreb, to ne znači samo obalu. Cesta Vidonje-Vukov Klanac je selo u zaleđu gdje su ljudi otišli jer nemaju uvjeta. Ja vas pozivam, smislite genijalan način. Ne treba biti genijalan, priprost može biti. Talentirani ste i dostavite županiji milijun i pol kuna za ovu cestu.
Hvala lijepo [[Upadica: Ljudi će vas pohvaliti.]] Idemo dalje. Sljedeći amandman je onaj zastupnika Mire Bulja, molim u ime predlagatelja, odnosno u ime Vlade da se g. državni tajnik očituje.
Amandman br. 11 se ne prihvaća. Amandmanom se predlaže osigurati sredstva za rekonstrukciju državne ceste D33 koja vodi od Šibenika, autoceste A1 preko Drniša do Knina, državna cesta D33 od Šibenika do Drniša rekonstruirana je ranije provedenim projektima, a rekonstrukcija od Drniša do Knina je u fazi projektiranja.
Hvala vam lijepo. S obzirom da uvaženog zastupnika Bulja kao predlagatelja nema, o amandmanu ćemo se izjašnjavati sutra glasovanjem. Amandman broj 12 istoga zastupnika. Molim predstavnika Vlade da se očituje o ovom amandmanu.
Amandman broj 12 se također ne prihvaća. Amandmanom se predlaže osigurati sredstva za rekonstrukciju državne ceste D220 Trilj – Kamensko. U izradi je studija utjecaja na okoliš za izgradnju novog pravca tzv. izmještene D220 Ćoporice – Velići. Održana je 1. sjednica Povjerenstva. U tijeku je izrada projektne dokumentacije za rekonstrukciju državne ceste D220 dionica od Velića do … [[ne razumije se]]
Hvala lijepo. Također o ovom amandmanu će se Hrvatski sabor glasovanjem očitovati sutra budući da zastupnika predlagatelja nema, pa ne može reći svoj stav o vašem obrazloženju odnosno odbijanju. Sljedeći amandman broj 13 istog predlagatelja zastupnik Miro Bulj. Molim vas da se očitujete u ime Vlade.
Amandman se ne prihvaća. Amandmanom se predlaže osigurati sredstva za izgradnju nogostupa na području Sinja uz državnu cestu D219 u naselju Glavica Gornja. Grad Sinj je u suradnji sa Hrvatskim cestama naručio izradu projektne dokumentacije izgradnju nogostupa uz D212 za koju se očekuje skoro ishođenje lokacijske dozvole, dok je za dionicu D219 Privija - Han već izrađena projektna dokumentacija te se očekuje da bi javna nabava mogla započeti u sljedećem investicijskom ciklusu.
Hvala vam. Isto pravilo i za ovaj amandman. Budući da predlagatelja nema ne može reći povlači li amandman ili traži glasovanje. U tom slučaju provodi se glasovanje. Amandman broj 14 predlagatelj zastupnik Miro Bulj. Molim vas da se očitujete u ime Vlade o amandmanu.
Amandman se ne prihvaća. Amandmanom se predlaže osigurati sredstva za izgradnju dionice Privija – Han. Grad Sinj je u suradnji sa Hrvatskim cestama naručio izradu projektne dokumentacije izgradnju nogostupa uz D212 za koju se očekuje skoro ishođenje lokacijske dozvole, dok je za dionicu D219 Privija – Han već izrađena projektna dokumentacija te se očekuje da bi javna nabava mogla započeti u sljedećem investicijskom ciklusu.
Hvala lijepo. Predlagatelja nema. O amandmanu ćemo glasovati sutra. Amandman broj 15 predlagatelj zastupnik Miro Bulj. Molim vas očitovanje.
Amandman se također ne prihvaća. Amandmanom se predlaže osigurati sredstva za izradu projekte dokumentacije i izvođenje kružnog toka kod spoja D1 sa ulicom Put Pazara u Sinju. Radovi za rekonstrukciju državne ceste DC1 i lokalne ceste LC67041 su ugovoreni. Zbog turističke sezone i organizacije Sinjske alke kada se zatvore ulice Alkarsko trkalište koja se nalazi u neposrednoj blizini početak radova planirani su za početak rujna.
Hvala lijepo. Konstatiram da se i o ovom amandmanu 15 glasuje sutra s obzirom na nenazočnost predlagatelja. Amandman broj 16 zastupnik Miro Bulj. Molim vas u ime Vlade očitovanje.
Amandman se također ne prihvaća. Amandmanom se predlaže osigurati sredstva za izradu projektne dokumentacije i početak gradnje podvožnjaka na državnoj cesti D1 u Sinju u Vukovarskoj ulici. Hrvatske ceste i Grad Sinj su potpisali načelni sporazum o aktivnostima o poboljšanju protočnosti i razine prometne usluge na državnim i ostalim prometnicama u Gradu Sinju te posebno na najprotočnijem dijelu državne ceste D1 u centru Sinja. Za nastavak daljnjih aktivnosti sukladno navedenom u sporazumu očekuje se realizacija obveza koje su u domeni Grada Sinja tj. izrada GUP-a Grada Sinja. Nastavno na ispunjenje preuzetih obveza od strane Grada Sinja Hrvatske ceste su spremne na poduzimanje daljnjih koraka u smislu projektiranja pješačkog hodnika u blizini postojećeg rotora i ostalih važnih zahvata što su uz projektiranje i rekonstrukciju križanja Jakino guvno u neposrednoj blizini zahvata.
Hvala lijepo. Vlada predloženi amandman ne prihvaća. Predlagatelja nema. O amandmanu će se izjasniti glasanjem sutra Hrvatski sabor. Amandman broj 17 predlagatelj zastupnik Marin Miletić. Izvolite.
Amandman se također ne prihvaća. Amandmanom se predlaže osigurati sredstva za financiranje izgradnje autobusnog kolodvora u Rijeci. Međutim, navedeno nije u nadležnosti Hrvatskih cesta.
Hvala vam lijepo. Također o ovom amandmanu provest će se sutra glasovanje budući da kolega Miletić nije u sabornici. Amandman broj 18 predlagatelj uvaženi zastupnik Ante Kujundžić. Molim vas očitovanje o prijedlogu amandmana.
Amandman broj 18 se također ne prihvaća. Amandmanom se predlaže osigurati sredstva za sanaciju mosta Omiš. Hrvatske ceste provele su specijalistički pregled mosta Omiš kojim je ustanovljeno stanje građevine. U tijeku je izrada projektne dokumentacije za sanaciju mosta Omiš. Po završetku iste planirat će se radovi sanacije.
Hvala vam lijepo. Izvolite uvaženi zastupniče Kujundžiću možete se očitovati, izraziti svoj stav o ovome što vam je predstavnik Vlade rekao.
Hvala predsjedavajuća. Pa hajde raduje me da ste krenuli u izradu projektne dokumentacije. Samo se nadam da neće to trajati sada još 4, 5 godina, pa onda opet iz početka kao što sam u ranijim amandmanima naravno naveo. Osim spomenutoga mosta u Omišu riječ je o dionici D8 dakle svojevrsnoj žili kucavici koja je već odavno prestala kucati. Jer zasigurno da ne može udovoljiti svim onim realnim potrebama koje poglavito ljeti dakle uslijed turističke sezone, dakle svatko onaj tko putuje tom dionice od Splita put Omiša treba mu maltene otprilike onoliko koliko se najčešće i sklapa ugovor o radu na pola radnog vremena dakle 4 sata prometovanja za jednu dionicu koja nije veća od 50 km. Dakle, volio bih da unutar samog, same sanacije mosta, izrade projektne dokumentacije se ozbiljno pozabavite zapravo jednim rješenjem omiške obilaznice koja bi definitivno vratila sami život u Omiš i omiško zaleđe, a samim time i postigla bi se jedna dodana vrijednost samoga grada Omiša i cjelokupnog njegovog kulturološkog značaja kojeg on kao takav ima. Ne tražim glasanje za ovaj amandman.
Onda konstatiram da je amandman br. 18 povučen. Hvala vam lijepo. Nastavljamo dalje. Amandman br. 19 istog predlagatelja, zastupnika Ante Kujundžića, da čujemo stav Vlade RH o predloženom amandmanu, pardon. Izvolite.
Amandman se ne prihvaća. Amandmanom se predlažu osigurati sredstva za izradu projektne dokumentacije i izgradnju brze ceste spoj Zagvozd-Vinjani Donji. Hrvatske ceste su raspisale natječaj za izradu idejnog rješenja i studiju utjecaja na okoliš i idejnim projektima s ishođenjem lokacijske dozvole za planiranu DC Zagvozd-Imotski. Projektiranje je u tijeku.
... [[Govornik naknadno uključen.]] lijepo. Zastupniče Kujundžić, izvolite.
Hvala. Dakle, ciljano sam postavio i predao dva povezana amandmana, obrazloženje vaše u bit je identično iako su se amandmani dakle razlikovali u jednom dijelu gdje je riječ o pristupnim cestama, a ovaj se tiče same spojne ceste. Vaše obrazloženje je identično, što naravno, meni govori poprilično mnogo. Ponovno ću napomenuti dakle, 2023. se približava, to je godina u kojoj je naš, evo, premijer obećao da bi ta spojna cesta kao takva trebala biti gotova. Vi kažete da ste u izradi projektne dokumentacije, dakle, dobrom starom praksom ove Vlade, to će potrajati do 2022., onda će se evidentno i probiti rok, ali evo, mi dajemo rok do 2025., ako Bog da, evo, do tada je napravite i sve će biti u redu. Inače, taj kraj objektivno je zaslužio puno više obzirom da je standardno biračko tijelo HDZ-a, međutim, zašto biste i ulagali kad imate sigurne birače u tom dijelu, ali vjerojatno će im doć odole u glavu pa će shvatiti određene stvari, a onda samim time i prodisati punim plućima. Hvala vam.
Tražite da se glasa o ovom amandmanu? [[Upadica: Apsolutno.]] okej, glasat ćemo sutra. Sljedeći amandman, istog predlagatelja, uvaženog zastupnika Ante Kujundžića, amandman br. 20. U ime Vlade, uvaženi državni tajnik Gospočić, izvolite.
Amandman se ne prihvaća. Amandmanom se predlaže osigurati sredstva za izgradnju rotora i prometne infrastrukture na cesti D76, D60 u Grubinama. Projekt je u tijeku, napravljeno je idejno rješenje za izgradnju rotora u Grubinama temeljem kojeg je donesen zaključak da je potrebno srušiti jedan objekt. Nakon rješavanja imovinsko-pravnih odnosa započet će se sa izgradnjom i izradom projektne dokumentacije.
Hvala lijepo. Izvolite očitovanje uvaženi zastupniče Kujundžić.
Hvala vam. Dakle i sve prethodno rečeno i ovo ne tiče se direktno vas i nije upućeno vama ad hominem, dakle niste vi oni koji biste imali ključeve rješavanja ovih problema, međutim, kažete da je u postupku izrada projektne dokumentacije. Igrom slučaja sam bio načelnik te općine na kojoj se nalazi ovo spomenuto križanje i još 2018. sam čuo istu priču. Sad je 2021., dakle 3 godine, mi smo možda se čak i vratili korak unatrag. Ne znam da li znate o kakvom je križanju riječ, dakle, trenutno jedini pravac s makarskoga primorja put Zapadne Hercegovine, spomenuti stambeni objekat je problem već cijeli niz godina, ne razumijem iz kojeg razloga do sada isti nije otkupljen, srušen, vlasnik obeštećen i ne razumijem iz kojeg razloga dakle, na spomenutom mjestu već odavno nema ovog rotora. Ja ću zatražiti glasanje po ovom amandmanu, a budno ću pratiti tu izradu projektne dokumentacije. Kad biste mi imali priliku odgovoriti, onda bih vas pitao kad previđate završetak izrade projektne dokumentacije.
Hvala lijepo. Nema državni tajnik priliku odgovoriti, ali udovoljit će HS vašem zahtjevu da se o amandmanu glasa sutra. Nastavljamo dalje. Amandman br. 21, predlagatelj uvaženi zastupnik Marin Miletić, molim vas, državni tajniče, stav Vlade.
Amandman 21 se ne prihvaća. Amandmanom se predlaže osigurati sredstva za rekonstrukciju dijela državne ceste DC105 od Snuge do Mišnjaka. Hrvatske ceste vode izradu projektne dokumentacije državne ceste DC105 na dionici od Snuge do Podarnice na otoku Rabu duljine 8 km. Investicijski projekt vodi se u skladu sa Sporazumom Hrvatskih cesta i grada Raba. Projektiranje i provedba upravnog postupka odvija se u suradnji s gradom Rabom. Ishođenje lokalne dozvole dulje je vrijeme bio u zastoju zbog žalbe stranke koja ne boravi u RH, ali je taj problem uspješno riješen i lokacijska dozvola će uskoro biti ishođena. Tijekom 2021. u planu je početak rješavana imovinskopravnih odnosa te ovisno o tijeku istog, podnošenje zahtjeva za ishođenje građevinske dozvole.
Hvala lijepo. Vlada ne prihavaća amandman, predlagatelj nije nazočan stoga će se o istome glasovati sutra. Sljedeći amandman br. 22, predlagatelj Klub zastupnika Mosta, molim vas stajalište Vlade RH.
Amandman br. 22 se ne prihvaća. Amandmanom se predlaže osigurati sredstva za obnovu dionice ceste Obrovac-Kruševo. Društvo Hrvatske ceste dionicu Obrovac-Kruševo održava kroz program redovitog održavanja te je navedena dionica sigurna za odvijanje prometa.
Hvala lijepo. U ime predlagatelja uvaženi zastupnik Kujundžić. Izvolite.
Hvala predsjedavajuća, dakle redovito održavanje, da bi ostale kolege razumjeli u praksi, znači i krpanje. Krpanje određene rupe ili sanacija određenog kamena koji se odronio. Dakle ovim amandmanom se predlaže osigurati sredstva za obnovu dijela dionice ceste Obrovac-Kruševo. Radi se o obnovi ukupno negdje oko 2500 m ceste, za što je posebno osigurati negdje oko 500 tisuća kuna u državnom proračunu. Navedena dionica radi dugogodišnjeg neodržavanja a vi ste spomenuli redovito da se ona održava, devastirana je i predstavlja svojevrsnu opasnost i za imovinu, a naravno i za same ljude koji prometuju tom dionicom. Osim odrona kamenja i zemlje radi se i o oštećenju kolnika i potpornih zidova same ceste. Ova dionica nadalje poseban je izazov kad puše jaka bura ili za vrijeme kišovitoga vremena. Odroni su zapravo jedan oblik, mogli bismo reći, stalne pojave, a kolnici radi rupa i odrona jednostavno nisu sigurni radi prometovanja. Kada se zbog jakog vjetra zatvori autocesta ovo postaje i jedini komunikacijski pravac koji povezuje Liku i Dalmaciju. Zbog snažnih udara bure i sama dionica ponekad bude zatvorena, a toj odluci posebno doprinosi stanje u kojem se sama cesta nalazi. Da vam ne bi duljio u obrazlaganju ovog amandmana zatražit ću glasanje, ali evo potičem vas da barem i to redovito održavanje bude ono što ono u samom svom nazivlju i jeste. Hvala vam.
Hvala vama. Glasovat će se o vašem amandmanu sutra. Slijedeći amandman amandman br. 23., predlagatelj zastupnik Miro Bulj, molim vas da čujemo koji je stav vlade o predloženom amandmanu.
Amandman br. 23. se ne prihvaća. Amandmanom se predlaže osigurati sredstva za rekonstrukciju državne ceste D-1 na potezu od Sinja do Vrlike. U tijeku su i aktivnosti na nekoliko pod dionica državne ceste D-1 između Vrlike i Sinja. U tijeku je izvođenje radova rekonstrukcije kroz Vrliku duljine 0,7 km i radove na sanaciji nestabilnih pokosa na dionici Vrlika-Satrić u duljini 7 km na 11 pozicija. U planu nabave predviđeno je ugovaranje radova i izvanrednog održavanja asfaltnog kolnika, pod dionice Maljkovo-Peruča duljine 6,3 km.
Hvala vam lijepo. Predlagatelja nema danas s nama, stoga ćemo o ovom amandmanu glasovati sutra. Slijedeći amandman amandman br. 24. istog predlagatelja zastupnika Mire Bulja, molim vas da se očitujete u ime vlade, prihvaćate li ili ne ovaj prijedlog amandmana.
Amandman 24. također se ne prihvaća. Amandmanom se predlaže osigurati sredstva za nastavak izgradnje nogostupa na državnoj cesti D-219 kroz naselje Radošići i cestu Put Pavića. U projektiranju je kompletna rekonstrukcija ulice Put Pavića, te će uskoro biti podnesen i zahtjev za lokacijskom dozvolom.
Hvala lijepo. O ovom amandmanu također ćemo se glasovanjem izjasniti sutra jer predlagatelj nije ovdje. Amandman br. 25. zastupnik Miro Bulj, molim vas državni tajniče očitovanje vlade o ovom prijedlogu amandmana.
Amandman 25. se također ne prihvaća. Amandmanom se predlaže osigurati sredstva za rekonstrukciju državne ceste D-1 na potezu od Dicma do Sinja. Hrvatske ceste su ugovorile i u tijeku je izrada noveliranje idejnog rješenja i nove studije utjecaja na okoliš za obilaznicu Dicma. Donošenjem prostorno planske dokumentacije Splitsko-dalmatinske županije nastavit će se s daljnjim tijekom aktivnosti projekta.
Hvala vam lijepo. Slijedeći amandman br. 26., predlagatelj je također zastupnik Miro Bulj, očitovanje vlade je, izvolite.
Amandman se također ne prihvaća. Amandmanom se predlaže osigurati sredstva na rekonstrukciji dionice ceste i nogostupa na području Sinja od D-1 Karakašice-Jasensko-Čitluk. Hrvatske ceste su u proteklom periodu obnovile asfaltni kolnik na državnoj cesti DC-1 na spomenutoj dionici. Na cijeloj dužini postoji kontinuirana jednostrana pješačka staza od kilometra 62-og do 300-tog od također od 62-og do 600-tog koja spaja već izrađenih nogostupa od općine Hrvaca do grada Sinja, čime je izgradnja predviđena planom nabave Hrvatskih cesta.
Hvala lijepa. Vlada ne prihvaća amandman, predlagatelja nema, o njemu će se glasovati sutra. Slijedeći amandman br. 27., predlagatelj isti, zastupnik Miro Bulj, molim vas lijepo izjasnite se o predloženom amandmanu u ime vlade.
Amandman 27. se također ne prihvaća. Amandmanom se predlaže osigurati sredstva za rekonstrukciju i proširenje opasnih zavojitih dionica ceste kroz naselje Lučani na D-1 do Radošića. Navedena dionica nije dio mreže državnih cesta, te stoga nije u nadležnosti Hrvatskih cesta.
Hvala lijepo. Također i o ovom amandmanu izjašnjavamo se sutra glasovanjem. Amandman br. 28., predlagatelj isti, uvaženi zastupnik Miro Bulj, molim vas lijepo očitovanje vlade.
Amandman se također ne prihvaća. Amandmanom se predlaže osigurati sredstva za rekonstrukciju županijske ceste na području općine Muć, od Muća do Zelova, međutim navedena dionica nije u nadležnosti Hrvatskih cesta.
Hvala lijepo. I o ovom amandmanu s obzirom da nema kolege Bulja izjasnit će se HS, očitovati i izjasniti odnosno izjasniti glasovanjem sutra. Slijedeći amandman amandman br. 29., predlagatelj isti, uvaženi zastupnik Miro Bulj, izvolite očitovanje.
Amandman 29. se također ne prihvaća. Amandmanom se predlaže osigurati sredstva na rekonstrukciji mosta na rijeci Cetini u mjestu Obrovac Sinjski. Hrvatske ceste će u narednom razdoblju provesti specijalistički pregled moste na državnoj cesti D-219 u mjestu Obrovac Sinjski s izradom projektnog zadatka rekonstrukcijom mosta u suradnji s Konzervatorskim zavodom budući da je navedeni most pod konzervatorskom zaštitom. Na samom mostu su sukladno pravilnicima uredno provedene mjere redovnog odžavanja.
S obzirom da vlada ne prihvaća predloženi amandman, a kolege Bulja nema da se očituje povlači li ga ili traži glasanje, o istom će se provesti glasovanje sutra. Slijedeći amandman br. 30., predlagatelj je isti, uvaženi zastupnik Miro Bulj, molim vas u ime vlade državni tajniče vaše očitovanje.
Amandman br. 30, se također ne prihvaća. Amandmanom se predlaže osigurati sredstva za izgradnju nogostupa na državnoj cesti D-56 kroz općinu Muć. Tijekom 2021.g. završeni su radovi izgradnje nogostupa na D-56 kroz Donji Muć. A u skladu sa raspoloživim financijskim sredstvima nastavit će se daljnja izgradnja nogostupa u općini Muć kako bi se osigurala sigurnost svih sudionika u prometu.
Hvala vam lijepo. O ovom amandmanu također će se glasovati sutra. Amandman br. 31., predlagatelj isti, zastupnik Miro Bulj, molim vas očitovanje u ime vlade prihvaćate li ili ne ovaj amandman.
Amandman 31 se ne prihvaća. Amandmanom se predlaže osigurati sredstva za rekonstrukciju i proširenje u opasnim zavojima dionica kroz naselje Lučani od D1 do Radošića, međutim, navedena dionica nije u nadležnosti Hrvatskih cesta.
Hvala. Budući se predlagatelj ne može očitovati u ovom trenutku, o istom amandmanu glasovat ćemo sutra. Amandman br. 32, predlagatelj zastupnik Miro Bulj, očitovanje Vlade, izvolite državni tajniče.
Amandman 32 se također, ne prihvaća. Amandmanom se predlaže osigurati sredstva za otkup zemljišta te izgradnju puta i parkinga od D1 do groblja sv. Petra na području grada Sinja. Navedena dionica nije u nadležnosti Hrvatskih cesta.
Hvala lijepo. Zbog nenazočnosti predlagatelja i o ovom amandmanu moramo glasovati sutra. Amandman br. 33, predlagatelj je uvaženi zastupnik Miro Bulj, molim državnog tajnika očitovanje Vlade RH na predloženi amandman.
Amandman 33 se također, ne prihvaća. Amandmanom se predlaže osigurati sredstva za obnovu dijela dionice ceste D2 Vukovar-Ilok. Napravljena je projektna dokumentacija, ishođena je građevinska dozvola za rekonstrukciju dionice Vukovar-Opatovac duljine 13,3 km. Izvođenje radova bit će podijeljeno u 4 faze. U planu nabave za '21. g. je ugovaranje radove na 3. fazi duljine 4,5 km.
Hvala vam lijepo. I o ovom amandmanu HS morat će se očitovati sutra glasovanjem zbog nenazočnosti predlagatelja. I, čini mi se, posljednji amandman vezan uz Hrvatske ceste je amandman br. 34, zastupnika Mira Bulj, molim vas očitujte se.
Amandman 34 također se ne prihvaća. Amandmanom se predlaže osigurati sredstva za rekonstrukciju županije ceste Sinj-Troglav-Otok. Navedena dionica je županijska cesta stoga nije u nadležnosti Hrvatskih cesta.
Hvala vam lijepo. O ovom amandmanu također, HS će se izjasniti sutra glasovanjem. Hvala vam lijepo državni tajniče Gospočiću. Sada nastavljamo dalje s amandmanima na prijedlog Izmjena i dopuna Financijskog plana Fonda za zaštitu okoliša i energetsku učinkovitost za 2021. g. i projekciju plana za 2022. i 2023. g. U ime Vlade o amandmanima će se očitovati državni tajnik Mile Horvat pa krećemo s 1. uvaženog zastupnika Mire Bulja. Molim vas da se u ime Vlade očitujete g. državni tajniče.
Zahvaljujem se. Amandman br. 1 zastupnika Mire Bulja Vlada ne prihvaća. Dakle amandmanom se predlaže osigurati sredstva za sanaciju rudokopa Slane Stine koji se nalazi u mjestima Suhač i Karakašica, međutim, sanacija rudokopa nije u nadležnosti Fonda za zaštitu okoliša i energetsku učinkovitost.
Hvala lijepo. Budući predlagatelja nema, ne može reći svoj stav o vašem obrazloženju, odnosno ne prihvaćanju amandmana pa će se o istom glasovati sutra. 2. amandman, uvaženog zastupnika Mire Bulja, molim vas očitovanje Vlade RH na predloženi amandman.
Amandman br. 2 se ne prihvaća. Amandmanom se predlaže osigurati sredstva za sanaciju i nastavak izgradnje sortirnice i kompostane na odlagalištu Mojanka na području Sinja. Nabava spremnika za odvojeno prikupljanje komunalnog otpada je EU projekat koji se sufinancira sa 85% bespovratnih sredstava i u kojem sudjeluje 407 jedinica lokalne samouprave, projekt je u završnoj fazi realizacije.
Hvala vam lijepo. Predlagatelja nema stoga ćemo o ovom amandmanu glasovati sutra. Amandman br. 3, zastupnika Mire Bulja i to je posljednji amandman. Izvolite očitovanje.
Amandman br. 3 Vlada ne prihvaća. Amandmanom se predlaže osigurati sredstva za saniranje odlagališta otpada tzv. „Crno brdo“ u zadarskom zaleđu kod naselja Biljane Donje. Na stavci sanacija odlagališta otpada planirana su financijska sredstva sukladno preuzetim obvezama i planu izvršenja projekata za 2021. g.
Hvala vam lijepo. Budući predlagatelja nema, o ovom amandmanu glasuje sutra HS. Hvala vam lijepo državni tajniče, hvala svim kolegicama i kolegama koji su sudjelovali u obrazlaganju amandmana. Sada nastavljamo sa radom. Imamo još jedan prijedlog zaključka, a to je Klub zastupnika zeleno-lijevog bloka i predložio HS-u donošenje sljedećeg Zaključka: Zadužuje se Vlada RH da izmijeni metodologiju izvještavanja u dokumentima Prijedlog Državnog proračuna RH i Prijedlog izmjene i dopuna Državnog proračuna RH na način da uz Prijedlog Državnog proračuna, odnosno izmjena, ne samo, Izmjena i dopuna Državnog proračuna Saboru u istom tabličnom pregledu dostavi, ne samo stvarni i važeći proračun kao rezultat u međuvremenu načinjenih preraspodjela, koje su u nadležnosti ministra financija prema čl. 46 Zakona o proračunu, nego i izglasani Proračun za prethodnu godinu odnosno izglasani Proračun za tekuću godinu. Također, sve tablične preglede Vlada treba dostaviti u digitalnom pretraživom formatu. O provedbi ovog Zaključka, Vlada RH izvijestit će HS u roku od 90 dana od dana usvajanja Zaključka. Molim predstavnika predlagatelja da se očituje o predloženom Zaključku kojeg je podnio Klub zastupnika zeleno-lijevog bloka. U ime Vlade RH očitovat će se državni tajnik Zdravko Zrinušić, izvolite.
Hvala vam lijepo poštovana gđo. potpredsjedniče HS-a. Vlada u odnosu na predloženi Zaključak se izjašnjava da se Zaključak ne prihvaća, a u pogledu transparentnosti, Vlada RH podržava takve aktivnosti i inicijative te kontinuirano provodi mjere s ciljem povećanja transparentnosti Državnog proračuna i pripadajućih proračunskih dokumenata, što je ujedno i jedno od osnovnih načela propisanih Zakonom o proračunu. U prethodnom razdoblju unaprjeđivana je metodologija izvještavanja o navedenim dokumentima, kao i učestalost objave podataka, s naglaskom na veću transparentnost i jasnoću proračunskih podataka. Obzirom da se u tijeku provođenja dosadašnjih aktivnosti razvile potrebe za dodatnim normativnim poboljšanjima u pogledu Zakona o Državnom proračunu, koji je, usput rečeno, u ovoj formi još od 2008. do dvije izmjene '12. i '15. te slijedom i drugih inicijativa, poput ove Kluba zastupnika zeleno-lijevog bloka u planu zakonodavnih aktivnosti Vlade RH za ovu godinu predviđena je izrada potpuno novog Zakona o proračunu i njegovo upućivanje HS-u. Uz ostalo, zakonom se planiraju uvesti dodatna unaprjeđenja s ciljem povećanja transparentnosti svih proračunskih dokumenata uključujući i metodologiju izvještavanja pri čemu se namjerava osigurati veća jasnoća proračunskih podataka i njihovu dostupnost u digitalno pretraživanom formatu.
Hvala vam lijepo. Želite li se u ime predlagatelja zaključka očitovati na ovo što je vlada ovaj rekla? Izvolite uvaženi zastupniče Glavaševiću.
Hvala gđo. potpredsjedniče sabora. Mislim g. Zrinušić, nemojte ovo što ću reći shvatiti osobno, ja znam da ste vi ovdje poslani da poginete mislim, ali pod navodnim znakovima naravno, ali gledajte mi smo zamolili vladu da nam pošalje proračun u Excel tablici manje-više, dakle gdje se naprosto vidi šta smo usvojili, šta ste preraspodjeli i što predlažete, to nije znanstvena fantastika. Dakle, nama ne trebaju novi zakoni, dakle sve ovo što ste vi rekli to nama ne treba, mi smo samo zamolili Excel tablicu u kojoj imamo lijepo i jasno vidljive 3 kolone. To nije neizvedivo, to je, mislim tim više što, ja znam da, da to vlada ima. Mislim gledajte, odbijate zaključak odnosno odbijate nešto što smo vas zamolili, ne vi, vlada, i kao ono mi nismo za to, nećemo vam poslati Excel tablicu sa 3 kolone, ali mi smo ful za transparentnost, to nam je ful bitno, imamo hrpu zakona koje ćemo donijeti da sve bude transparentnije, ali mislim „Hic Rhodus, hic salta!“ znači Excel tablica sa 3 kolone, više od toga nismo tražili. Znači Excel tablica sa lijepo i jasno vidljive 3 kolone. Mislim glupo je, užasno je glupo i onda vi ste u glupoj situaciji da morate doći za tu saborsku govornicu, okej, nema nas puno, ali mislim, ja, ja odbijam vjerovati da, da to što ste vi pročitali je vama ono okej, mislim nije ni bitno jel, nećemo personalizirati priču, ali beskrajno je glupo. Dakle, beskrajno je glupo da vlada nije u stanju poslati Excel tablicu ili da je problem vladi poslati Excel tablicu sa 3 kolone. Mislim apsurdno je do beskraja i ono tražimo da se o ovome glasa.
I bez da ste tražili o ovom bi se glasovalo. Hvala vama državni tajniče, hvala vama g. Glavaševiću. Znači o ovom prijedlogu zaključka Kluba zeleno-lijevog bloka glasovat će sutra HS. Ovime smo završili današnju točku dnevnog reda Izjašnjavanje o amandmanima na prijedlog izmjena i dopuna Državnog proračuna RH za 2021.g. i projekcija za 2022. i 2023.g.
Hvala vam lijepa, glasovat ćemo sutra. Idemo sada na izjašnjavanje o amandmanima na Konačni prijedlog Zakona o izmjenama i dopunama Zakona o pružanju usluga u turizmu, drugo čitanje, P.Z. br. 117, predlagatelj je Vlada RH, rasprava je zaključena. Amandmane su podnijele zastupnica Katica Glamuzima i Klub zastupnika Centra i GLAS-a. U ime predlagatelja očitovat će se poštovana državna tajnica u Ministarstvu turizma i sporta Sandra Herman. Izvolite. Idemo s prvim amandmanom zastupnice Katice Glamuzine. Izvolite.
… saborski zastupnici. Ovaj amandman se ne prihvaća upravo iz razloga smo pokrenuli ove izmjene i dopune zakona što želimo smanjiti fragmentarnost posebnog dijela stručnog ispita za turističke vodiče te nakon provedene rasprave u Hrvatskog saboru te prijedloga zastupnika i Odbora za turizma konačim prijedlogom izmjena i dopuna zakona predloženo je da se posebni dio stručnog ispita za turističke vodiče umjesto po županijama polaže po regijama. Međutim, točno definiranje regija zahtijeva stručnu analizu te će se one detaljno urediti budućim novim pravilnikom o stručnom ispitu za turističke vodiče i pravilnikom o popisu zaštićenih cjelina odnosno lokaliteta koji su predmet rada radne skupine. I moram napomenuti da je radna skupina sastavljena od svih relevantnih faktora od predstavnika Hrvatskih turističkih vodiča, Ministarstva turizma i sporta, Ministarstva kulture, Ministarstva hrvatskih branitelja, stručnjaka za europsko pravo kao i predavača s visokih učilišta za turizam. Evo iz ovog razloga amandman da se uvrste regije ponaosob odnosno da se pobroje ne možemo prihvatiti.
Izvolite kolegice Glamuzina.
Zahvaljujem. Stručno je procijenjeno to već od strane samih vodiča koji su valjda najrelevantniji u cijeloj priči. Stručno je procijenjeno i od strane saborskih zastupnika koji su svi uključujući i kolege iz HDZ-a sugerirale da bi trebalo biti upravo ovih pet regija. Nisam zadovoljna vašim objašnjenjem i zamolit ću da se o ovome glasa na sjednici.
Hvala vam. Idemo na amandman broj dva iste zastupnice, izvolite.
Amandman broj dva se ne može prihvatiti iz razloga što je prijedlog teksta amandmana zapravo predstavlja usklađivanje zakona s odredbom predloženom u amandmanu jedan.
Izvolite očitovanje i o tom amandmanu.
… ista opaska s moje strane uz samo jedan mali dodatak da bi možda bilo dobro razmisliti, znam da je to sad kasno, ali ovo nije usklađeno ni po vašem tekstu, ako se već miču županije onda bi se trebalo zamijeniti sa regijama, čak i ako ih nećete definirati u potpunosti. Također bi voljela da se glasa. Hvala.
Dobro, i treći amandman ponovo ista zastupnica, izvolite.
3. amandman, dakle obrazloženje je isto, prijedlog teksta amandmana zapravo opet predstavlja usklađivanjem sa amandmanom br. 1 koji smo odbili, iz tog razloga se odbija. Regije se svakako navode, samo ne u ovom trenutku, onako kao što je predloženo, upravo će turistički vodiči donijeti odluku o radnoj skupini o njima.
Još jednom očitovanje.
Zahvaljujem. Samo ću ovom prilikom napomenuti da ta radna skupina djeluje već poprilično dugo, a do konkretnog rješenja nije došlo, zamolit ću da se glasa i o ovome.
Ovo je nova radna skupina.
Dobro, glasovat ćemo i o tome. Idemo sada na amandmane Kluba zastupnika Centra i GLAS-a. Prvi amandman, izvolite objašnjenje vaše.
Pa zapravo su amandmani isti, identični amandmanima koji su već podnijeti saborske zastupnice pa je i obrazloženje isto. Dakle, zbog točnog definiranja regija koja zahtjeva stručnu analizu, nećemo ih navoditi u zakonu već ćemo ih točno definirati pravilnicima, zbog toga se amandman odbija.
Znači amandman, sva tri?
Sva tri su ista, a 2. i 3., isto obrazloženje, prijedlog teksta amandmana opet ovisi o usklađivanju zakona sa odredbom predloženog u prvom amandmanu, tako da se i drugi i treći odbijaju po istom principu, eto.
Hvala vam lijepa. Ne vidim zastupnike i zastupnice iz Kluba Centra i GLAS-a, tako da oni nemaju oni ni mogućnost govora, ali morat ćemo glasovat o sva ta tri amandmana. Zahvaljujem se državnoj tajnici. Dobro jutro poštovani zastupnici i poštovane zastupnice. Prije nego što krenemo s izjašnjavanjem o amandmanima samo još jedna obavijest, dakle osim najavljene dvije točke danas imat ćemo i još jednu točku to je Izbor, imenovanja i razrješenja moramo to formalno provest da bismo mogli sutra glasovati, to će biti na kraju. Sada idemo sa izjašnjavam o amandmanima, prvo ćemo ići sa izjašnjavanjem na Konačni prijedlog Zakona o izmjenama i dopunama Zakona o otocima, drugo čitanje, P.Z. br. 87, predlagatelj je Vlada RH, rasprava je zaključena. Amandman je podnio Klub zastupnika zeleno-lijevog bloka. Molio bih sada da u ime predstavnika predlagatelja se očituje poštovana državna tajnica u Ministarstvu regionalnog razvoja i fondova EU Spomenka Đurić. Izvolite. Imamo samo jedan amandman.
Lijepi pozdrav svima. Poštovani i cijenjeni zastupnici Hrvatskog sabora. Amandman se ne prihvaća, obzirom da je čl. 26. Zakona o otocima koji je izmijenjen čl. 9. Konačnog prijedloga Zakona o izmjenama i dopunama Zakona o otocima na način da se isti u potpunosti usklađuje s odredbama Zakona o sustavu strateškog planiranja i upravljanja razvojem RH kako bi onda i sadržaj planova razvoja otoka postao dio sustava akata strateškog planiranja kojima se oblikuju javne politike u RH. Stoga se u čl. 9. Konačnog prijedloga zakona propisuje da sve obalno otočne jedinice regionalne samouprave u plan razvoja svoje jedinice regionalne samouprave uključuju obavezno i plan razvoja otoka. Dakle, sadržaj plana razvoja otoka postaje na taj način obavezni dio sadržaja i plana razvoja obalno otočne jedinice područne samouprave koja ona donosi opet sukladno čl. 23. Zakona o strateškom planiranju i upravljanju razvojem RH prema kojem je plan razvoja svake jedinice područne samouprave srednjoročni akt strateškog planiranja od značaja za tu jedinicu, a njime se definiraju posebni ciljevi za provedbu strateških ciljeva iz dugoročnih akata strateškog planiranja ne mogu biti u suprotnosti sa nacionalnim planovima pa tako ni sa Nacionalnim planom razvoja otoka. Stoga obalno otočne jedinice područje odnosno regionalne samouprave pri obuhvatu sadržaja plana razvoja otoka svakako treba uzeti u obzir njihove specifičnosti i to svih pojedinih otoka na svom području i definirati njihove posebne potrebe koje iz tih specifičnosti proizlaze. Zaključno, predloženom izmjenom bez [[Upadica predsjednik: Hvala vam lijepo, isteklo je vrijeme.]] Hvala.
Pretpostavljam kolega Glavašević, poznati otočanin, … Izvolite.
Hvala g. predsjedniče. Mi smatramo da smo dali jedan kvalitetan amandman, a mislimo da našim prijedlogom da vraćamo obavezu izrade zasebnih otočnih planova razvoja koji se moraju temeljiti na Nacionalnom planu razvoja otoka kao krovnom dokumentu koji definira ciljeve i mjere razvoja otoka, a istovremeno predstavlja osnovu financiranja projekta i programa na svakom pojedinačnom otoku kako bi se uvažile otočne posebnosti i ovim bismo tražili da se o ovom amandmanu glasa.
Hvala vam lijepa, glasovat ćemo sutra. [[NASTAVAK NAKON STANKE U 12,05 SATI]] Poštovane gospođe i gospodo zastupnici, sve vas najljepše pozdravljam i lijepo vas je vidjeti ipak u malo većem sastavu nego što je to bilo donedavno. Sukladno čl. 226 st. 2 Poslovnika predložit ću prvo dopunu dnevnog reda 7. sjednice sa 6 novih točaka. To su: - Izvješće o radu Povjerenstva za fiskalnu politiku za 2020. - Godišnji financijski izvještaj HBOR-a za 2020. - Izvješće o obavljenoj reviziji Godišnjeg izvještaja o izvršenju Državnog proračuna RH za 2020. - Prijedlog Odluke o izboru predsjednice Vrhovnog suda RH - Prijedlog Odluke o izboru zamjenika pučke pravobraniteljice; i - Prijedlog Zaključka o obvezivanju Vlade RH da zaduži Državni zavod za statistiku da kvartalno donese izračun minimalnih troškova života u RH. Prijedlog dopune dnevnog reda dostavljen vam je elektroničkim putem. Kako sukladno čl. 225. st. 4 Poslovnika pisanih prigovora na predložene točke prijedloga dopune dnevnog reda nije bilo, utvrđujem da su sve predložene točke uvrštene u dnevni red 7. sjednice.